
ועדת החוקה, חוק ומשפט
18/03/2014

הכנסת התשע-עשרה
נוסח לא מתוקן

מושב שני
<פרוטוקול מס' 163>
מישיבת ועדת החוקה, חוק ומשפט
יום שלישי, ט"ז באדר ב התשע"ד (18 במרץ 2014), שעה 9:00
<סדר היום:>
<הצעת חוק לתיקון פקודת העדה הדתית (המרה) (מס' 3) (מערך הגיור ובתי דין לגיור), התשע"ד-2014>
נכחו:

<חברי הוועדה:> 
דוד רותם – היו"ר
קארין אלהרר – מ"מ היו"ר
אלעזר שטרן – מ"מ היו"ר

יריב לוין

משה מזרחי

אברהם מיכאלי

מרב מיכאלי

אורי מקלב

אורית סטרוק

יעקב אשר

משה גפני

איתן כבל

עליזה לביא

יוני שטבון

איילת שקד
<מוזמנים:> 
סגן שר לשירותי דת הרב אלי בן-דהן
	רוני נויבאואר
	–
	ראש תחום, מח' ייעוץ וחקיקה (אזרחי), משרד המשפטים

	איגי פז
	–
	משפטן, מח' ייעוץ וחקיקה (אזרחי), משרד המשפטים

	רינה נשר
	–
	רשות האוכלוסין, משרד הפנים

	דסי צנגן
	–
	הלשכה המשפטית, רשות האוכלוסין, משרד הפנים

	זאב איתן
	–
	מתמחה משפטים, המשרד לשירותי דת


	שמעון יעקבי
	–
	יועמ"ש, בתי הדין הרבניים

	אברהם קטלן
	–
	יועמ"ש, משרד ראש הממשלה – מערך הגיור

	משה לאופר
	–
	סא"ל, ק' בית דיון לגיור, משרד הביטחון

	בת-שבע שרמן-שני
	–
	עו"ד, לשכת עורכי הדין

	ורד סויד
	–
	מנכ"לית, הרשות לקידום מעמד האישה

	ידידיה צבי שטרן
	–
	סגן נשיא למחקר, המכון הישראלי לדמוקרטיה

	ארנון מאור
	–
	המכון הישראלי לדמוקרטיה

	יזהר הס
	–
	מנכ"ל, התנועה המסורתית

	אנדרו סאקס
	–
	מנהל הלשכה לשירותי דת, התנועה המסורתית

	שאול פרבר
	–
	מנהל, מכון "עתים"

	עטרה קניגסברג-ראם
	–
	מנכ"לית, מרכז רקמן באונ' בר אילן

	גלעד קריב
	–
	מנכ"ל, התנועה הרפורמית

	ניקול מאור
	–
	מנהלת סיוע משפטי לעולים, המרכז הרפורמי לדת ומדינה

	נועה סתת
	–
	מנהלת המרכז, המרכז הרפורמי לדת ומדינה

	לורן פוריס
	–
	המרכז הרפורמי לדת ומדינה

	ישראל רוזן
	–
	ראש מכון צומת

	רבקה כספי
	–
	מנכ"לית הפדרציות היהודיות של צפון אמריקה בישראל

	ג'ק קורקוס
	–
	הסוכנות היהודית

	רומן גרביץ
	–
	לוביסט, חב' "פוליסי" מייצג את הסוכנות היהודית

	תמי ברנע
	–
	רכזת בועדה


<ייעוץ משפטי: >
אלעזר שטרן
<מנהלת הוועדה:>
דורית ואג
<רישום פרלמנטרי:>
אסתר מימון

<הצעת חוק לתיקון פקודת העדה הדתית (המרה) (מס' 3) (מערך הגיור ובתי דין לגיור), התשע"ד-2014>
<היו"ר דוד רותם:>
רבותי, בוקר טוב, אני מבקש לפתוח את הישיבה. אנחנו נעסוק היום בהצעת חוק לתיקון פקודת העדה הדתית (המרה) (מס' 3) (מערך הגיור ובתי דין לגיור), של חבר הכנסת אלעזר שטרן, עמרם מצנע, מאיר שטרית, דוד צור, דב ליפמן ועליזה לביא. מי רוצה להמשיך לקרוא? אלעזר, תמשיך לקרוא.
<אלעזר שטרן – הלשכה המשפטית:>
מתחילים.
<אורית סטרוק:>
שנייה. אני רוצה הערה לסדר, אדוני היושב-ראש. אדוני היושב-ראש, אני מבקשת הערה לסדר.

<היו"ר דוד רותם:>
כן.

<אורית סטרוק:>
לחוק הזה, כידוע לך, יש חוק מקביל, חוק ממשלתי, שאותו הגיש שר הדתות, השר נפתלי בנט, ועמל על ניסוחו של החוק סגן השר שיושב לצדך, סגן השר, הרב אלי בן דהן. למעשה חוק הגיור הממשלתי, מטרתו היא לעגן את הגיור, בהתאם להחלטות ממשלה שהיו בעבר, ולהפוך את כל מערך הגיור למערך גיור מעוגן בחקיקה, לעגן את אותו מערך גיור שהיה לנו עד עכשיו בחקיקה בצורה מיטבית לטובת מדינת ישראל ולטובת כל מי שבא בשערי היהדות להצטרף אליה. 
<היו"ר דוד רותם:>
החוק הזה לא עבר אפילו קריאה ראשונה. נכון?
<איילת שקד:>
למה? למה הוא לא עבר קריאה ראשונה?

<היו"ר דוד רותם:>
למה הוא לא עבר קריאה ראשונה, אין לי מושג.
<איילת שקד:>
תיכף נסביר.
<אורית סטרוק:>
רגע. קודם כול, אני רוצה לומר שבמקומות שבהם מוגשת הצעת חוק ממשלתית, מכבדים אותה, ולא נותנים להצעות חוק פרטיות לרוץ קדימה ולהגיע לקריאה שנייה ושלישית, כאשר הצעת חוק ממשלתית מוגשת עוד בטרם שההצעה הפרטית עולה לקריאה טרומית. כך מקובל. 
חשוב לי להדגיש שאנחנו, בסיעת הבית היהודי, אנחנו מאוד-מאוד מעוניינים לקדם חוק גיור, מאוד מעוניינים לעגן את הגיור בחקיקה, ולכן טרחנו בהצעת החוק הממשלתית הזאת.
במקביל, גם קיימנו דיונים ארוכים מאוד עם המציע של הצעת החוק הפרטית, עם חבר הכנסת שטרן, עשרות שעות, אם אני לא טועה. נכון, הרב אלי? עשרות שעות הושקעו בשיחות אתו ובניסיון להגיע לסיכומים ולהבנות אתו. והרב אלי בן-דהן, למרות שיש לו הצעת חוק ממשלתית, עבד אתו על הנוסח שוב ושוב ורשם הערות, וחבר הכנסת אלעזר שטרן, מציע ההצעה הפרטית, לא מוכן לזוז ולהתכנס להערות האלה. 
גם ידוע שבהסכמים הקואליציוניים לסיעת הבית היהודי – אגב, לכל סיעות הקואליציה כמובן – מוקנית זכות וטו על הצעות חוק שעניינן דת ומדינה, מה שעד עכשיו מיעטנו להשתמש בו. אבל ברור שזכות וטו כזאת - - -
<היו"ר דוד רותם:>
את מבינה שכאשר לא משתמשים בזכות הווטו בזמן, מאבדים אותה?

<אורית סטרוק:>
את זה אני לא מבינה בכלל.

<היו"ר דוד רותם:>
את לא מבינה, אז כדאי שתביני.

<סגן שר לשירותי דת אלי בן-דהן:>
זה לא קשור בהסכם הקואליציוני.

<אורית סטרוק:>
לפי ההסכם הקואליציוני, הצעות חוק שעניינן - - -

<אברהם מיכאלי:>
לוועדת החוקה יש חוקי התיישנות משלה. הוא רוצה כשבא לו, ליישן דברים. 
<היו"ר דוד רותם:>
אתם תדאגו שהקואליציה תתנגד להצעת החוק של אלעזר שטרן. 

<אורית סטרוק:>
בהסכמים הקואליציוניים הצעות חוק שעניינן - - -

<אלעזר שטרן:>
האם זו הצעה לסדר?

<אורית סטרוק:>
כן, אני מסבירה - - -

<היו"ר דוד רותם:>
מה אתה לא מבין? היא לא רוצה שנדון בחוק הזה.

<אלעזר שטרן:>
בשביל זה אתה יושב-ראש. דרך אגב, בגלל זה אני אפילו לא מוחה כשהיא אומרת דברי שקר.
<אורית סטרוק:>
אתה יכול אחר-כך להגיב לדברים שלי.
<אלעזר שטרן:>
אני לא מוחה, כי אני לא מבין מה קורה פה. הרב אלי יושב פה. אני מתפלא שהרב אלי לא מוחה כשחברת סיעתו אומרת שאלעזר שטרן לא היה מוכן לזוז מילימטר.
<אורית סטרוק:>
לא אמרתי את המילה "מילימטר".

<אלעזר שטרן:>
חוץ מ"מילימטר" אמרת הכול.

<אורית סטרוק:>
אמרתי שאלעזר שטרן לא היה מוכן להתכנס לסיכום.

<אלעזר שטרן:>
אז תשאלי.

<היו"ר דוד רותם:>
אורית, תודה רבה לך.
<אורית סטרוק:>
לא. סליחה, לא סיימתי להגיד את דברי.
<היו"ר דוד רותם:>
לא, סליחה. גמרתי את ההצעה לסדר שלך.

<אורית סטרוק:>
זה לא הבנתי.

<היו"ר דוד רותם:>
לא הבנת, אז אני מודיע לך שיש לך עוד חצי דקה וגמרת את ההצעה לסדר.
<אורית סטרוק:>
אני לא מבינה למה. אני יושבת בוועדת החוקה במשך דיונים רבים ושומעת חברי - - -
<היו"ר דוד רותם:>
למה? כי אני רוצה להתקדם בקריאת החוק.

<אורית סטרוק:>
אני מבינה שאתה רוצה, אבל, אדוני היושב-ראש, אני שומעת חברי כנסת מנמקים באריכות רבה, ואתה יודע שאני בין המקצרים בדרך כלל.
<היו"ר דוד רותם:>
לא הצעה לסדר. חבל לי על הזמן.
<אורית סטרוק:>
אני רוצה להבין איפה אנחנו עומדים כרגע בסיטואציה הזאת.
<היו"ר דוד רותם:>
אני לא יודע איפה אתם עומדים.

<אורית סטרוק:>
איפה כולנו עומדים בסיטואציה הזאת.

<היו"ר דוד רותם:>
אתם מצדי תשכנעו את הקואליציה. אני יודע איפה אני עומד. אני עומד להצביע על החוק לקריאה שנייה ושלישית.
<אורית סטרוק:>
בסדר, אבל אני רוצה להסביר מדוע אנחנו - - -
<יוני שטבון:>
מה התשובה שלך לגבי ההצעה הממשלתית?
<היו"ר דוד רותם:>
אין לי תשובה לגבי ההצעה הממשלתית, היא לא עברה אפילו בקריאה הראשונה, היא לא הגיעה הנה, ולכן חבל על הזמן.

<אורית סטרוק:>
יפה. אדוני היושב-ראש, היה סיכום בהנהלת הקואליציה ב-24 בדצמבר שהצעת החוק הממשלתית, ששרת המשפטים תוקעת אותה ולא מאפשרת לה להתקדם, תשוחרר ותעלה בתוך שבוע להצבעה. הסיכום הזה לא כובד.
<היו"ר דוד רותם:>
אז תפרשו מהקואליציה. מה את רוצה ממני?

<אורית סטרוק:>
אני רוצה להסביר מדוע אנחנו תיכף נגיש הסתייגויות - - -

<היו"ר דוד רותם:>
אני מצטער. אני עובר לקריאת החוק. תודה רבה לך. בבקשה, אלעזר.
<אלעזר שטרן – הלשכה המשפטית:>
הצעת חוק לתיקון פקודת העדה הדתית (המרה) (מס' 3) (מערך הגיור ובתי דין לגיור), התשע"ד–2014

1. הוספת כותרת
"בפקודת העדה הדתית (המרה) (להלן – הפקודה), לפני סעיף 1 יבוא: "פרק א': המרת עדה"."

2. הוספת פרק ב'


" אחרי סעיף 4 לפקודה יבוא: "פרק ב: מערך הגיור ובתי הדין לגיור."

הגדרות.
<אורית סטרוק:>
רגע. כאן יש לנו הסתייגות. הגשתי לך, אלעזר.
<היו"ר דוד רותם:>
על מה יש לך הסתייגות? עוד לא הגעתי להסתייגויות. אחרי שנקרא את יכולה להביע הסתייגות.
<אורי מקלב:>
אפשר לבקש הבהרה גם לפני ההסתייגות. 
<שמעון יעקבי:>
באיזה שלב אפשר יהיה להעיר?

<אורי מקלב:>
איך אתה, אדוני, רוצה לקרוא?

<אברהם מיכאלי:>
הוא רוצה לקרוא כמו עיתון.

<היו"ר דוד רותם:>
אני קורא את ההצעה.

<אברהם מיכאלי:>
הוא רוצה לקרוא כמו עיתון.
<אורי מקלב:>
פרק-פרק אתה קורא?

<היו"ר דוד רותם:>
אני קורא סעיף-סעיף, ואחר-כך אפשר יהיה להסתייג.

<אורית סטרוק:>
תסביר מה אתה עושה, כי חשבתי שעכשיו מגישים את ההסתייגויות.

<היו"ר דוד רותם:>
מי שלא מבין, זו בעיה.

<אורי מקלב:>
גם מי שמבין מאוד אוהב שאתה מסביר.

<אורית סטרוק:>
מותר להסביר, ואפשר להיות קצת יותר סבלניים.

<אלעזר שטרן – הלשכה המשפטית:>
5. הגדרות

"בפרק זה – "בית דין לגיור" – בית דין שהוקם לפי פרק זה; "דיין גיור" – מי שמונה לדיין גיור בבית הדין לגיור לפי סעיף 9;"

<שמעון יעקבי:>
האם אפשר לשאול משהו?

<היו"ר דוד רותם:>
לא.

<אלעזר שטרן – הלשכה המשפטית:>
""חוק הדיינים" – חוק הדיינים, התשט"ו–1955‏; "חוק הרבנות הראשית לישראל" – חוק הרבנות הראשית לישראל, התש"ם–1980‏; "חייל" – כהגדרתו בסעיף 1(1) לחוק השיפוט הצבאי, התשט"ו–1955; "המועצה" – כהגדרתה בסעיף 1 לחוק הרבנות הראשית לישראל; "מערך הגיור" – מערך הגיור שהוקם לפי פרק זה; "נתין זר" – מי שאינו אזרח ישראלי או אינו בעל רישיון לישיבת קבע בישראל לפי חוק הכניסה לישראל, התשי"ב–1952 או מי שלא נמצא זכאי לאשרת עולה או לתעודת עולה לפי חוק השבות, התש"י-1950; "רב אזורי" ו"רב יישוב" – כהגדרתם בסעיפים 7(3) ו־(4) לחוק הרבנות הראשית לישראל, בהתאמה; "רב מקומי" – רב עיר, רב יישוב ורב אזורי; "רב עיר" – כהגדרתו בסעיף 15(א)(2) לחוק שירותי הדת היהודיים [נוסח משולב], התשל"א–1971‏; "הרב הראשי לישראל" – אחד מהרבנים הראשיים לישראל לפי חוק הרבנות הראשית לישראל, שנקבע בהחלטת הממשלה; "השר" – השר לשירותי דת;"
<שמעון יעקבי:>
האם אפשר להעיר?

<היו"ר דוד רותם:>
האם מישהו רוצה הסתייגויות?

<אלעזר שטרן – הלשכה המשפטית:>
הנוסח עלה לאתר ביום חמישי האחרון.

<יוני שטבון:>
יש פה כמה נוסחים.

<היו"ר דוד רותם:>
לא חשוב. זה הנוסח של חבר הכנסת שטרן.

<אלעזר שטרן – הלשכה המשפטית:>
אני קורא מנוסח שעלה לאתר - - -

<קריאה:>
זה הנוסח מהקריאה הראשונה?

<אלעזר שטרן – הלשכה המשפטית:>
לא. אני קורא מנוסח מעודכן של חבר הכנסת שטרן. נוסח שחבר הכנסת שטרן שלח לוועדה, והוא עלה לאתר ביום חמישי.

<שמעון יעקבי:>
יש לנו כאן את ההגדרה של "בית דין לגיור" ו"דיין גיור". ההגדרות האלה מעוררות שאלה איך זה משתלב עם סמכות השיפוט לפי חוק-יסוד: השפיטה. האם אנחנו מדברים פה בבית דין ובדיין שיש להם סמכות שיפוט? הרי בחוק-יסוד: השפיטה נאמר שגם לבתי דין דתיים תהיה סמכות שפיטה.
<היו"ר דוד רותם:>
מה זה חוק-יסוד: השפיטה?

<שמעון יעקבי:>
חוק-יסוד: השפיטה זה חוק-יסוד: השפיטה.
<היו"ר דוד רותם:>
לא שמעתי שהוא התקבל בכנסת.
<שמעון יעקבי:>
אם הכוונה לתת לבית הדין הזה סמכות שיפוט, ואני לא חושב שזאת הכוונה, צריך לומר זאת במפורש. ואם לא, ראוי להבהיר זאת. עד כה הגיור נתפס כפעולה מינהלית, ועכשיו, כשאנחנו הולכים לכנות את זה בחוק, במיוחד בחוק ראשי, "בית דין" ו"דיין", נדמה לי שראוי לעורר את השאלה הזאת וראוי גם להבהיר שאין הכוונה פה לבית דין כמו בית דין להגבלים עסקיים או בית דין לימאות, אלא מדובר פה על פעולות מינהליות, ולא חורגים מהתחום המינהלי. זה בקשר לסעיף הזה.

<היו"ר דוד רותם:>
משרד המשפטים, מה אתם אומרים?
<רוני נויבאואר:>
אדוני, אנחנו צריכים לבדוק את זה. הרב יעקבי העלה את זה עכשיו, אנחנו צריכים לבדוק. לא הגענו מוכנים לשאלה הזאת, היא לא היתה חלק מהנוסח. דרך אגב, בית דין להגבלים עסקיים הוא בית דין מינהלי לפי חוק, הוא נכתב בתוספת לחוק וזה ברור שהוא בית דין מינהלי. אני לא בטוחה שזה המצב. אנחנו נבדוק את זה אם אדוני יגדיר את זה במסגרת הדיון כרגע.
<היו"ר דוד רותם:>
מתי נוכל לקבל מכם תשובה?

<רוני נויבאואר:>
אנחנו יכולים לבדוק תוך כדי הדיון. אנחנו רוצים לנסות לבדוק את זה תוך כדי, אבל אולי שיהיה צבר של שאלות, שנוכל לבדוק את כולן במקביל, כי אנחנו לא יכולים להיות בעת ובעונה אחת בשני מקומות.

<שמעון יעקבי:>
לא סיימתי. הגדרת "רב מקומי", כפי שנאמר בנוסח, "רב עיר, רב יישוב ורב אזורי, ובלבד שהם כשרים להתמנות לדיין גיור לפי סעיף 8". ההגדרה הזאת מעקרת למעשה - - -
<אלעזר שטרן – הלשכה המשפטית:>
עו"ד יעקבי, אתה קורא מהנוסח של הקריאה הראשונה. זה לא הנוסח שקראתי.
<אורי מקלב:>
האם זה הופיע באתר?

<אלעזר שטרן – הלשכה המשפטית:>
זה הופיע באתר. זה פורסם ביום חמישי באתר.

<אורית סטרוק:>
קודם כול, שלכולם יהיה הנוסח הנכון בתור התחלה.

<אלעזר שטרן – הלשכה המשפטית:>
זה פורסם ביום חמישי באתר הוועדה.

<אורית סטרוק:>
האם זאת סיבה לא לחלק לאנשים?

<יריב לוין:>
אין לכולם נוסח מתוקן.

<אלעזר שטרן – הלשכה המשפטית:>
אני חושב שדורית חילקה לכולם.

<יריב לוין:>
אני לא קיבלתי.

<אברהם מיכאלי:>
אפשר לדחות את הישיבה עד שיחלקו לנו?

<היו"ר דוד רותם:>
אני לא אדחה את הישיבה, אפילו לא בדקה.

<אברהם מיכאלי:>
אתה באמת רוצה לאשר את זה כמו עיתון? תקריא בעל-פה, וזהו.
<היו"ר דוד רותם:>
זה גם יותר מדי לקרוא לכם כמו עיתון.
<שמעון יעקבי:>
אם כך, יש פה ממש שינוי מהותי מהנוסח.
<היו"ר דוד רותם:>
מה הבעיה? לא הבנתי. יש שינוי מהותי. מי אמר שאסור לעשות שינויים מהותיים?
<שמעון יעקבי:>
אף אחד לא אמר שאסור, צריך להבין את ההבדלים ומה המשמעויות שלהם.
<אורית סטרוק:>
אתה יודע שזה ימי חג - - -
<היו"ר דוד רותם:>
אני מצטער, גם בתענית וגם בימי חג, עובדים.

<אברהם מיכאלי:>
תלוי באיזה מפלגה.

<סגן שר לשירותי דת אלי בן-דהן:>
כתוב שמי שעובד בפורים לא רואה סימן ברכה.

<אברהם מיכאלי:>
לישראל ביתנו זה סימן ברכה שהם עובדים...

<אורי מקלב:>
אולי זה הפוך – לא רואים סימני ברכה.

<שמעון יעקבי:>
השינוי הזה הוא שינוי ממש מהותי, צריך לתת עליו את הדעת.

<אורי מקלב:>
אתה יכול להסביר מה זה נקרא "שינוי מהותי"?

<שמעון יעקבי:>
על-פי הסיכומים וכל השיחות המוקדמות והישיבות שהיו עד כה, לא הספיק שרב מקומי הוא רב עיר, רב יישוב ורב אזורי, אלא גם שהוא עבר בחינות בהלכות - - -
<היו"ר דוד רותם:>
זה אחר-כך מופיע.
<אלעזר שטרן – הלשכה המשפטית:>
זה מופיע בהמשך.

<סגן שר לשירותי דת אלי בן-דהן:>
בתנאי כשירות.
<שמעון יעקבי:>
אוקיי. נמתין לזה. 

הערה נוספת לגבי הרב הראשי לישראל. אמרתי את זה בישיבה הקודמת, ואני חוזר ואומר עכשיו: לדעתי צריכה להיות קביעה מראש בחוק מיהו הרב הראשי הממונה על נושא הגיור, שזה לא יהיה נתון להחלטת הממשלה. כשקובעים שזה נתון להחלטת הממשלה, יש פה התערבות פוליטית בסוגיה הזאת. כשאנחנו עוסקים פה בסוגיה ממלכתית, לא רצוי שלפי שינוי העיתים והזמנים ישתנה מי שממונה על מערך הגיור או מי שנותן את ההכוונה ההלכתית למערך הגיור. עד כה הרב הראשי שהיה ממונה על מערך הגיור זה היה מי שכיהן כנשיא בית הדין הגדול. כך היה בתקופתו של הרב בקשי דורון, כך היה בתקופתו של הרב לאו, כך היה בתקופתו של הרב שלמה משה עמר. מי שכיהן כנשיא בית הדין הגדול, הוא זה שהיה ממונה, וכך ראוי לעשות גם בהמשך.
<היו"ר דוד רותם:>
הרב שלמה עמר הוא זה שרוצה שיאריכו לו את תקופת הכהונה?

<סגן שר לשירותי דת אלי בן-דהן:>
הוא כבר לא רוצה.

<אברהם מיכאלי:>
אני רואה שאתה ממשיך עם הבדיחות של פורים גם היום.

<אורי מקלב:>
קיבלתי עכשיו את הנוסח החדש. ההערה הראשונה שהערת, עו"ד יעקבי, לאיזה פסקה זה מכוון?
<סגן שר לשירותי דת אלי בן-דהן:>
הגדרות, סעיף 5.

<שמעון יעקבי:>
ההגדרה הראשונה בסעיף 5 – "בית דין לגיור" ו"דיין גיור".
<אורי מקלב:>
מה אתה אומר על זה?

<שמעון יעקבי:>
על זה אני אומר שצריך להבהיר. כשאנחנו משתמשים במושגים האלה, אנחנו עושים את זה בחוק ראשי - -
<יוני שטבון:>
באיזה בית דין מדובר?

<שמעון יעקבי:>
- - צריך להבהיר האם תהיה להם סמכות שפיטה. הסמכות שאנחנו נותנים להם לגייר היא חלק מסמכויות שפיטה שיש לפי חוק-יסוד: השפיטה, בגלל שהחוק הראשי משתמש באותם מושגים שהיו עד היום. עד היום זה לא היה בחוק הראשי, אז הציבור יכול היה להשתמש במונחים האלה של "בית דין מיוחד לגיור" ו"חבר בית דין לגיור" ו"דיין גיור", ועדיין הפרשנות היתה שהסמכות שיש להם היא סמכות מינהלית, היא לא סמכות שיפוטית.
<קארין אלהרר:>
למה זה השתנה עכשיו? לא הבנתי.
<שמעון יעקבי:>
כרגע אנחנו משתמשים במונחים האלה בחוק ראשי.

<קארין אלהרר:>
ואז?

<שמעון יעקבי:>
ואז, כשאנחנו מדברים - - -

<קארין אלהרר:>
אם לא קבעת משהו אחר בחוק הראשי זה נשאר כשהיה.
<שמעון יעקבי:>
לא, כי אנחנו משתמשים באותם מונחים שמשתמשים בהם כל החוקים שעוסקים בשפיטה.
<קארין אלהרר:>
יש עוד בתי דין שהם רק מינהליים, זה לא יהיה מיוחד.
<שמעון יעקבי:>
גם לבתי הדין שאת קוראת להם "מינהליים", יש להם סמכות שפיטה.
<היו"ר דוד רותם:>
משרד המשפטים ייתן לי תשובה על זה.

<קארין אלהרר:>
אמר משרד המשפטים שזה בדיוק אותו דבר.
<היו"ר דוד רותם:>
נוסיף את זה בשלב מאוחר יותר לפי תשובות משרד המשפטים.
<יוני שטבון:>
אמרת שיש "שינויים מהותיים". אמרת משפט מאוד אגרסיבי בהתחלה, שיש שינויים מהותיים בנוסח שמונח לפנינו.
<שמעון יעקבי:>
בנושא של רב מקומי, לא ראיתי את הדרישה לפי הנוסח הכחול. כרגע אני מסתכל בנוסח הלבן. אומרים לי שבהמשך יהיו אי-אלה הבהרות. עוד לא ראיתי אותן. אני עוצר את ההערה שהיתה לי לגבי רב מקומי. אולי אני אשוב אליה, אולי לא.

<קארין אלהרר:>
יאללה, מערך הגיור.

<אורית סטרוק:>
רגע. לנו יש הסתייגות כאן, סליחה. לנו יש הסתייגות. אנחנו רוצים להוסיף סעיף 4, "מטרה – מטרת פרק זה לעגן את החלטות הממשלה בנושא גיור, שמספריהן 3160, 3163, 3155, ולעודד גיורים בישראל".

כדי להסביר את ההסתייגות הזאת, יש מספר החלטות ממשלה שעל גביהן הוקם מערך הגיור הקיים – אדוני היושב-ראש - - -
<היו"ר דוד רותם:>
לא נהוג להזכיר בחוקים החלטות ממשלה.
<אורית סטרוק:>
אולי לא נהוג, אבל יש מקרים כאלה. 
<סגן שר לשירותי דת אלי בן-דהן:>
אפשר לכתוב אותן. אין בעיה, תכתבו אותן.

<אורית סטרוק:>
מבחינתנו אפשר לפתוח ולהעתיק את מה שכתוב, זה גם בסדר. הרעיון הוא שהרציונל והעקרונות שהנחו את החלטות הממשלה, שעל-פיהן עד עכשיו פעל מערך הגיור, הן יעוגנו בחוק - -

<סגן שר לשירותי דת אלי בן-דהן:>
זה מה שכתוב.

<אורית סטרוק:>
- - והן יהוו את הבסיס החוקי לכל העניין הזה. ואנחנו רוצים לציין בחוק שמטרת החוק היא לעודד את הגיורים בישראל. אני אשמח אם הרב אלי יסביר מה יש בהחלטות הממשלה, כדי שכולנו נבין, כי אני רוצה שנצביע על הדבר הזה.
<היו"ר דוד רותם:>
אנחנו יודעים מה שיש בהחלטות הממשלה.
<אורית סטרוק:>
סליחה, אתה אולי יודע, אבל יש אנשים שיושבים סביב השולחן הזה שלא יודעים, וחשוב שנבין את זה.
<היו"ר דוד רותם:>
מי שמבקש להגיש הסתייגות ולא אומר לך מה החלטות הממשלה, הוא לא מסתייג.
<אורית סטרוק:>
נאמר מה החלטות הממשלה, והייתי רוצה לבקש שהרב אלי, שהוא אמון על החלטות הממשלה, שיסביר במילים קצרות מה יש בהן, כדי שנדע על מה אנחנו מצביעים. זה הכול.

<היו"ר דוד רותם:>
טוב.

<אורית סטרוק:>
הרב אלי, תסביר מה יש בהחלטות הממשלה - - -

<סגן שר לשירותי דת אלי בן-דהן:>
ההחלטה הראשונה המרכזית היא החלטה של הממשלה לקבל את מסקנות ועדת נאמן. אני אזכיר בכמה מילים. ועדת נאמן היתה ועדה שישבה על המדוכה עוד בממשלת נתניהו הראשונה, ב-1996, נדמה לי, או ב-1997. ומסקנות ועדת נאמן היו שמצד אחד יוקם מכון שיעסוק בהכשרת המתגיירים, במכון הזה יוכלו להיות שותפים כל נציגי הזרמים ביהדות, אבל מצד שני, ההחלטה קבעה שיהיה גיור ממלכתי אחד בלבד, ויוקמו בתי דין על-ידי הממלכה, על-ידי המדינה, שהם יהיו המקום היחיד שבו יגיירו בישראל. זו היתה החלטת הממשלה, אולי המרכזית.
החלטת הממשלה הנוספת קבעה את מעמדו של ראש מערך הגיור, שהוא כפוף הלכתית לרב הראשי לישראל. יש החלטת ממשלה שקבעה רק לאחרונה מיהו הרב הראשי האחראי על הגיור, המנחה את הגיור, שזה הרב יצחק יוסף, שבא במקומו של הרב עמר. גם לגבי הרב עמר היתה החלטת ממשלה קודמת שקבעה אותו כאחראי על הגיור, שמנחה הלכתית את כל מערך הגיור.
<אלעזר שטרן – הלשכה המשפטית:>
כפי שהצגתי גם בדיונים לקראת הקריאה הראשונה, ההנחיה של היועצת המשפטית של הוועדה היא, להימנע ככל האפשר מסעיפי מטרה. ככל שאפשר, את הדברים שאתם רוצים, להכניס לסעיפים בחוק ולא כסעיפי מטרה. א', לכתוב את הדברים במפורש ולא רק כציון של החלטת ממשלה, ו-ב' לא לכתוב כסעיף מטרה, אלא כסעיף אופרטיבי בחוק, זה עדיף.
<סגן שר לשירותי דת אלי בן-דהן:>
זה נכון, אבל חוק גיור כזה כבד - - -
<היו"ר דוד רותם:>
משרד המשפטים.

<רוני נויבאואר:>
אדוני, אנחנו בעיקרון לא מתנגדים לסעיפי מטרה. בזמנו היה סעיף מטרה לחוק, מבחינתנו אפשר להוסיף. מה שכן, אני רוצה לחדד, שאנחנו לא יכולים כמובן להפנות להחלטות ממשלה.

<סגן שר לשירותי דת אלי בן-דהן:>
סליחה?

<רוני נויבאואר:>
לא ניתן להפנות להחלטות ממשלה, כי החלטות ממשלה כתובות באופן אחר, שהוא הרבה יותר גמיש מאשר הצעות חוק, והן גם ברמה נורמטיבית יותר נמוכה. זה מצחיק שאנחנו מפנים. מה שצריך זה לזקק משפט אחד או שניים לכל היותר מהחלטת הממשלה.
<אורית סטרוק:>
בבקשה, אפשר לפתוח את זה ולכתוב את זה.

<יוני שטבון:>
מדובר על הרציונל.
<אורית סטרוק:>
אני רוצה להזכיר שכל הדיון הזה מחייב - - - 

<אלעזר שטרן – הלשכה המשפטית:>
מתוך החלטת הממשלה צריכים לזקק - - -

<אורית סטרוק:>
אדוני היושב-ראש - - -

<היו"ר דוד רותם:>
הדיון הזה מתקיים אחרי שקבענו אותו מזמן- -

<אורית סטרוק:>
לא מזמן.

<היו"ר דוד רותם:>
מזמן. 

- - כדי לגמור את החוק הזה - -
<אורית סטרוק:>
לא, לא, לא. סליחה.

<היו"ר דוד רותם:>
- - והבית היהודי הגיע להסכמות בנושא של החוק.

<אורית סטרוק:>
אז הנה לדוגמה, אמרה עכשיו נציגת משרד המשפטים. איך אמרת? בזמנו היה סעיף מטרה בחוק. זאת אומרת, כן היה פה ניסיון להיכנס לכל ההסכמות - - -
<אלעזר שטרן:>
אפשר להזכיר מה היה ומה לא היה?

<היו"ר דוד רותם:>
כן, אלעזר.

<אלעזר שטרן:>
היה רעיון לסעיף מטרה. כשהבנו שאין עליו הסכמות, הסכמנו להוריד את סעיף המטרה, ואין סעיף מטרה. גם אני הייתי שמח אם בסעיף המטרה היה כתוב שמטרת החוק היא להרבות גיורים בישראל. כיוון שעל זה לא היתה הסכמה, לצערי הרב, וזאת באמת מטרת החוק, לכן אין סעיף מטרה לחוק.

<אורית סטרוק:>
זה רק מראה את מה שאמרתי בראשית דברי, שחבר הכנסת אלעזר שטרן, יוזם החוק, לא הסכים להתכנס לתוך הסכמות עם הרב אלי בן-דהן - - -
<היו"ר דוד רותם:>
הוא לא חייב היה להסכים על זה. יכולתם להטיל וטו גם אז, אבל אתם הרי תמיד נזכרים אחרי הזמן.

<אורית סטרוק:>
כתוב שהחוק צריך היה לעבור בכפוף להסכמות, וכיוון שאין הסכמות, אנחנו בפני משבר קואליציוני.

<היו"ר דוד רותם:>
אז אין הסכמות. החוק יעבור בלי הסכמות.

<יוני שטבון:>
החוק אמור לעבור בכפוף להסכמות.
<היו"ר דוד רותם:>
אז החוק יעבור בלי הסכמות ומקסימום הבית היהודי יצביע נגד.
<אורית סטרוק:>
מה שאני רוצה להגיד לגבי החלטות ממשלה, שכיוון שהישיבה הספציפית הזאת נקבעה ביום תענית אסתר, והתקיימו מגעים ארוכים, שגם אדוני מכיר, מתענית אסתר ועד עכשיו, בחג הפורים, לגבי עצם קיומה, לכן לא היה סיפק בידי להפוך את ההסתייגות הזאת באופן כזה שלא היו מובאים מספרי החלטות הממשלה, אלא במקום זה יהיה מובא הכתוב בהן במפורט. אני מבקשת, מכיוון שזה מאוד חשוב לנו הדבר הזה - -

<היו"ר דוד רותם:>
אני תיכף אצביע על ההסתייגות שלך.

<אורית סטרוק:>
- - להכניס את הנוסח של החלטות הממשלה האלה בתוך ההסתייגות כחלק מההסתייגות וכחלק מהחוק.
<יוני שטבון:>
או נוסח או רציונל.
<היו"ר דוד רותם:>
חברים, מי בעד ההסתייגויות - -

<אורית סטרוק:>
דקה. דקה.

<היו"ר דוד רותם:>
- - של חברת הכנסת?

<אברהם מיכאלי:>
תן לה לסיים.

<היו"ר דוד רותם:>
היא כבר גמרה.

<אברהם מיכאלי:>
מה גמרה? היא עוד לא התחילה.

<היו"ר דוד רותם:>
היא תדבר שעתיים ולא תגמור.

<אורית סטרוק:>
סליחה, אדוני היושב-ראש, מכל החברים בוועדה הזאת- -

<אברהם מיכאלי:>
לא היית מעז להגיד את זה לחבר כנסת אחר.

<אורית סטרוק:>
- - אני חברת הכנסת שהכי מקצרת בדברים בכל הדיונים, בכל הנושאים.
<אברהם מיכאלי:>
אם היא היתה מיש עתיד, לא היית מעז להגיד לה.

<אורית סטרוק:>
הרב אלי עכשיו אמר, והוא יכול לחזור ולומר שוב כדי שהיועץ המשפטי אלעזר שטרן ירשום את עיקרי החלטות הממשלה האלה, על מנת שהן תכנסנה להסתייגות, ונצביע עליהן כלשונן, משום שכאשר מצביעים על משהו, צריכים להצביע עליו בנוסחו המלא. זה כל מה שאני מבקשת. זה לא דבר ארוך, זה לא לוקח הרבה זמן. הרב אלי יחזור רגע על הדברים, הוא ירשום את זה, זו תהיה הסתייגות רשומה ומסודרת, ואז נצביע עליה.
<היו"ר דוד רותם:>
היית צריכה את להכין את ההסתייגות שלך.
<אורית סטרוק:>
אבל אני מסבירה לאדוני - - -

<היו"ר דוד רותם:>
את לא יכולה לקשקש לי כאן - -

<קריאות:>
- - -

<אורית סטרוק:>
טוב, באמת.
<היו"ר דוד רותם:>
- - סליחה, בגלל תענית אסתר, פורים ולא פורים. לא יעזור.
<אברהם מיכאלי:>
דודו, אני מוחה על הסגנון נגד חברה בקואליציה.
<סגן שר לשירותי דת אלי בן-דהן:>
גם אני מוחה.
<יוני שטבון:>
אדוני היושב-ראש, אתה מכיר את הימים האחרונים שישבו אתך יחד - - -
<היו"ר דוד רותם:>
אני יודע מה היה, אני יודע מה הוחלט. ועכשיו אני מעלה להצבעה. מי בעד - - -

<אורית סטרוק:>
אתה צריך לאפשר לנסח את ההסתייגות כמו שצריך.

<היו"ר דוד רותם:>
סליחה. מי בעד ההסתייגות של חברת הכנסת סטרוק, ירים את ידו. מי נגד ההסתייגות?

הצבעה

בעד ההסתייגות – 4
נגד – 4
ההסתייגות של חברת הכנסת סטרוק לא נתקבלה ותעלה למליאה לקריאה שנייה ושלישית.

<היו"ר דוד רותם:>
ההסתייגות לא נתקבלה.

<משה גפני:>
אני מגיש רביזיה. 

<היו"ר דוד רותם:>
בדיוק ב-11:30 תהיה רביזיה.
<אברהם מיכאלי:>
על מה? לא הצבעת על החוק.
<היו"ר דוד רותם:>
על הבקשה של גפני. 

<אברהם מיכאלי:>
חכה, יש לך עוד רביזיות בדרך.

<היו"ר דוד רותם:>
יש לי ב-11:30 עוד רביזיה, אז גם עליה אני אצביע.

<משה גפני:>
למה אתה ממהר כל-כך עם החוק?
<היו"ר דוד רותם:>
כי אני רוצה לגמור אותו היום.
<משה גפני:>
למה?

<אברהם מיכאלי:>
הם עובדים בקבלנות. הם מחסלים פה את כל הדילים.

<היו"ר דוד רותם:>
אני רוצה לגמור את החוק הזה ולהעלות אותו לקריאה שנייה ושלישית כמה שיותר מהר.
<משה גפני:>
אבל, למה?

<היו"ר דוד רותם:>
כי אני חושב שהוא חוק טוב.
<משה גפני:>
אז צריך למהר?

<דב ליפמן:>
רוצים לעזור לעם ישראל.
<משה גפני:>
זו מהפכה שלמה. למה צריך למהר עם זה?

<היו"ר דוד רותם:>
מה רע במהפכות? הפחד שלי שעד שאני אגמור את החוק הזה לפי גישתכם, יעלה בוז'י הרצוג להיות ראש הממשלה...
<משה גפני:>
לא הבנתי. אתה מדבר עכשיו על גיור, אתה לא מדבר על פוליטיקה.
<היו"ר דוד רותם:>
אני יודע. אני מדבר עכשיו על מי יהיה ראש הממשלה הבא.

<יוני שטבון:>
אדוני היושב-ראש, אני חייב להעיר. דיברו פה על מהפכה. אני מסכים, מהפכות צריך לעשות, אבל לא יכול להיות בצורה כזאת. הרי המשמעות של העברת החוק בצורה כזאת, יש לה גם השלכות ציבוריות.
<קארין אלהרר:>
יוני, הרי בסוף תצביע בעד, עזוב.
<יוני שטבון:>
יכולה להיווצר פה מציאות של שני ציבורים: ציבור אחד שבבית דין כזה וציבור אחר שבבית דין כזה, למרות הרצון הטוב. נכון שרוצים לעשות פה כל מיני סגירות פוליטיות מהירות, אבל צריך להבין את ההשלכות. במקום הזה מסתכלים עלינו עכשיו אלפי אזרחי מדינת ישראל שצופים בערוץ הכנסת, מסתבר, כמו בריאליטי, ורואים אותנו מעבירים חוק כזה בצורה כזאת. אני בטוח, אדוני היושב-ראש, שזה יתבצע בצורה הדרגתית.
<היו"ר דוד רותם:>
החוק יתבצע כמו שצריך, והוא גם נידון כמו שצריך.
<אורית סטרוק:>
יותר מזה, אני רוצה להגיד לך, אדוני היושב-ראש, שיושב-ראש הקואליציה אמר לי כמה וכמה פעמים לאורך המגעים שהיו בימים האחרונים, שהחוק הזה מאוד-מאוד חשוב לו, משום שהוא לא רוצה חלילה שמי מבני משפחתו יתחתן עם מישהו שאינו יהודי. הסברתי לו, ואני מסבירה גם לך - - -
<היו"ר דוד רותם:>
אל תסבירי לי בענייני גיור. אני מכיר את ענייני הגיור לא פחות טוב ממך.

<אורית סטרוק:>
אני בטוחה. בשביל שאדם שאיננו יהודי יהפוך להיות יהודי, לא מספיק שיהיה חוק שיצביעו פה עליו ברוב קואליציוני. זה לא יהפוך את האדם הזה ליהודי. כדי שהוא יהיה יהודי, הוא צריך לעמוד בכללי ההלכה.
<יריב לוין:>
הוא צריך חותמת מהרב יוסף.
<קארין אלהרר:>
צריך חותמת מהרבנות.

<אורית סטרוק:>
הוא צריך לעמוד בכללי ההלכה.

<יריב לוין:>
מאריה דרעי הוא צריך חותמת...

<אברהם מיכאלי:>
יריב, אני לא רוצה להגיב על ההערות הציניות שלך. פורים כבר חלף.

<אורית סטרוק:>
אפשר להיכנס לחנות, לקנות מגהץ ולבקש מהמוכר שירשום על המגהץ שהוא שואב אבק. זה לא יהפוך את המגהץ לשואב אבק. לכן, אם אתה עכשיו מעביר בחוק שפלוני יהיה יהודי, בגלל שפה הצביעו ברוב כזה ואחר - - -
<יריב לוין:>
הוא לא מעביר בחוק שפלוני הוא יהודי.
<אורית סטרוק:>
יצביעו אנשים שאינם אמונים על ההלכה - - -

<היו"ר דוד רותם:>
לא כתוב בחוק הזה בשום מקום שפלוני יהיה יהודי. כל מה שכתוב בחוק הזה שרבני עיר יוכלו להקים בתי דין לגיור ולגייר.
<אורית סטרוק:>
בסדר. מה אומר לי יריב לוין? יריב לוין אומר לי שהחוק הזה חשוב לו, שאם ירצו להתחתן עם איזה גוי או גויה, אז הגוי והגויה הזאת יוכלו לעבור הליך גיור כפי שמוצע בחוק הפרטי של אלעזר שטרן, ובזה הם יהפכו ליהודים. הבעיה היא שבזה הם לא יהפכו ליהודים, זאת פיקציה - - -
<דב ליפמן:>
לא נכון.

<היו"ר דוד רותם:>
את לא סומכת על רבני עיר, אני יודע, כי אף אחד מרבני העיר לא שייך - - -
<אורית סטרוק:>
לא אמרתי שאני לא סומכת על רבני עיר.

<סגן שר לשירותי דת אלי בן-דהן:>
לא, דודו, זה סתם.

<היו"ר דוד רותם:>
עזוב. עזוב.

<סגן שר לשירותי דת אלי בן-דהן:>
למה? למה?

<היו"ר דוד רותם:>
כי אני שומע מה שהיא אומרת.

<סגן שר לשירותי דת אלי בן-דהן:>
דודו, נו באמת. די. עכשיו אתה סתם יורד לפסים אישיים לא במקום. באמת, לא מתאים לך, דודו, זו לא הרמה. 
אני אסביר לך בצורה פשוטה, הרי אתה יודע לבד, שאם הרבנים הראשיים לישראל יודיעו שהחוק הזה, מי שמתגייר על-פיו איננו נחשב כיהודי, אז אתה מבין לבד - - -
<קארין אלהרר:>
סליחה. הרבנים הם מעל החוק?
<אברהם מיכאלי:>
הרבנים הם פוסקי הלכה. מה לעשות?
<קריאות:>
- - -

<סגן שר לשירותי דת אלי בן-דהן:>
קארין, סליחה, את יכולה לתת הוראה לרופאים - - -
<קארין אלהרר:>
דווקא כן. 

<סגן שר לשירותי דת אלי בן-דהן:>
את לא יכולה.

<קארין אלהרר:>
יש בתי משפט בישראל.

<אברהם מיכאלי:>
אתם תנהלו גיורים בבתי משפט.

<יוני שטבון:>
דף לבן לא הופך אותם ליהודים, זה לא עוזר, זה רק דף.
<קארין אלהרר:>
תפסיקו לקחת בעלות על היהדות.

<היו"ר דוד רותם:>
לא כתוב בחוק הזה שום דבר לגבי מיהו - - -

<אברהם מיכאלי:>
דודו, אתה רואה לאיזה חבורה מצרפים אותך? אתה רואה, אתה מבין בדיוק, ובתי משפט ייקחו אותך לגייר.
<קארין אלהרר:>
תפסיקו לקחת בעלות על היהדות, היא לא רק שלכם.

<אברהם מיכאלי:>
די. די. די. בסדר.

<סגן שר לשירותי דת אלי בן-דהן:>
נו באמת.

<אורית סטרוק:>
אף אחד לא לוקח בעלות, אנחנו מדברים פה - - -

<קארין אלהרר:>
זה מה שאתם מנסים לעשות.

<אברהם מיכאלי:>
אתם יכולים ליצור - - -

<סגן שר לשירותי דת אלי בן-דהן:>
קארין, אלה רבנים שהמדינה בחרה. המדינה בחרה, לא אנחנו בחרנו.

<אברהם מיכאלי:>
יש להם רבנים משלהם.
<סגן שר לשירותי דת אלי בן-דהן:>
המדינה בחרה אותם.

<קארין אלהרר:>
גם הרבנים כפופים לחקיקה.
<אורית סטרוק:>
לא. זה בדיוק העניין, שלא - -

<היו"ר דוד רותם:>
קארין, יש ערך לגייר. בתי דין - - -
<היו"ר קארין אלהרר:>
זהו, שכן.

<אורית סטרוק:>
- - גם החקיקה כפופה - - -

<אברהם מיכאלי:>
דרך יש עתיד...

<היו"ר דוד רותם:>
בתי הדין האלה שבהם יהיו רבני עיר, יגיירו בדיוק לפי ההלכה. ואם זה לא מוצא חן בעיניך, תצביעי נגד.

<קארין אלהרר:>
בסדר גמור. הם יגיירו לפי ההלכה - - -
<יוני שטבון:>
היושב-ראש, האם אתה חושש למעמדה של הרבנות הראשית?

<היו"ר דוד רותם:>
לא. אני לא חושש למעמדה של הרבנות הראשית.
<יוני שטבון:>
אולי באמת זה הסיפור פה.

<היו"ר דוד רותם:>
מה זה?

<יוני שטבון:>
אולי חלק מהסיפור פה זה באמת שחיקה נוספת למעמד הרבנות הראשית. אולי זאת המהות של כל התהליך פה. אני שואל באמת.
<היו"ר דוד רותם:>
 - - - חושש ממעמדה של הרבנות הראשית בכלל.

<אורית סטרוק:>
המהות של החוק הזה זה בכלל לתת פה פתח לרפורמים ולקונסרבטיבים.

<שמעון יעקבי:>
אדוני היושב-ראש, אם אדוני אומר שהגיור צריך להיות לפי ההלכה, אז צריך לכתוב במפורש בחוק הזה.

<היו"ר דוד רותם:>
אני סומך על רבני עיר ועל רבני יישובים, שהם יפסקו לפי ההלכה.
<שמעון יעקבי:>
אף אחד לא סומך על עצמו.
<היו"ר דוד רותם:>
אתה לא סומך על עצמך, אני סומך עליהם.
<שמעון יעקבי:>
גם בחוק שיפוט בתי דין רבניים, שדייניו מתמנים לפי חוק הדיינים וכולם עוברים בחינות וכולם אמורים לפסוק ובהתאם לדין, כתוב שנישואים וגירושים בישראל ייערכו על-פי דין תורה. כך גם כאן, כשאנחנו מדברים על חוק שנפקותו היא לעניין נישואים, צריך לומר בצורה ברורה, בקול רם, שהגיור ייערך על-פי דין תורה.
<היו"ר דוד רותם:>
לא צריך לומר, זה כתוב בחוק בתי דין רבניים (נישואין וגירושין). שם כתוב.
<קארין אלהרר:>
אתה חושב שיש רב שיגייר לא-על-פי דין תורה? אני שואלת. יש חיה כזאת?

<אלעזר שטרן:>
יעקבי, אני מתאפק כל הזמן. הרי אתה יודע שיש פה שלושה רבנים שהרבנות הראשית מכירה בהם. זה כל החוק. אתם פשוט רוצים לתת כוח לשחיתות רבנית שלטונית, שכבר הוכיחה, הוכיחה, שגם מי שמנהל את מחלקת הבחינות ברבנות הראשית, יש עליו, גם לפי היועץ המשפטי לממשלה, יותר מאשר עילה אחת בתוך בתי הדין. באמת, בואו נגיד את האמת. אנחנו לא נפסוק שום הלכות, אבל אתם רוצים לתת כוח למערכת שלצערי הרב, בגלל שבבניין הזה נתנו לה יותר מדי כוח, השחיתה את עצמה לדעת.

<שמעון יעקבי:>
חבר הכנסת שטרן, אנחנו עוסקים עכשיו בקביעת נורמות.

<יוני שטבון:>
 - - -

<אלעזר שטרן:>
יוני, תעזוב. אנחנו נדבר על זה אחרי זה. יכולת לבוא לפה ל-20 ישיבות שכבר היו פה ול-50 שעות. לבוא היום בשנייה האחרונה בשביל זה? תעזוב אותי מהטכניקה הזאת. אתם הרי לא צריכים את זה, בסוף תעשו מה שאתם רוצים, כרגיל, וזהו.
<(היו"ר קארין אלהרר, 09:52)>
<אורית סטרוק:>
אנחנו רוצים להביא חוק גיור, כמו שאתה רוצה, והשרה שלך תוקעת את הצעת החוק - - -
<אלעזר שטרן:>
אם זה כמו שאני יודע, אני יודע שאתם לא רוצים.

<אורית סטרוק:>
השרה שלך תוקעת את הצעת החוק הממשלתית, כמו שאתה יודע - -

<אלעזר שטרן:>
השרה שלי תוקעת את הצעת החוק הממשלתית?

<אורית סטרוק:>
- - ויושב-ראש הסיעה שלך התחייב בישיבת הנהלת קואליציה לשחרר את החוק שהשרה הנכבדה שלך - - -

<אלעזר שטרן:>
חבל שלא התעקשתם על זה במקום משאל עם. הרי גם לדעתכם זה חוק יותר חשוב ממשאל עם, ואני הייתי בעד חוק משאל עם. למה לא התעקשתם? 

<היו"ר קארין אלהרר:>
חבר הכנסת שטרן, תודה.
<סגן שר לשירותי דת אלי בן-דהן:>
מה זה קשור לעניין? נו, באמת.

<אורית סטרוק:>
אנחנו סתם מתעכבים, תודה.
<אורית סטרוק:>
אנחנו לא סתם מתעכבים. יש פה שאלות מהותיות, גברתי היושבת-ראש.

<היו"ר קארין אלהרר:>
אורית, שמענו. בסדר.

<אורית סטרוק:>
מה שמענו? הרי מה שקורה פה שיש פה סיעה של שישה חברי כנסת - - -

<היו"ר קארין אלהרר:>
אורית, יש לך הסתייגות?
<אורית סטרוק:>
לא, סליחה. יש פה התנהלות - - -

<קארין אלהרר:>
מה "סליחה"? סליחה, את.

<אורית סטרוק:>
יש פה התנהלות כוחנית. 
<היו"ר קארין אלהרר:>
אין פה שום התנהלות כוחנית.

<אורית סטרוק:>
אז אני אסביר. יש פה סיעה של שישה חברי כנסת - - -
<אלעזר שטרן:>
זאת התנהלות כוחנית. מה שאתם עושים עכשיו.

<אורית סטרוק:>
יושבת ראש המפלגה תוקעת הצעת חוק ממשלתית.

<היו"ר קארין אלהרר:>
אורית. אורית, את יכולה להמשיך לדבר, אבל אני אומרת לך - -

<אורית סטרוק:>
יושב-ראש הסיעה שלהם התחייב בישיבת הנהלת הקואליציה - - -
<היו"ר קארין אלהרר:>
- - שאם את רוצה להתנגד למשהו, תגישי הסתייגות.

<אורית סטרוק:>
אבל אני רוצה להסביר שיש פה התנהלות - - -

<היו"ר קארין אלהרר:>
הסברת. 
<אורית סטרוק:>
לא. לא הסברתי, כי כל הזמן את חותכת אותי באמצע.

<היו"ר קארין אלהרר:>
אורית, הדיון התחיל לפני 40 דקות ומאז את רק מסבירה.
<אורית סטרוק:>
לא. לא נכון. ממש לא נכון. אם לא אכפת לך, לא שצרה עיני חס ושלום, ואני בעד שייתנו פה רשות דיבור לכל אחד ואחד, אבל בינתיים מר יעקבי, למשל, קיבל רשות דיבור יותר ממני, אז אני מבקשת להסביר - - -
<היו"ר קארין אלהרר:>
מר יעקבי הביע את עמדתו המקצועית. 
<אורית סטרוק:>
בסדר, אני מביעה את עמדתי כחברת קואליציה.

<היו"ר קארין אלהרר:>
טוב, יש לך דקה להביע את עמדתך.

<אורית סטרוק:>
לא יכול להיות מצב כזה שיש הצעת חוק ממשלתית, שעניינה בדיוק הנושא עצמו - - -
<היו"ר קארין אלהרר:>
אבל אמרת את זה, אורית.
<אורית סטרוק:>
לא. את סוף המשפט לא נתנו לי לסיים אפילו פעם אחת, אז תתאזרי בסבלנות ותתני לי להשלים עד סוף המשפט. מטרתה בדיוק אותה מטרה, הכלים הם אותם כלים, בשינויים שמתבקשים מההלכה, ומה שקורה ששרת המשפטים תוקעת את הצעת החוק הזאת ולא מאפשרת לה להתקדם. יושב-ראש הסיעה שלה, חבר הכנסת שטרית, התחייב לשחרר את התקיעה הזאת בישיבת הנהלת הקואליציה. יש לי מייל סיכום שעליו חתום אגב יושב-ראש הסיעה שלך, עופר שלח, שגם הוא חתם על הדבר הזה, והוא הסכים שזה היה הסיכום – לשחרר את הצעת החוק הממשלתית, בתוך שבוע. זה היה ב-24 בדצמבר, ועד עכשיו זה לא קרה, ואנחנו צריכים עכשיו להצביע על הצעת חוק פרטית שכבר אלעזר שטרן, המציע, בעבר הסכים לתיקונים של הרב אלי בן-דהן וחזר בו. זה מצב אבסורדי שלא ייתכן מבחינה קואליציונית.

<היו"ר קארין אלהרר:>
אוקיי, שמעתי. אורית, הבנתי. בואו נתקדם. אם תהיה לך הערה, הסתייגות, תגידי, נצביע עליה. בסדר? זאת נראית לי השיטה המקובלת בבניין. בסדר? אמרת את הדברים.
<אברהם מיכאלי:>
בבניין היו הרבה דברים מקובלים ומשנים אותם פה. הפוליטיקה החדשה שלכם מביאה פה לחורבן, מה לעשות.
<היו"ר קארין אלהרר:>
חבר הכנסת מיכאלי, אני מצטערת שאני מחרבת לך, אבל זה המצב. בואו נמשיך. אלעזר, תמשיך לקרוא. 
<אלעזר שטרן – הלשכה המשפטית:>
בהסתייגויות של חברת הכנסת סטרוק יש עוד שתי הסתייגויות לגבי ההגדרה של "רב אזורי" ו"רב יישוב" והגדרה של "רב עיר".

<היו"ר קארין אלהרר:>
חברת הכנסת סטרוק, היו לך עוד שתי הסתייגויות.
<אלעזר שטרן – הלשכה המשפטית:>
בסעיף ההגדרות, לגבי ההגדרה של "רב אזורי" ו"רב יישוב" ולגבי ההגדרה של "רב עיר".

<אורית סטרוק:>
לגבי "רב מקומי". בסעיף כרגע כתוב "רב מקומי" - - -
<אלעזר שטרן – הלשכה המשפטית:>
זה כתוב מתחת "רב מקומי", אבל התוכן שלו זה הסתייגות להגדרה של "רב אזורי" ו"רב יישוב".

<אורית סטרוק:>
"רב מקומי המכהן בפועל כרב אזורי או כרב יישוב ונבחן בבחינות גיור בכתב או בעל-פה, לפי פקודת מועצת הרבנות הראשית, או שהוא בעל כשירות לכהן כדיין לפי חוק הדיינים." זאת אומרת, מה שאנחנו רוצים לעשות בהסתייגות הזאת, זה לטייב ולהבטיח לעצמנו שאותו רב שיושב בפני המותב הזה, הוא מספיק בקיא בכל ההלכות שנוגעות לגיור, או שהוא עמד בבחינות בכתב או בבחינות בעל-פה שקבעה מועצת הרבנות הראשית, וממילא הוא כשיר לקבל החלטות בנושאים האלה, מכיוון שאם הוא לא עמד בזה, יכול מאוד להיות שהוא לא מספיק בקיא בהלכות הללו, או שיהיה בעל כשירות לכהן כדיין לפי חוק הדיינים, אז שוב, המשמעות היא, שהוא יכול לשבת במותב כזה ולקבל החלטות. אם לא אחד משני התנאים האלה, אנחנו עלולים לקבל בית דין שלוקה באי-ידיעה מספקת של פרטי ההלכה, וממילא לא נוכל לסמוך על הגיור שלו.

<סגן שר לשירותי דת אלי בן-דהן:>
זו היתה ההסכמה?

<היו"ר קארין אלהרר:>
רק שנייה. אלעזר - - -

<שמעון יעקבי:>
אם אתם הולכים להצביע, אז אני רוצה להציע נוסח משלי.

<היו"ר קארין אלהרר:>
חבר הכנסת שטרן, אתה מסכים עם ההסתייגות של חברת הכנסת סטרוק?
<אלעזר שטרן:>
לא.
<היו"ר קארין אלהרר:>
אני מעלה את זה להצבעה.

<אורית סטרוק:>
בשביל היושר, בשביל שכולם ידעו על מה אנחנו מדברים, אני שואלת, האם נכון, חבר הכנסת אלעזר - - -
<אלעזר שטרן:>
לא. אני לא עובד אצלך. אין לי שום עניין לענות לה. אני אענה לה אחר-כך.
<היו"ר קארין אלהרר:>
מעולה.

<אורי מקלב:>
אני מבקש להעלות טענה של נושא חדש על כל הדברים האלה.
<היו"ר קארין אלהרר:>
זה קשור להסתייגות הזאת?
<אורי מקלב:>
כן. כן.

<אברהם מיכאלי:>
זה קשור לחוק כולו.

<היו"ר קארין אלהרר:>
אני לא מדברת על החוק.

<אברהם מיכאלי:>
זאת הערה מהותית.

<היו"ר קארין אלהרר:>
שנייה. זה קשור להסתייגות הספציפית?

<אורי מקלב:>
כל ההסתייגויות האלה, שלא דנו בהן. זה נוסח חדש לקראת הקריאה השנייה והשלישית, זה לא היה בקריאה הראשונה. דברים שנאמרו ולא נאמרו - - -

<קריאה:>
לא שומעים כלום.

<אורי מקלב:>
היום אנחנו נמצאים בפני דברים חדשים שבכלל לא היינו מודעים להם. לכן זו טענה אמיתית של נושא חדש. בנושא חדש יש ועדה שצריך לדון בה. לכן אני מבקש להתייחס לכל הדברים האלה כנושאים חדשים, והם דורשים מוועדת הכנסת שתדון בעניין.

<היו"ר קארין אלהרר:>
תודה. חבר הכנסת לוין.

<יריב לוין:>
גברתי היושבת-ראש, האמת היא שכמובן אין פה שום בדל טענה אמיתית של נושא חדש, אבל צודק חבר הכנסת מקלב שהוא זכאי לעשות שימוש טכני בעניין הזה.
<אורי מקלב:>
קודם כול תנמק למה ממש לא.

<יריב לוין:>
מכיוון שהסוגיה שאנחנו עוסקים בה, למשל כרגע, שנוגעת לכשירותו של רב כדי לכהן בוועדה שבוחנת את הגיורים ומאשרת אותם, אני מניח - - -
<אורי מקלב:>
אני מאוד אודה לך אם תתייחס לטענה הראשונה.
<יריב לוין:>
 - - - אני מניח שזה ברור גם לך, בלי שאני אצטרך לפרט יותר מדי - -

<היו"ר קארין אלהרר:>
אני מבקשת שקט בחדר. אנחנו לא שומעים.
<יריב לוין:>
- - שזה לא נושא חדש, אלא זה לב לבו של החוק.
<אורי מקלב:>
אתה משפטן לא רע, חבר הכנסת לוין - - -

<יריב לוין:>
חבר הכנסת מקלב, אנחנו לא צריכים לקיים את הוויכוח, כי אני לא כופר לרגע אחד בזכותך להעלות את הטענה. לכן, גברתי, מה שהייתי מציע, על מנת שלא נמצא את עצמנו רצים הלוך וחזור לוועדת הכנסת – אני מציע שנתקדם בדיון באופן הזה שבכל פעם שתעלה טענת נושא חדש, פשוט נדלג על אותו נושא ונמשיך הלאה, ולאחר מכן נכנס את ועדת הכנסת ונדון בכל טענות הנושאים החדשים כמקשה אחת, נצביע עליהם, ובהתאם להחלטות של ועדת הכנסת, נוכל לחזור לכאן. כך, אגב, עושים תמיד, זו לא איזו פרוצדורה חדשה. זה הנוהל שזה נעשה תמיד.
<אורית סטרוק:>
מאה אחוז.

<אורי מקלב:>
רק להתייחס.

<יריב לוין:>
כמובן במקום שבו תיטען טענה של נושא חדש, לא נוכל להצביע, אלא נצטרך להעביר את העניין קודם להכרעה של ועדת הכנסת לפני הצבעה.

<היו"ר קארין אלהרר:>
תודה.

<אורי מקלב:>
אני רק אתייחס בחצי דקה. את יודעת שאני לא מאריך בדיבור. חבר הכנסת יריב לוין, תתייחס למשל לטענה שעו"ד יעקבי התייחס אליה לגבי בתי הדין, שמדובר כאן על מתן סמכות שיפוטית לבתי הדין האלה - - - 

<יריב לוין:>
הטענה היא טענה כבדת משקל, אבל היא לא נושא חדש. 
<אורי מקלב:>
החלק הזה הוא נושא חדש.

<יריב לוין:>
נדון בזה בוועדת הכנסת, אני מציע. אין צורך לקיים את הדיון הזה עכשיו.

<היו"ר קארין אלהרר:>
אני רוצה להציע - - -

<אורית סטרוק:>
תסבירי מה שהציע יושב-ראש הקואליציה. אני לא הבנתי.

<היו"ר קארין אלהרר:>
אני אסביר את מה שהוא הציע. מה שהציע חבר הכנסת יריב לוין, שככל שתעלה טענה של נושא חדש לגבי עניין ספציפי, לא נצביע עליה, פשוט נרכז את כל הדברים, ואז נכנס את ועדת הכנסת.
<אורית סטרוק:>
כן נצביע על הסעיפים?

<יריב לוין:>
לא, לא, לא. חברת הכנסת סטרוק, אנחנו נרכז - - -

<סגן שר לשירותי דת אלי בן-דהן:>
אי-אפשר בגלל טענת נושא חדש.

<יריב לוין:>
אי אפשר להצביע. נצטרך לעבור על כל החוק, לרכז את כל הטענות של נושא חדש עד סוף החוק, נצביע עליהן שם, ואז נוכל לחזור לכאן רק כדי לקיים הצבעות על כל הדברים שלא ייקבעו כנושא חדש.
<אורית סטרוק:>
מה קורה לגבי ההסתייגויות?

<יריב לוין:>
גם לגבי ההסתייגויות חל אותו דין.

<אברהם מיכאלי:>
אם כך, גברתי היושבת-ראש, כל הסעיף הזה של ההגדרות, כרגע לא מצביעים עליו בכלל.

<יריב לוין:>
כן. אין בעיה. נעבור על כל החוק, נרכז את כל הנושאים החדשים, נדון בהם שם, ואז נצטרך לחזור לכאן רק להצבעות, זה הכול.
<איילת שקד:>
יש לי שאלה לגבי סעיף 5. כתוב: "'השר' – השר לשירותי דת." איך יכול להיות שהשר לשירותי דת מגיש הצעת חוק ממשלתית ולא מצמידים אותה?
<היו"ר קארין אלהרר:>
זו שאלה להנהלת הקואליציה.
<איילת שקד:>
יש לי שאלה אחרת. האם יכול להיות שאני, יושבת-ראש סיעת הבית היהודי, הייתי מגישה הצעת חוק שקשורה למערכת המשפט ושרת המשפטים היתה מגישה הצעה דומה והיו נותנים לי להעביר את הצעת החוק שלי?
<היו"ר קארין אלהרר:>
זו לא שאלה אלי. זו שאלה ליושב-ראש - - -

<איילת שקד:>
זה מעניין אותי.

<יריב לוין:>
מה השאלה?

<איילת שקד:>
יריב, יש לי חוק מאוד משמעותי לגבי מערכת המשפט – דרך אגב, גם לך. יש לנו כמה כאלה – האם יכול להיות שהיינו מעבירים את הצעות החוק האלה בניגוד להסכמתה של שרת המשפטים, כאשר לשרת המשפטים היתה הצעת חוק דומה משלה, ממשלתית?
<יריב לוין:>
בהנחה שהתהליך בהצעות החוק האלה היה כפי שעברנו כאן, כנראה שכן.

<אורית סטרוק:>
זה תלוי מה התהליך שעברנו כאן, ויש לגביו מחלוקות כאלה ואחרות.

<היו"ר קארין אלהרר:>
אנחנו מתקדמים.

<עליזה לביא:>
אי-אפשר לעצור את עבודת הכנסת בזה שכל הזמן ינופפו בהצעת חוק ממשלתית, עם כל הכבוד, ואנחנו רואים את זה חדשות לבקרים. זה הפך להיות דפוס פעולה. זה משתק את הכנסת - -

<אורית סטרוק:>
אבל פה יש הצעת - - -

<היו"ר קארין אלהרר:>
תודה.

<עליזה לביא:>
 - - זה פוגע בעבודת הוועדות.
<איילת שקד:>
בהצעת החוק היחידה שזה קרה, זה קרה לנו.

<היו"ר קארין אלהרר:>
אנחנו מתקדמים. סעיף 6. 

<אלעזר שטרן – הלשכה המשפטית:>
סעיף 6 – מערך הגיור.

"(א) השר יקים" - - -

<אורית סטרוק:>
סליחה. שנייה, שנייה, שנייה. היתה לי עוד הסתייגות על הסעיף הזה. הסתייגות לגבי "רב עיר".

<היו"ר קארין אלהרר:>
כן.

<אורית סטרוק:>
ההסתייגות שלי אומרת כך: "רב עיר, כהגדרתו בסעיף 15(א)(2) לחוק שירותי הדת היהודיים [נוסח משולב], התשל"א-1971, המכהן בפועל כרב עיר או כרב יישוב ונבחן בבחינות גיור ומילה בכתב ובעל-פה, כפי שקבעה מועצת הרבנות הראשית לישראל". 

<היו"ר קארין אלהרר:>
זה לא כחלק מההגדרה של "רב עיר"?

<אברהם מיכאלי:>
בהגדרה של הוועדה, לא.

<אורית סטרוק:>
אני אשמח אם הרב אלי יוכל לעזור לי להסביר, כי זה דבר חשוב מאוד.

<היו"ר קארין אלהרר:>
כן, בבקשה.

<סגן שר לשירותי דת אלי בן-דהן:>
רב עיר נבחן במספר בחינות. בעבר היה נהוג שמועצת הרבנות הראשית היתה גם נותנת שירות לרבני עיר, גם על חלק קטן מהבחינות שהנבחן היה עושה, וגם היו מקרים שרב עיר היה מקבל כשירות לכהן כרב עיר גם ללא בחינות בכלל. לאחרונה הרבנות הראשית הפסיקה עם הנוהל הזה וכל מי שנבחן ב-12 בחינות מקבל תעודת כשירות לרבנות עיר, אבל יש רבנים רבים, והרוב המוחלט של רבני ערים המכהנים הם כאלה, שלא נבחנו כלל בנושא של הלכות גיור ומילה. אנחנו מצפים ודורשים שרב עיר, שהולך להקים בית דין לגיור ולעמוד בראש ההרכב הזה, הדבר המינימלי הנדרש שהוא ייבחן בהלכות שבהן הוא אמור לדון, הלכות גיור ומילה.
<שאול פרבר:>
הרב אלי, אני מזכיר לך שמאיר הר ציון לא עבר קורס קצינים, אבל לא היית פוסל אותו מלהיות קצין.
<סגן שר לשירותי דת אלי בן-דהן:>
מה זה קשור לעניין?

<עליזה לביא:>
שלא לדבר על - - -
<סגן שר לשירותי דת אלי בן-דהן:>

מה זה קשור לעניין?
<קריאה:>
הנימוקים הצבאיים האלה. מה הקשר?

<עליזה לביא:>
גם מורים. היו הרבה מורים שנקלטו במערכת החינוך ללא תעודת הוראה. אני מזכירה לכם, בין ההורים שלנו - - -

<סגן שר לשירותי דת אלי בן-דהן:>
היום הולכים לחוקק פה חוק חדש, לתת להם תפקיד חדש כשלא היה התפקיד הזה קודם. חברת הכנסת לביא, זו תהיה הסתייגות, נצביע עליה.

<(היו"ר דוד רותם, 10:10)>
<שמעון יעקבי:>
אני רוצה לחדד משהו. אני מזכיר מה שאמרתי בישיבה הקודמת, שכאשר אנחנו מדברים פה על הסמכה לכהן כדיין גיור לאותם רבנים, לא מספיק בחינה בהלכות גיור ומילה, אלא צריך שאותם רבנים גם ייבחנו בהלכות דיינים, שיש לכך כמה סימנים ב"שולחן ערוך", ב"חושן משפט" - - -

<עליזה לביא:>
רגע, אבל הרבנים הראשיים למשל לדוגמה, הרבנים הראשיים שנבחרו, יש להם מה שאתה דורש מרבני ערים? אין להם. אין להם. הרבנים הראשיים שלפקודתם הדברים עומדים, האם יש להם תעודת דיין? הם מבינים בהלכות גיור? אני רוצה לדעת אם זה תנאי גם לבחירת רב ראשי בישראל.
<שמעון יעקבי:>
גברתי תוכל לשנות את תנאי הבחירה לרבנים הראשיים. יש גוף בוחר של 150 איש - - -
<קריאות:>
- - -

<אלעזר שטרן:>
אתה רוצה לתת פה כוח למישהו שלעצמו אין את זה. הרי לא יעלה על הדעת שנשיא בית המשפט העליון לא עבר את הבחינות של הלשכה המשפטית, ואנחנו יודעים שברבנות הראשית זה כך.
<שמעון יעקבי:>
אם אתה שואל את דעתי - - -

<עליזה לביא:>
גברתי, אני רוצה לשמוע את התשובה. גברתי, זו נקודה מאוד-מאוד מהותית.

<שמעון יעקבי:>
אם שואלים לדעתי המקצועית, התשובה היא חד-משמעית, גם רב ראשי לישראל שממונה על מערכת בתי הדין, מן הראוי שיעבור את כל הבחינות.
<אלעזר שטרן:>
לא "מן הראוי".

<עליזה לביא:>
מה זה "מן הראוי"?

<היו"ר דוד רותם:>
האם בפועל הוא עובר?
<קריאה:>
תשאל אם הוא עבר.

<שמעון יעקבי:>
הכוח לשנות את החוק הוא לכם.
<סגן שר לשירותי דת אלי בן-דהן:>
זה חוק קיים. מה אתה רוצה? תשנה אותו.
<עליזה לביא:>
- - -

<סגן שר לשירותי דת אלי בן-דהן:>
תשנו אותו. מה אתם רוצים?

<שמעון יעקבי:>
כשאתם הולכים לתת, רבותי חברי הכנסת, גבירותי חברות הכנסת, כשאתם הולכים עכשיו לחוקק בחוק ראשי חוק שמאפשר יכולת שפיטה לפחות מבחינה הלכתית לאותם רבנים - - -
<היו"ר דוד רותם:>
אנחנו לא קובעים שום דבר הלכתי בחוק הזה.

<שמעון יעקבי:>
אני מדבר על תנאי הכשירות - -

<היו"ר קארין אלהרר:>
אני רוצה להתקדם. הבנתי את העמדה.
<שמעון יעקבי:>
- - לכן כשעושים בחינות, עושים בחינות בהלכות גיור ומילה. יחד עם זה צריך לצרף בחינות גם בהלכות דיינים וגם בהלכות עדות, והבחינות צריכות להיות, רבותי, בכתב ובעל-פה.
<יריב לוין:>
מי שעובר גיור בחו"ל, אתם בודקים אם הרב מוכר? אתם מאשרים. אתם עושים לו את כל הבחינות האלה? אתם מערבבים את הנושאים ההלכתיים בנושאים המינהליים. אל תעשו את זה, כי זה לא נא נכון. לא נולדנו אתמול, אנחנו מבינים את הדברים בין שני הדברים האלה. אף אחד לא מתערב לכם בהסמכת רב עיר או בהסמכת רב אחר.
<שמעון יעקבי:>
עכשיו אתה מתערב. עכשיו אתה בא וקובע - - -

<יריב לוין:>
לא. ממש לא. אני לא קובע לך את מי להסמיך כרב עיר.

<שמעון יעקבי:>
עד היום היה ידוע שרב עיר עוסק בענייני רבנות עירו. מכאן ואילך אתה רוצה להסמיך אותו - - -

<היו"ר דוד רותם:>
לא נכון - - - -

<קריאות:>
- - -

<היו"ר דוד רותם:>
רבני עיר יכלו לגייר.

<סגן שר לשירותי דת אלי בן-דהן:>
לא. לא. הסמכה מיוחדת של הרבנים הראשיים. אני הייתי שם, דודו. 

<שמעון יעקבי:>
זה היה החוק.

<היו"ר קארין אלהרר:>
הבנו. עכשיו אנחנו מתקדמים.

<שמעון יעקבי:>
ההסמכה של הרבנים היתה רק לענייני רבנות. מכאן ואילך אתה רוצה להסמיך אותו לעניין גיור. היינו, אתה רוצה שהוא ישב בבית דין, אז צריך שיעבור בחינות בהלכות דיינים - -

<יריב לוין:>
אני לא מבין. אם ניסע לרב של - - -

<היו"ר קארין אלהרר:>
יריב. יריב.

<יריב לוין:>
שם הכול בסדר?

<שמעון יעקבי:>
- - והבחינות צריכות להיות בכתב ובעל-פה.
<היו"ר קארין אלהרר:>
יריב, נצביע על ההסתייגות? הלאה.
<אורית סטרוק:>
אני רוצה להבין - - -
<היו"ר קארין אלהרר:>
אורית, עברנו. עברנו נושא.

<אורית סטרוק:>
אני רוצה להבין לגבי ההסתייגויות. מתי את מצביעה עליהן?

<היו"ר קארין אלהרר:>
אתם טוענים שזה נושא חדש?

<קריאה:>
הסעיף כולו נושא חדש.

<היו"ר דוד רותם:>
נושא חדש הולך לוועדת הכנסת.

<היו"ר קארין אלהרר:>
בדיוק. אמרנו שנושא חדש עובר לוועדת הכנסת. תחליטי את אם זה נושא חדש או לא.

<אברהם מיכאלי:>
לא היא מחליטה, ועדת הכנסת מחליטה.

<היו"ר קארין אלהרר:>
אז לא מצביעים על זה כרגע. הלאה. סעיף 6.

<רוני נויבאואר:>
רגע, גברתי, יש לנו הערה.

<היו"ר קארין אלהרר:>
כן. 

<רוני נויבאואר:>
בסעיף ההגדרות אנחנו מבקשים להוסיף את המילה "ממלכתי" ב"מערך הגיור", שיהיה ברור שזה לא מערך גיור אחד מיני כמה, זה מערך גיור ממלכתי.
<גלעד קריב:>
גם לרשות המסים קוראים "רשות מסים ממלכתית"?

<רוני נויבאואר:>
לא, אבל בהחלטת ממשלה למערך הגיור קוראים "מערך הגיור הממלכתי".

<היו"ר קארין אלהרר:>
סעיף 6. 

<היו"ר דוד רותם:>
מה אתה רוצה?

<היו"ר קארין אלהרר:>
אלעזר, האם זה מקובל עליך? אלעזר.

<אלעזר שטרן:>
מה?

<היו"ר קארין אלהרר:>
מקובלת עליך התוספת?

<אלעזר שטרן:>
אני צריך לחשוב על זה. אני תיכף אגיד לך.
<אורית סטרוק:>
איזה תוספת? סליחה.

<היו"ר קארין אלהרר:>
"ממלכתי".

<סגן שר לשירותי דת אלי בן-דהן:>
המילה "ממלכתי". "מערך הגיור הממלכתי".

<היו"ר קארין אלהרר:>
סעיף 6. אלעזר, בבקשה.

<אלעזר שטרן – הלשכה המשפטית:>
6. מערך הגיור
"(א) השר יקים במשרד לשירותי דת מערך גיור (להלן – מערך הגיור), שבראשו יעמוד ראש מערך הגיור. (ב) תפקידי מערך הגיור יהיו, בין השאר: (1) אחריות מנהלית לבתי הדין לגיור; (2) אחריות מנהלית לתהליך ההכנה והלימוד לקראת גיור; (3) הסברה, לרבות מתן מידע וטיפול בפניות ציבור; (4) פיקוח מנהלי על תהליך הגיור בצבא ההגנה לישראל; (5) הסדרת שירותי מילה וטבילה; (6) רישום לנישואין של מתגיירים המבקשים זאת; (7) טיפול בהנפקת תעודה לפי סעיף 2(2)."
יש פה עוד שלושה סעיפי משנה שלא מופיעים בנוסח, שקיבלתי הבוקר מהלשכה של חבר הכנסת שטרן, שביקש להוסיף שלושה סעיפים נוספים: "(8) טיפול שוטף בפניות מבקשים ותיקיהם; (9) גביית אגרות; (10) כל שירות אחר הנדרש למבקש לשם גיורו". 

<אברהם מיכאלי:>
הנושאים האלה נושאים חדשים. גם על זה אני רוצה שיהיה דיון בוועדת הכנסת.
<אלעזר שטרן:>
אני מוכן לוותר על זה, דרך אגב. הלכתי עם זה לטובת הרב אלי בן-דהן.
<היו"ר קארין אלהרר:>
אוקיי. אנחנו מורידים את זה.

<אלעזר שטרן:>
אז אנחנו מורידים את זה.

<היו"ר קארין אלהרר:>
את התוספת שאלעזר ביקש אנחנו מורידים, ולכן, אנחנו יכולים להצביע על זה.

<אורית סטרוק:>
קודם כול, יש לי הסתייגויות.

<היו"ר קארין אלהרר:>
למי יש הסתייגות?

<סגן שר לשירותי דת אלי בן-דהן:>
לאורית.

<היו"ר קארין אלהרר:>
איך חשבתי אחרת?

<אורית סטרוק:>
איך חשבת אחרת?

<היו"ר קארין אלהרר:>
חברת הכנסת סטרוק, בבקשה.

<אלעזר שטרן – הלשכה המשפטית:>
האם הסעיפים האלה יורדים, חבר הכנסת שטרן?

<אלעזר שטרן:>
אני מוריד אותם. 

<אלעזר שטרן – הלשכה המשפטית:>
(8) עד (10) יורדים?

<אלעזר שטרן:>
כן. אם זה נושא חדש, אני מוריד.

<היו"ר קארין אלהרר:>
אוקיי. חברת הכנסת סטרוק.

<היו"ר דוד רותם:>
ממילא הולכים לוועדת הכנסת בנושא חדש - - -

<אלעזר שטרן:>
אני לא צריך אותם. הרב אלי רצה אותם.

<היו"ר קארין אלהרר:>
אלעזר. חברת הכנסת סטרוק.

<היו"ר דוד רותם:>
הרב אלי, זה מה שרצית? 
<סגן שר לשירותי דת אלי בן-דהן:>
כן.

<אברהם מיכאלי:>
נגיש את זה בהסתייגויות.

<היו"ר דוד רותם:>
אז למה אתה מוותר עכשיו?

<סגן שר לשירותי דת אלי בן-דהן:>
אני לא מוותר.

<היו"ר דוד רותם:>
הוא מוריד את זה, ואתה מסכים שזה ירד.

<איילת שקד:>
הרב אלי, לא ברור מה קורה כאן.

<היו"ר קארין אלהרר:>
אני אסביר. הנוסח שלפנינו היום הוא עד פסקה (7), מהלשכה של חבר הכנסת אלעזר שטרן ביקשו להוסיף שלוש פסקאות. טען חבר הכנסת מיכאלי "נושא חדש", ולכן חבר הכנסת אלעזר שטרן ירד מהבקשה שלו, ולכן אין נושא חדש, ואנחנו עוברים הלאה.

<איילת שקד:>
באיזה סעיף זה, ב-5 או ב-6?

<היו"ר קארין אלהרר:>
6.

<אברהם מיכאלי:>
לסעיף 6 יש הסתייגויות. עכשיו נתחיל הסתייגויות.

<היו"ר קארין אלהרר:>
בבקשה. עכשיו נשמע את ההסתייגויות. חברת הכנסת סטרוק, יש לך הסתייגות.
<אורית סטרוק:>
יש לי כמה וכמה.

<היו"ר קארין אלהרר:>
נתחיל בראשונה.

<אורית סטרוק:>
קודם כול, לגבי סעיף קטן (א), ההסתייגות שלי אומרת: "השר יקים במשרד לשירותי דת מערך גיור (להלן – מערך הגיור), שיטפל בכל בתי הדין לגיור, ובראשו יעמוד ראש מערך הגיור". כפי שאפשר לראות, ההבדל מנוסח החוק של אלעזר שטרן הוא שמערך הגיור יטפל בכל בתי הדין לגיור.
<היו"ר קארין אלהרר:>
בשונה מכל מערך הגיור.

<אורית סטרוק:>
סליחה?

<היו"ר קארין אלהרר:>
הוא יטפל בכל בתי הדין לגיור בשונה מכל מערך הגיור.

<אלי בן-דהן:>
הפוך.

<אורית סטרוק:>
לא בשונה.

<היו"ר קארין אלהרר:>
זה מה שכתוב "בראשו יעמוד ראש מערך הגיור".

<סגן שר לשירותי דת אלי בן-דהן:>
הפוך. ראש מערך הגיור יטפל בכל בתי הדין.
<היו"ר דוד רותם:>
זה כבר כתוב ב-(ב)(1).
<סגן שר לשירותי דת אלי בן-דהן:>
לא כתוב.

<היו"ר דוד רותם:>
ב-(ב)(1) זה כתוב: אחריות לבתי הדין לגיור.

<אורית סטרוק:>
הם בעצם יהיו ת"פ של - - -

<היו"ר קארין אלהרר:>
חבר הכנסת - - -

<אורית סטרוק:>
רק שנייה. אני רוצה להסביר את הדבר הזה. מכיוון שהיו כמה וכמה דיונים סביב העניין הזה - - -
<היו"ר קארין אלהרר:>
חבר הכנסת שטרן, אתה שומע את ההסתייגות? חבר הכנסת מיכאלי.

<אורית סטרוק:>
מכיוון שסביב ארבע המילים האלה או חמש המילים האלה, "יטפל בכל בתי הדין לגיור", היו דיונים שניהל אותם הרב אלי בן-דהן, אני אשמח אם הוא יעזור לי להסביר את המשמעות.
<היו"ר קארין אלהרר:>
זו בעצם הסתייגות שלו?

<היו"ר דוד רותם:>
בעוד שנייה אני אסביר לך שזה עניין חדש, ולכן אני מבקש להעביר את זה לוועדת הכנסת.
<יריב לוין:>
את ההנמקות כדאי לעשות.
<היו"ר דוד רותם:>
את ההנמקות אני רוצה לשמוע.

<היו"ר קארין אלהרר:>
אדוני סגן השר, תרצה לנמק - -
<סגן שר לשירותי דת אלי בן-דהן:>
כן, ודאי.

<היו"ר קארין אלהרר:>
- - לעזור לחברת הכנסת סטרוק?

<סגן שר לשירותי דת אלי בן-דהן:>
אני רוצה להסביר. החוק הזה הולך להקים בית דין לגיור מסוג חדש, שלא קיים עד היום, בית דין שיעמוד בראשו רב עיר. אנחנו רוצים שכל מה שעומד תחת אחריות מערך הגיור, כל בתי הדין האלה, מכל הסוגים, כולם, דרך הפעולה שלהם תהיה שווה – דרך העבודה המנהלתית, גביית האגרות, פתיחת התיק, הכנת הלימודים. כל הדברים כולם. ולכן ראש מערך הגיור אמור להיות אחראי על כל בתי הדין המיוחדים לגיור שהם מסוגים שונים, אם בתי דין שהוקמו בדרך אחת או בתי דין שהוקמו בדרך שנייה, על-ידי רבני עיר. הדרך תהיה דרך אחידה.
<היו"ר קארין אלהרר:>
תודה.

<אורית סטרוק:>
המגמה שלנו היא לעשות חוק גיור ממלכתי שהמדינה תהיה אחראית על כל מה שקורה בכל מערך הגיור.
<היו"ר קארין אלהרר:>
בסדר גמור. נרשם. זו ההסתייגות הראשונה. האם יש עוד הסתייגויות?

<אורית סטרוק:>
כן, כמובן. בסעיף קטן (ב)(1) כתוב כרגע בהצעה של אלעזר שטרן "אחריות מנהלית לבתי הדין לגיור".

<היו"ר דוד רותם:>
אחריות לבתי הדין.

<היו"ר קארין אלהרר:>
אחריות מינהלית.

<אברהם מיכאלי:>
כתוב "מינהלית".

<סגן שר לשירותי דת אלי בן-דהן:>
כתוב "מינהלית".

<אורית סטרוק:>
בהצעה של אלעזר שטרן כתוב "אחריות מינהלית לבתי הדין לגיור". ההסתייגות שלי אומרת שהמילה "מינהלית" תורד, ויהיה כתוב: "אחריות לבתי הדין לגיור". זה על מנת להבהיר שמדובר פה לא רק באחריות מינהלית, אלא על אחריות הלכתית.
<סגן שר לשירותי דת אלי בן-דהן:>
גם הלכתית. מינהלית והלכתית.

<היו"ר דוד רותם:>
הבנתי. את רוצה שראש אגף הגיור - - -
<סגן שר לשירותי דת אלי בן-דהן:>
לא ראש אגף, ראש מערך הגיור. זה שני דברים שונים, דודו. 
<אורית סטרוק:>
הוא ראש מערך הגיור, הוא לא סתם מנהלן.

<סגן שר לשירותי דת אלי בן-דהן:>
אגב, זה מעוגן בהחלטת הממשלה, שלא יהיו אי-הבנות. זאת החלטת הממשלה. כך היא קבעה במפורש, שראש מערך הגיור אחראי גם - - -
<אורית סטרוק:>
גם להיבטים ההלכתיים וגם להיבטים המינהליים.
<היו"ר דוד רותם:>
מי זה ראש מערך הגיור?

<סגן שר לשירותי דת אלי בן-דהן:>
היום יש מכרז, בקרוב הוא ייבחר.

<אלעזר שטרן:>
אני לא מסכים.

<היו"ר קארין אלהרר:>
לא מסכים. אוקיי. גם לא על ההסתייגות הראשונה?

<אלעזר שטרן:>
גם לא. עוד פעם תגידי אותה.

<היו"ר קארין אלהרר:>
ההסתייגות הראשונה.

<אורית סטרוק:>
הראשונה מוסיפה. "השר יקים במשרד לשירותי דת מערך גיור (להלן – מערך הגיור), שיטפל בכל בתי הדין לגיור" – זאת התוספת – "שבראשו יעמוד ראש מערך הגיור."
<אלעזר שטרן:>
זה נראה לי מיותר. אני לא מסכים.

<היו"ר קארין אלהרר:>
לא מסכים. אוקיי.

<אורית סטרוק:>
אתה יודע שזה לא מיותר. אתה יכול להגיד שאתה לא מסכים - - -
<אלעזר שטרן:>
אמרתי שזה נראה לי מיותר.

<אברהם קטלן:>
אלעזר, החשש הוא ליצור גיור סוג א' וגיור סוג ב'. הכול צריך להיות תחת קורת גג אחת, לכן ש"יטפל בכל בתי הדין לגיור".
<אלעזר שטרן:>
תסתכלו מה כתוב בסעיף קטן (ב) ונדבר על זה.

<היו"ר קארין אלהרר:>
חברת הכנסת סטרוק, יש לך עוד הסתייגויות?

<אורית סטרוק:>
רגע. אולי הוא יאיר את עיני. מה כתוב בסעיף קטן (ב)?

<אלעזר שטרן:>
אני אומר עוד פעם - - -

<סגן שר לשירותי דת אלי בן-דהן:>
זה לא קשור. סעיף קטן (ב) לא כולל את סעיף קטן (א), אבל לא חשוב. זה לא קשור.

<אלעזר שטרן:>
יש תפקידי מערך הגיור. תסתכל.
<אורית סטרוק:>
איפה?

<אלעזר שטרן:>
בסעיף קטן (ב).

<סגן שר לשירותי דת אלי בן-דהן:>
אלעזר, זה לא כולל. 

<אלעזר שטרן:>
מה זה "לא כולל"?

<סגן שר לשירותי דת אלי בן-דהן:>
לפי דבריך, אם אתה לא כותב את מה שכתוב בסעיף קטן (א), אז סעיף קטן (ב) יעסוק אך ורק בבתי הדין לגיור האחרים, לא שעומד בראשם רב עיר.

<אלעזר שטרן:>
הרב אלי, אם כנים דבריכם - - -

<סגן שר לשירותי דת אלי בן-דהן:>
די, נו.

<אלעזר שטרן:>
אל תגיד לי "די".

<סגן שר לשירותי דת אלי בן-דהן:>
מעולם לא אמרתי מה אתה ומה אתה. אל תדבר עלי, תדבר על הדברים שלי.

<אלעזר שטרן:>
אני לא מדבר עליך, לכן לא אמרתי - - -

<סגן שר לשירותי דת אלי בן-דהן:>
אל תגיד לי: אם כנים דברי.

<אלעזר שטרן:>
לכן לא אמרתי "אם כנים דבריך". מה לעשות, אתה חלק מקבוצה שמה שהיא מנסה לעשות פה זה איך לא נביא את הבשורה הזאת.

<סגן שר לשירותי דת אלי בן-דהן:>
אתה אמרת.

<אלעזר שטרן:>
הדקדוקים האלה - - -

<אברהם מיכאלי:>
אלעזר, בשורה זה עניין של הגדרה.

<אלעזר שטרן:>
בסדר, חבר הכנסת מיכאלי. אני יודע את זה, אני גם מסכים אתך. 

<היו"ר קארין אלהרר:>
לא להפריע.

<אברהם מיכאלי:>
גם כל מיני דתות אחרות אמרו בשורה.
<אלעזר שטרן:>
בזה אני מסכים אתך. ולכן אני חושב שבדיונים האלה, כמו שנאמר פה קודם, עשרות ומאות שעות שישבנו עליהם יחד, היה מקום לכל הדברים האלה.
<אורית סטרוק:>
עשרות ומאות שעות. תחזור על זה עוד פעם שיושב-ראש הקואליציה ישמע – עשרות ומאות שעות שישבתם על זה יחד. נכון?
<אלעזר שטרן:>
אני לא עובד אצלך. לא חוזר. תגידי לי מה להגיד ואני אגיד... נו, באמת.
<עליזה לביא:>
מה הבעיה שלך? שמה?
<אורית סטרוק:>
שיושב-ראש הקואליציה טוען שלא נעשה מאמץ להגיע להסכמות.
<היו"ר קארין אלהרר:>
סליחה. לא באנו לדון פה היום כמה שעות.

<אורית סטרוק:>
אתה אומר עשרות ומאות שעות שישבנו - - -

<אלעזר שטרן:>
אני לא מכיר את התרבות הזאת. אין לי עניין לדון בזה עכשיו.

<היו"ר קארין אלהרר:>
תודה. חברת הכנסת סטרוק, יש לך עוד הסתייגויות?

<אורית סטרוק:>
בוודאי. 

<היו"ר קארין אלהרר:>
קדימה.

<אורית סטרוק:>
אני רק רוצה לציין שחבר הכנסת שטרן אמר פה לפרוטוקול שהוא ישב - -

<היו"ר קארין אלהרר:>
אורית, זה כתוב בפרוטוקול, נו.

<אורית סטרוק:>
- - עשרות ומאות שעות יחד עם - - -

<משה גפני:>
אי-אפשר להגיע לדיון כשטוענים "נושא חדש".

<אורית סטרוק:>
- - - הרב אלי כשהוא חזר מהנסיעה לאושוויץ - - -

<קריאות:>
- - -

<אורית סטרוק:>
גברתי היושבת-ראש, כשהרב אלי בן-דהן – כשהוא חזר מהנסיעה - - -

<היו"ר קארין אלהרר:>
רגע. חבר הכנסת גפני, החליט להפריע.

<אורית סטרוק:>
שגם הרב גפני, חבר הכנסת גפני, ישמע אותי.

<משה גפני:>
היא לא תסיים את הדיון.

<אלעזר שטרן – הלשכה המשפטית:>
נכון, אי-אפשר להצביע.

<היו"ר קארין אלהרר:>
גפני, אנחנו לא נצביע - - -

<משה גפני:>
על-פי התקנון אי-אפשר להמשיך את הדיון.

<היו"ר קארין אלהרר:>
אפשר.

<משה גפני:>
אי-אפשר.

<אורית סטרוק:>
למה אי-אפשר?

<משה גפני:>
אי-אפשר, בגלל שהיא לא תסיים את הדיון. מרגע שאני טוען "נושא חדש", צריך ללכת לוועדת הכנסת.

<יריב לוין:>
אי-אפשר להצביע, אפשר לדון. 

<משה גפני:>
כתוב: לא תסיים את הדיון.

<יריב לוין:>
מאה אחוז, לא סיימנו. לא נצביע. היא יכולה להמשיך לדון.

<היו"ר קארין אלהרר:>
כן. חברת הכנסת סטרוק.

<יריב לוין:>
חבר הכנסת גפני, הבשורה הזאת על שיתוף הפעולה המחודש בין הבית היהודי לסיעות החרדיות, קירבנו משהו בעם ישראל - - -

<משה גפני:>
הבשורה על שיתוף הפעולה בין הליכוד לבין יש עתיד לבין התנועה - - -
<יריב לוין:>
קירבנו משהו בעם ישראל.

<משה גפני:>
מאה אחוז. יש פה הרבה שיתופי פעולה. תגיעו רחוק עם שיתופי הפעולה האלה.

<יריב לוין:>
אני מתקשה להתרשם מזה - - -
<דב ליפמן:>
יש הרבה שיתוף.

<היו"ר קארין אלהרר:>
רגע. סליחה.

<יריב לוין:>
קשה להתרשם מזה.

<סגן שר לשירותי דת אלי בן-דהן:>
מה רע בזה?

<היו"ר קארין אלהרר:>
אני מבקשת.

<יריב לוין:>
אין רע. אני רק מתקשה להתרשם - - -

<משה גפני:>
שיתוף הפעולה שלכם עם יש עתיד הוא מרשים.

<היו"ר קארין אלהרר:>
סליחה, גפני. 

<משה גפני:>
אבל אי-אפשר לדון.

<היו"ר קארין אלהרר:>
גפני, אתה לא תפריע. סליחה.

<משה גפני:>
אני לא מפריע.

<היו"ר קארין אלהרר:>
אתה מפריע.

<משה גפני:>
אני עוזר לך.

<יריב לוין:>
אפשר לדון, אי-אפשר לסיים את הדיון.

<היו"ר קארין אלהרר:>
חברת הכנסת סטרוק, את רוצה עוד הסתייגויות. שמעתי.

<(היו"ר דוד רותם, 10:15)>
<אורית סטרוק:>
שנייה. הייתי באמצע משפט - - -

<היו"ר דוד רותם:>
שנייה.

<אורית סטרוק:>
לא. אם שמת לב, אני פה הכי מנומסת מכולם, וכולם צועקים כל הזמן. אני מנסה להשלים משפט - -
<יריב לוין:>
איפה כתוב שאי-אפשר להמשיך את הדיון?
<משה גפני:>
כתוב שלא לסיים את הדיון.
<היו"ר קארין אלהרר:>
תן לחברת הכנסת סטרוק - - -

<אורית סטרוק:>
- - אחר-כך אומרים שאני לא בסדר.

<משה גפני:>
כתוב שלא לסיים את הדיון.

<היו"ר דוד רותם:>
אני אסיים את הדיון, ואני גם אצביע.

<משה גפני:>
כתוב שלא לסיים את הדיון.

<היו"ר דוד רותם:>
כתוב? איפה כתוב?

<היו"ר קארין אלהרר:>
גפני, אתה מפריע לי. כן, חברת הכנסת סטרוק. ננסה בפעם השלישית.

<משה גפני:>
כתוב שלא לסיים את הדיון. 
<היו"ר קארין אלהרר:>
חברת הכנסת סטרוק.

<אורית סטרוק:>
רגע אחד, יכול להיות שיש לנו פה צורך להתייעצות סיעתית. רק רגע.

<איילת שקד:>
התייעצות סיעתית חמש דקות.
<היו"ר קארין אלהרר:>
חמש דקות התייעצות סיעתית.

<היו"ר דוד רותם:>
אין חמש דקות התייעצות סיעתית. כבר עשינו פעם אחת בישיבה הזאת התייעצות סיעתית.

<אברהם מיכאלי:>
בישיבה הקודמת.

<אורית סטרוק:>
בישיבה הזאת לא עשינו שום התייעצות.

<איילת שקד:>
אתה מנהל או קארין מנהלת?

<היו"ר דוד רותם:>
אני יועץ של קארין...

<אורית סטרוק:>
אל תהיה היועץ של קארין, תודה רבה. אחד השרים שלנו מבקש התייעצות סיעתית, אז אנחנו יוצאים להתייעצות סיעתית.
<היו"ר קארין אלהרר:>
חמש דקות התייעצות סיעתית.
<(הישיבה נפסקה בשעה 10:22 ונתחדשה בשעה 10:28.)>
<היו"ר קארין אלהרר:>
אני מחדשת את הדיון על חוק הגיור.
<אברהם מיכאלי:>
מתי אתה עושה הפסקה? אנחנו עובדים אצלך היום?

<היו"ר דוד רותם:>
אתם עובדים אצלי היום...
<אברהם מיכאלי:>
סליחה, יש עוד ועדות בכנסת.

<היו"ר קארין אלהרר:>
אנחנו בסעיף 6, בהסתייגויות.

<אורית סטרוק:>
אני באמצע ההסתייגויות שלי.

<היו"ר דוד רותם:>
ההסתייגות השלישית של חברת הכנסת סטרוק.

<אברהם מיכאלי:>
סעיף קטן (ב)(1).

<אלעזר שטרן – הלשכה המשפטית:>
(ב)(2).

<אורית סטרוק:>
אני בהסתייגות (ב)(1).
<אברהם מיכאלי:>
על פסקה (1) כבר דיברת.

<היו"ר קארין אלהרר:>
כבר דיברת.
<אורית סטרוק:>
מה פתאום, אני דיברתי על - - -
<היו"ר קארין אלהרר:>
דיברת על פסקה (ב)(1). תאמיני לי, אורית. אני עוקבת.

<אורית סטרוק:>
נכון. סליחה. בפסקה (ב)(2), בחוק של אלעזר שטרן, כתוב "אחריות מינהלית" - - -

<היו"ר קארין אלהרר:>
אני מבקשת לשמור על שקט. אני לא שומעת. כן, אורית.

<אורית סטרוק:>
בחוק של חבר הכנסת אלעזר שטרן כתוב: "אחריות מנהלית לתהליך ההכנה והלימוד לקראת גיור". אני מציעה להוריד את המילה "המינהלית", ושהסעיף יהיה "אחריות לתהליך ההכנה והלימוד לקראת גיור" – שוב, הרעיון מאחורי ההסתייגות הזאת שמדובר לא רק באחריות מינהלית אלא גם באחריות הלכתית לכל תהליך ההכנה. לא רק הגיור עצמו, אלא כל תהליך ההכנה לקראת הגיור – הלימוד של ההלכות השונות ושל משמעות - - -
<היו"ר קארין אלהרר:>
בסדר, אורית. בקצרה. אורית. יש לך 30,000 הסתייגויות על כל סעיף.

<אורית סטרוק:>
סליחה, א', אין לי 30,000 - - -

<היו"ר קארין אלהרר:>
לא סליחה. את היחידה. חברת הכנסת סטרוק, את היחידה - - -

<אורית סטרוק:>
אין לי 30,000 הסתייגויות.

<היו"ר קארין אלהרר:>
על כל סעיף יש לך הסתייגויות, אז את לא תסבירי לנו - - -

<אורית סטרוק:>
כי כך צריך שיהיה.

<היו"ר דוד רותם:>
כך צריך, אבל היית צריכה להגיש אותן כתובות.

<היו"ר דוד רותם:>
אורית, את לא תסבירי בוועדה מה ההבדל בין מינהלית למהותית, כי זה ברור.

<אורית סטרוק:>
הגשתי כתובות. סליחה, הגשתי כתובות. אלעזר שטרן, הגשתי כתובות.
<אברהם מיכאלי:>
אני הפעם מצטרף אליה.

<היו"ר קארין אלהרר:>
אורית, זה די ברור מה הכוונה בהורדת המילה "מינהלית".

<אורית סטרוק:>
תאמיני לי, קארין, סליחה שאני אומרת לך את זה, שבזמן שאת מסבירה לי שזה די ברור, כבר הייתי מסבירה את ההסתייגות. 
<היו"ר קארין אלהרר:>
זה גם להסתייגויות הבאות, אורית.

<אורית סטרוק:>
יש איזה מינימום - - -
<היו"ר קארין אלהרר:>
זה חל גם על ההסתייגויות הבאות. תודה.
<אורית סטרוק:>
יש איזה מינימום - - -

<סגן שר לשירותי דת אלי בן-דהן:>
אני רוצה לומר משהו.

<היו"ר קארין אלהרר:>
במשפט.

<סגן שר לשירותי דת אלי בן-דהן:>
אני אומר במשפט.

<אורית סטרוק:>
לא יכול להיות שבן אדם לא יכול לנמק את ההסתייגויות של עצמו. יש איזה גבול. 

<היו"ר קארין אלהרר:>
אורית, יש גבול לכמה אפשר לנסות - - -

<אורית סטרוק:>
בזמן שאת מסבירה לי שיש גבול לכמה אפשר להסביר, כבר הייתי גומרת להסביר את ההסתייגות שלי.

<היו"ר קארין אלהרר:>
אורית, יש גבול לכמה אפשר למשוך את הדיון. יש גבול. 
<אורית סטרוק:>
אני מושכת את הדיון?

<היו"ר קארין אלהרר:>
כן.

<אורית סטרוק:>
בכל ההערות שלך את מושכת את הדיון.

<היו"ר קארין אלהרר:>
דרך אגב, בהתמדה ובנחישות.

<אורית סטרוק:>
אני חושבת שישבת יחד אתי בחדר – סליחה, הרב אלי, שישבנו יחד בחדר הזה - - -
<היו"ר קארין אלהרר:>
סגן השר ברשות דיבור.

<אורית סטרוק:>
אני תיכף אתן לסגן השר את רשות הדיבור.
<היו"ר קארין אלהרר:>
אורית, עם כל הכבוד, את לא מנהלת את הוועדה.

<אורית סטרוק:>
עם כל הכבוד, ישבנו יחד בחדר הזה, שמענו חברי כנסת שאינם חברי הוועדה הזאת מנמקים את עצמם באריכות הרבה יותר רבה מאשר אני, ולא יכול להיות שכשיש לי הסתייגות כתובה, אני לא אוכל לבוא ולנמק אותה במשפט קצר, יותר קצר מכל ההערה שלך.
<היו"ר קארין אלהרר:>
בסדר. אוקיי.

<אורית סטרוק:>
קודם אני אנמק ואחר-כך אני אסביר.

<היו"ר קארין אלהרר:>
עכשיו נימקת את זה פעמיים.

<אורית סטרוק:>
לא נימקתי עדיין.

<היו"ר קארין אלהרר:>
בבקשה, סגן השר.

<סגן שר לשירותי דת אלי בן-דהן:>
אני רוצה לומר שיש פה דבר אחר לגמרי. החוק הזה, לפחות בחלקו, עבר בקריאה הראשונה. בקריאה הראשונה המילה "מינהלתית" לא היתה, עכשיו חבר הכנסת שטרן מוסיף דבר מנוגד לקריאה הראשונה, מי שצריך להסביר זה הוא, לא אנחנו. הוועדה צריכה להגן עלינו, כי הוועדה פה הצביעה פה אחד - - -
<היו"ר דוד רותם:>
תגדיר אותו בתור "נושא חדש".
<סגן שר לשירותי דת אלי בן-דהן:>
דודו, זה כבר הרבה מעבר לפה אחד, כולנו הצבענו בקריאה ראשונה בלי המילה "מינהלתית" בכמה מקומות. בא ביום חמישי חבר הכנסת שטרן, וזכותו המלאה. מי שצריך פה להתמודד, הוא צריך לנמק למה הוא משנה מהקריאה הראשונה, לא אנחנו. הכול פה גלגל הפוך לגמרי.
<היו"ר קארין אלהרר:>
טוב. זו היתה ההסתייגות השלישית.

<סגן שר לשירותי דת אלי בן-דהן:>
לא, לא. זו לא הסתייגות. זו הצעה לסדר ברורה.

<אורית סטרוק:>
נוסח החוק מהקריאה הראשונה משתנה - -

<סגן שר לשירותי דת אלי בן-דהן:>
לא יכול להיות שהנוסח הכחול משתנה. אין דבר כזה.

<אורית סטרוק:>
- - לפי גחמותיו של חבר הכנסת אלעזר שטרן בשונה ממה שהוועדה הצביעה?

<סגן שר לשירותי דת אלי בן-דהן:>
זה ממש נוגד את כל סדרי העבודה. לא יכול להיות דבר כזה.

<אורית סטרוק:>
הרי אנחנו ישבנו כאן - - -

<סגן שר לשירותי דת אלי בן-דהן:>
אלעזר, היועץ המשפטי, תגיד. אני לא צודק? מה זה הדבר הזה? יש קריאה ראשונה, הוועדה הצביעה, פתאום משנים את זה? מה זה? איזה סדרי עבודה זה? תסבירו לי. אני רוצה להבין את העניין.
<היו"ר קארין אלהרר:>
תודה.

<היו"ר דוד רותם:>
זה סדרי העבודה. כך עובדים. 
<אורית סטרוק:>
ישבנו כאן בהכנה לקריאה ראשונה - -

<היו"ר דוד רותם:>
מותר בקריאה שנייה ושלישית לשנות את החוק. 
<אורית סטרוק:>
- - ובהכנה לקריאה הראשונה, אדוני היושב-ראש - - -

<שמעון יעקבי:>
השאלה מי המסתייג...

<היו"ר דוד רותם:>
מי שמסתייג לא חשוב...

<אורית סטרוק:>
בהכנה לקריאה הראשונה הוחלט להוריד מנוסח החוק כל מיני דברים שלא היתה עליהם הסכמה, והחוק עלה, כך כינינו אותו אז, כ"חוק נכה" למליאה.
<היו"ר קארין אלהרר:>
אני מוחה.
<אורית סטרוק:>
את יכולה למחות - - -

<היו"ר דוד רותם:>
היא לא מתכוונת אליך, היא מתכוונת אלי...
<אורית סטרוק:>
אני אחליף את המילה...

החוק עלה בצורה מאוד-מאוד - -

<סגן שר לשירותי דת אלי בן-דהן:>
מקוטעת.

<אורית סטרוק:>
- - שלדית ומקוטעת וירדו ממנו הרבה מאוד קטעים משמעותיים – אני מתנצלת על הביטוי, קארין, מכל הלב – ירדו ממנו הרבה קטעים משמעותיים. כך הוא עלה למליאה וכך הצבענו עליו כולנו במליאה. לא יכול להיות שפתאום יבוא חבר כנסת, מציע חוק, ועם כל הכבוד אנחנו כבר בהכנה לשנייה ושלישית ופתאום הוא ישנה את הנוסחים והוא ישלח לאלעזר שטרן, היועץ המשפטי, מה שבא לו בשונה לגמרי ממה שמליאת הכנסת החליטה. איך הדבר הזה בכלל נכנס לתקנון?

<סגן שר לשירותי דת אלי בן-דהן:>
נכון.

<היו"ר דוד רותם:>
מה את רוצה? את רוצה לטעון "עניין חדש"? תטעני "עניין חדש" ונביא את זה לוועדת הכנסת.
<אורית סטרוק:>
אני רוצה להבין איך דבר כזה בכלל ייתכן, ואני רוצה לשמוע את היועץ המשפטי.

<שמעון יעקבי:>
השאלה אם ההסתייגות נופלת או לא.

<היו"ר דוד רותם:>
לא ביקשתי ממך לעזור לי.

<אורית סטרוק:>
אני רוצה לשמוע את היועץ המשפטי מסביר את משמעות התהליך שאנחנו כרגע נמצאים בו.

<היו"ר קארין אלהרר:>
תודה. האם יש מניעה להוסיף מילים בהכנה לקריאה השנייה והשלישית?
<אלעזר שטרן – הלשכה המשפטית:>
הצעת החוק עברה בנוסח מסוים בקריאה הראשונה. הוועדה סוברנית לעשות איזה תיקונים שהיא רוצה במהלך ההכנה לקריאה שנייה ושלישית.

<אורית סטרוק:>
הוועדה.

<אלעזר שטרן – הלשכה המשפטית:>
גם. גם מציע החוק רשאי לבוא ולהציע. זה מה שהוא עשה. הוא שלח נוסח עם הצעות שלו לתיקונים לנוסח, שהוא שונה מהנוסח של הקריאה הראשונה, כמי שהציע את החוק. 
הוועדה יכולה, זה תלוי ביושבת-ראש הוועדה, להחליט איך לנהל את הדיון. אפשר לנהל את הדיון על בסיס הקריאה של נוסח הכחול ועל בסיס זה להוסיף הסתייגויות, ואפשר לקרוא את הנוסח שהציע חבר הכנסת שטרן עם התיקונים מהקריאה הראשונה, ועל סמך זה לעשות את ההסתייגויות. 
<אורית סטרוק:>
שאלה. שאלה.

<אלעזר שטרן – הלשכה המשפטית:>
השאלה שלך על ניהול הוועדה, זו לא שאלה תקנונית.

<אורית סטרוק:>
שאלה פשוטה. היה ומציע החוק רוצה להכניס שינויים בנוסח הכחול שעבר בקריאה הראשונה, ויושבים פה חברי כנסת ודנים בחוק. לא כולם בערנות של הרב אלי בן-דהן ולא כולם שמים לב - - -
<היו"ר קארין אלהרר:>
חבל, שישנו טוב.

<אורית סטרוק:>
סליחה, רגע.

<היו"ר קארין אלהרר:>
באמת, אורית.

<אורית סטרוק:>
סליחה, מובא בפניהם נוסח - - -

<היו"ר קארין אלהרר:>
איזו מין אמירה זאת?

<אורית סטרוק:>
מה זאת אומרת?

<היו"ר קארין אלהרר:>
שהם לא ערניים? סליחה. 

<אורית סטרוק:>
האם לא צריכים להגיד לחברי הוועדה שהנוסח שמונח לפניהם שונה - -
<היו"ר קארין אלהרר:>
אמרנו.
<אורית סטרוק:>
- - מהותית מהנוסח שהיה בקריאה הראשונה?

<היו"ר קארין אלהרר:>
אמרנו. תודה.

<היו"ר דוד רותם:>
הנוסח שמונח לפני חברי הוועדה הוא שונה מהנוסח בקריאה הראשונה. 

<אורית סטרוק:>
היית צריך להגיד את זה בתחילת הדיון.

<היו"ר דוד רותם:>
אני אגיד את זה מתי שאני רוצה. אני לא אשאל אותך מתי להגיד ומה.
<היו"ר קארין אלהרר:>
דודו, תודה.

<אורית סטרוק:>
היית צריך להגיד את זה בתחילת הדיון, אחרת זה לא הוגן.
<היו"ר קארין אלהרר:>
אמרנו את זה בתחילת הדיון שיש נוסח חדש שיצא ביום חמישי, פורסם באתר הוועדה. זהו. עכשיו יש לך עוד הסתייגויות?
<אורית סטרוק:>
היינו רוצים שחבר הכנסת שטרן יסביר למה הוא שינה.
<היו"ר קארין אלהרר:>
כי הוא רוצה. כי התחשק לו.
<אברהם קטלן:>
אני רק רוצה להוסיף שהשינוי סוטה מהחלטת הממשלה. 
<היו"ר קארין אלהרר:>
סליחה, תפקיד לפרוטוקול.

<אברהם קטלן:>
יועץ משפטי למערך הגיור. אני רוצה להוסיף שהשינוי סוטה מהחלטת הממשלה 3155, ושם כתוב אחרת. שם האחריות של מערך הגיור היא לא דווקא מינהלית.

<היו"ר דוד רותם:>
החלטות הממשלה לא מחייבות את הוועדה הזאת.
<אברהם קטלן:>
כשהקואליציה פועלת בניגוד להחלטת הממשלה - - -
<היו"ר דוד רותם:>
הקואליציה יכולה לעשות מה שהיא רוצה.
<היו"ר קארין אלהרר:>
זה לא חדש לנו. תודה. האם יש לך עוד הסתייגויות, אורית?

<אורית סטרוק:>
יש לי - -

<היו"ר קארין אלהרר:>
בבקשה.

<אורית סטרוק:>
 - - אבל הייתי רוצה שחבר הכנסת שטרן יסביר למה הוא שינה את הנוסח.

<היו"ר קארין אלהרר:>
אם הוא רוצה, הוא יסביר. ואם הוא לא רוצה, הוא לא יסביר. זאת זכותו המלאה.

<יריב לוין:>
רבותי, הנמקת הסתייגויות זה לא סימפוזיון.
<היו"ר קארין אלהרר:>
בדיוק. קדימה, אורית, עוד הסתייגויות. אני מניחה שיש. יש לך עוד?

<אורית סטרוק:>
כן.

<היו"ר קארין אלהרר:>
אוקיי. זו הסתייגות רביעית.
<אברהם מיכאלי:>
מה, את סופרת?

<היו"ר קארין אלהרר:>
אני סופרת.

<אברהם מיכאלי:>
אל תעשי עין הרע...
<היו"ר דוד רותם:>
מותר לה.

<איילת שקד:>
הוא מוסיף "מנהלתית", שלא היה בקריאה הראשונה.
<היו"ר קארין אלהרר:>
זו הסתייגות?

<יריב לוין:>
מה שמוסכם, לא צריך הסתייגות. 

<סגן שר לשירותי דת אלי בן-דהן:>
יריב, לא היית פה. יש פה שינוי ממה שהוועדה הצביעה עליו בקריאה הראשונה.
<היו"ר קארין אלהרר:>
בסדר. מותר.

<יריב לוין:>
ודאי. נו, אז מה?

<היו"ר קארין אלהרר:>
אדוני סגן השר, זו זכותו של המציע.

<סגן שר לשירותי דת אלי בן-דהן:>
יריב, הסעיף שהצבענו, הוא משנה אותו.
<היו"ר דוד רותם:>
מותר לו בקריאה השנייה והשלישית לשנות.

<יריב לוין:>
אתה שואל אותי פרוצדורלית או מהותית?

<סגן שר לשירותי דת אלי בן-דהן:>
יריב, זה ממש לא בהסכמות שלנו.
<קריאה:>
 - - -

<היו"ר קארין אלהרר:>
סליחה, אתה לא ברשות דיבור.

<היו"ר דוד רותם:>
 - - - אל תתערב לי. הרב אלי, אתה רוצה שאני אוריד את המילה "מינהלית", אז אני אוריד אותה.

<סגן שר לשירותי דת אלי בן-דהן:>
תעשו מה שאתם רוצים.

<יריב לוין:>
תורידו את זה.

<סגן שר לשירותי דת אלי בן-דהן:>
הוא לא מסכים. מה אתה רוצה?

<היו"ר דוד רותם:>
אני אוריד את המילה הזאת.

<היו"ר קארין אלהרר:>
סליחה. מי שלא ברשות דיבור, לא מדבר.

<אברהם מיכאלי:>
כולל דודו רותם.

<היו"ר קארין אלהרר:>
עכשיו אנחנו בהסתייגות הרביעית של חברת הכנסת אורית סטרוק.

<איילת שקד:>
שנייה. מה עם ה"מינהלית"? דודו מוכן להוריד את זה.
<אורית סטרוק:>
אנחנו בהסתייגות הקודמת ויכול להיות שיש פה הסכמה להוריד.

<היו"ר דוד רותם:>
אני לא מוכן להוריד את זה, אני אוסיף את זה...
<אברהם מיכאלי:>
אתה מזגזג כל שנייה.

<איילת שקד:>
אתה מזגזג, דודו.
<היו"ר דוד רותם:>
אני יודע. מה אני אעשה, חצי לילה לא ישנתי בגלל כל הטלפונים שלכם.
<אורית סטרוק:>
אה, הבנו. הוא חצי לילה לא ישן. בסדר.

<אברהם מיכאלי:>
ככה החוק הזה יעבור – בזגזוג.

<היו"ר קארין אלהרר:>
חברת הכנסת סטרוק, יש לך עוד הסתייגויות.
<אורית סטרוק:>
יש לי עוד הסתייגויות.

<היו"ר קארין אלהרר:>
ההסתייגות הרביעית. כן, אני רושמת.

<אורית סטרוק:>
ההסתייגות הרביעית לסעיף הזה.

<קריאות:>
- - -

<היו"ר קארין אלהרר:>
אני לא שומעת.

<אורית סטרוק:>
אני תיכף אסביר את ההסתייגות הרביעית. אני רק רוצה לפני כן לחדד ששוב במהלך כל הדיון הזה נחשפה שוב ושוב העובדה - - -
<קריאה:>
- - -

<אורית סטרוק:>
איך אני יכולה לדבר כך?

<היו"ר קארין אלהרר:>
איילת, את מפריעה לחברה שלך.
<איילת שקד:>
סליחה. סליחה.

<היו"ר קארין אלהרר:>
כן.

<אורית סטרוק:>
אני רוצה להגיד ששוב, לאורך כל הדיון, נחשף שוב ושוב עד כמה הדבר המינימלי הזה שסוכם בהנהלת הקואליציה, שהחוק הזה יעבור - - -
<היו"ר דוד רותם:>
אורית, לא מעניין אותי מה סוכם בהנהלת הקואליציה. אני לא כפוף להנהלת הקואליציה.
<אורית סטרוק:>
את רואה? חבר הכנסת רותם - -

<היו"ר דוד רותם:>
אני לא כפוף להנהלת קואליציה.

<אורית סטרוק:>
- - שהוא כרגע על תקן חבר כנסת, הוא פשוט לא נותן לי לדבר.

<היו"ר קארין אלהרר:>
חברת הכנסת סטרוק, אמרת בדיון שהתחיל לפני יותר משעה – אמרת לפי ספירה, שלי לפחות, עשר פעמים שיש פה סטייה מהחלטה של הנהלת קואליציה. נראה לי שהנקודה הזאת הופנמה אצל כולם. עכשיו יש לך הסתייגות מהותית לדבר עליה?
<אורית סטרוק:>
ודאי שיש לי - -

<היו"ר קארין אלהרר:>
יופי. בבקשה.

<אורית סטרוק:>
- - אבל מה שרציתי להגיד לא שמה שקורה שונה מהחלטת הנהלת קואליציה, אלא שמה שקורה פה, סביב השולחן הזה, חושף פעם אחר פעם עד כמה אנחנו צודקים שאכן היו הסכמות בהנהלת הקואליציה - -

<היו"ר קארין אלהרר:>
לא. זו פרשנות שלך, וזה בסדר.

<אורית סטרוק:>
- - וההסכמות האלה נחשפות פה, והן פשוט לא דומות לסדר-היום.

<היו"ר קארין אלהרר:>
אורית, זו הפרשנות שלך, וזה בסדר, ועכשיו להסתייגות האמיתית.

<אורית סטרוק:>
האמיתית?

<היו"ר קארין אלהרר:>
אם יש אחת כזאת.

<סגן שר לשירותי דת אלי בן-דהן:>
הכול אמיתי.

<אורית סטרוק:>
כל ההסתייגות שלנו הן אמיתיות, גברתי היושבת-ראש - -

<היו"ר קארין אלהרר:>
לגמרי, אבל מהותית, שאני אוכל לספור אותה.

<אורית סטרוק:>
- - הן באות להחזיר את החוק אל המתווה הנורמלי שהיה צריך להיות ושאלעזר שטרן כבר התחיל ללכת בו - - -
<היו"ר קארין אלהרר:>
זו ההסתייגות? 
<אורית סטרוק:>
לא. אני כבר בהסתייגות לפסקה (3).

<היו"ר קארין אלהרר:>
אורית, אני מבקשת ממך. את מזלזלת בזמן הדיבור שיש לך.
<אורית סטרוק:>
לא שאני מזלזלת בזמן הדיבור שיש לי - -

<היו"ר קארין אלהרר:>
תקשיבי. ניתנה לך הזדמנות - - -

<אורית סטרוק:>
- - אני הבן אדם שקוטעים אותו הכי הרבה פה אם לא אכפת לך.
<היו"ר קארין אלהרר:>
אורית, את חוזרת על עצמך בצורה שיכולה להוציא מהדעת. אני אומרת "אמיתי". את אומרת: עכשיו אני אדבר על ההסתייגות, ואז את חוזרת שוב על הטיעון שזה חזרה מהסיכום בהנהלת הקואליציה - - -
<אורית סטרוק:>
אנחנו לא יושבים פה בחלל ריק. את מבינה שאפשר היה לשבת ולהעביר את החוק הזה בהסכמות בין הרב אלי בן-דהן לבין אלעזר שטרן?
<היו"ר קארין אלהרר:>
אבל אין הסכמות, זה המצב.
<אורית סטרוק:>
אפשר היה לעשות את זה.
<היו"ר קארין אלהרר:>
אבל אין.

<אורית סטרוק:>
אלמלא אלעזר שטרן עשה פליק-פלק לאחור - - -

<אלעזר שטרן:>
קארין, אני חושב שזאת חוצפה, גם בניהול הישיבה - - -
<היו"ר קארין אלהרר:>
אורית, עם כל הכבוד, די.

<אלעזר שטרן:>
 - - - לא צריך לשמוע אותה. יש גבולות לכל דבר.

<אורית סטרוק:>
חוצפה בהגדרה המילונית שלה זה - - -

<אלעזר שטרן:>
אני מדבר לא אתה. על גחמות כבר שמעתי ממך הכול.
<אורית סטרוק:>
סליחה, חבר הכנסת שטרן, דבר ראשון, לא שמעת ממני הכול, יש עוד הרבה דברים שלא שמעת. דבר שני, חוצפה בהגדרה המילונית זה מאדם שהוא במדרגה נחותה לעומת אדם שמעליו - -
<(היו"ר דוד רותם, 10:43)>
<היו"ר קארין אלהרר:>
זה רציני, אורית?

<אורית סטרוק:>
- - אז אני לא מתחצפת לא אליך ולא אל קארין.

<היו"ר קארין אלהרר:>
אורית, עכשיו די.

<היו"ר דוד רותם:>
אורית, יש רק נקודה אחת - -
<אורית סטרוק:>
פסקה (3) - - -

<היו"ר דוד רותם:>
- - או שאת מנמקת, ואם את רוצה לדבר - - -

<אורית סטרוק:>
אני מנמקת. אתה יושב-ראש הישיבה עכשיו?

<היו"ר דוד רותם:>
אני עכשיו יושב-ראש הישיבה.

<אורית סטרוק:>
לקחת את ניהול הישיבה בחזרה?

<היו"ר דוד רותם:>
אני לא מסכים לשמוע שום דבר על הנהלת הקואליציה.

<אורית סטרוק:>
אתה לקחת את רשות הישיבה בחזרה?

<היו"ר דוד רותם:>
כן.

<היו"ר קארין אלהרר:>
כן.

<אורית סטרוק:>
מתי?

<היו"ר דוד רותם:>
אני מודה לך.

<אורית סטרוק:>
הנמקה להסתייגות בפסקה (3). הסעיף כפי שהוא כרגע בהצעת החוק כתוב "פיקוח מנהלי על תהליך הגיור בצבא ההגנה לישראל". אני מציעה בהסתייגות שלי לשנות את זה ל"עריכת הגיורים בצבא ההגנה לישראל".
<היו"ר דוד רותם:>
זה סעיף 3?
<אורית סטרוק:>
זה פסקה (3), כאשר המטרה של ההסתייגות - - -

<היו"ר דוד רותם:>
בסדר, מקובל. 
<אורית סטרוק:>
אני מנמקת את זה. מה זאת אומרת "מקובל"?

<היו"ר דוד רותם:>
ההסתייגות הזאת נרשמה.
<אברהם מיכאלי:>
הוא מסביר לבד, זה בסדר...

<אורית סטרוק:>
אני רוצה לנמק אותה במחילה. זה גם אסור לי?
<היו"ר דוד רותם:>
תנמקי, אבל מהר.

<יריב לוין:>
היושב-ראש, אני מבקש הצעה לסדר. לנמק הסתייגויות אפשר, אבל צריך לתחום בזמן ושהעסק יתקדם. אי-אפשר לעבוד כך.
<אורית סטרוק:>
יריב, עם כל הכבוד - - -
<אברהם מיכאלי:>
אתם לא נותנים לה לדבר. מה זה "זמן"? לא הבנתי.

<יריב לוין:>
אפשר לקצוב זמן ולנמק את כל ההסתייגויות. נימוק הסתייגויות הוא לא דרך לסיכול ההתקדמות בדיון.
<היו"ר דוד רותם:>
נכון. מהרגע כל הסתייגות תנומק במשך דקה אחת בלבד.
<אברהם מיכאלי:>
איפה זה כתוב?

<משה גפני:>
איך אפשר דבר כזה?

<היו"ר דוד רותם:>
ככה אני רוצה. לא מוצא חן בעיניך, תלך לוועדת המדע. 

<משה גפני:>
אי-אפשר בדקה אחת.

<היו"ר דוד רותם:>
תעביר את זה לוועדת המדע.
<משה גפני:>
אתה רוצה, אני אעביר את החוק לוועדת המדע.

<יריב לוין:>
חבר הכנסת גפני, אתה יודע אפילו ב-30 שניות.

<משה גפני:>
אני לא יודע שום דבר, אני רוצה להגיש הסתייגויות, אני רוצה לנמק אותן.

<היו"ר קארין אלהרר:>
תגיש.

<היו"ר דוד רותם:>
אתה תנמק אותן בדקה אחת. 

<משה גפני:>
דקה אחת – דקה אחת. דקה אחת, בסדר.

<איילת שקד:>
אלעזר, בעניין הגיורים של צה"ל. זה שלא כתוב עריכת גיורים בצה"ל, היום בעצם הגיורים בצה"ל כפופים לרבנות הצבאית הראשית?

<סגן שר לשירותי דת אלי בן-דהן:>
לא. 

<אורית סטרוק:>
הוא רוצה לשנות את המצב הקיים.

<איילת שקד:>
לא, שנייה. אני רוצה להבין רגע.

<אלעזר שטרן:>
איילת, זה לא הזמן להבין.

<סגן שר לשירותי דת אלי בן-דהן:>
אני אסביר לך.

<איילת שקד:>
אני רוצה להבין זה נושא מהותי. זה באמת מעניין אותי.

<היו"ר דוד רותם:>
איילת, זה כתוב בחוק.

<אלעזר שטרן:>
יכולת להבין את זה קודם.

<איילת שקד:>
זה מעניין אותי. אני רוצה להבין את זה באמת עכשיו.

<היו"ר דוד רותם:>
זה כתוב בחוק.

<איילת שקד:>
מה כתוב בחוק?

<היו"ר דוד רותם:>
עריכת הגיורים בצה"ל.
<איילת שקד:>
אני רוצה לדעת מה המצב היום ומה הפער בין אלעזר שטרן לרב אלי.
<סגן שר לשירותי דת אלי בן-דהן:>
היום הרב הראשי לישראל הוא גם האחראי על הגיור בצה"ל.
<איילת שקד:>
אוקיי. ומה שאלעזר רוצה - - -
<סגן שר לשירות דת אלי בן דהן:>
מה שאלעזר רוצה, הוא רוצה להוציא אותו מזה.

<איילת שקד:>
אבל אלעזר אמר שהוא מוכן גם ככה שהגיורים ייחתמו על-ידי הרבנות הראשית.
<סגן שר לשירותי דת אלי בן-דהן:>
אז אין בעיה. אם הוא יסכים לתיקון - - -

<אברהם מיכאלי:>
יש הבדל בין מה שהוא אומר לבין מה שכתוב כאן.

<אורית סטרוק:>
סליחה, הוא חוזר בו מכל הסיכומים - - -

<איילת שקד:>
שנייה, אורית.

<היו"ר דוד רותם:>
אז הוא חוזר מכל הסיכומים. את נותנת עכשיו הרצאות? יש לך דקה לנמק הסתייגות.
<אורית סטרוק:>
עוד לא התחלתי לנמק, כי מה שקרה שאנשים אחרים לקחו את רשות הדיבור שלי, עם כל הכבוד - - -

<היו"ר דוד רותם:>
בסדר. יש לך דקה לנמק כל הסתייגות. לא יותר מזה.

<איילת שקד:>
רגע, דודו - - -

<היו"ר דוד רותם:>
איילת, סליחה, לא תמשכו את הזמן. אני אצביע - - -

<איילת שקד:>
דודו, אני לא מושכת את הזמן, אני מנסה להבין על הרבנות הצבאית הראשית, אם יש פה משהו שונה ממה שיש היום. אתה אומר שלא, אתה אומר שלא, אז אתם מסכימים. אז מה הסיפור?

<סגן שר לשירותי דת אלי בן-דהן:>
אם הוא מוכן לנוסח הזה, אין בעיה. עריכת הגיורים בצה"ל, בבקשה.
<יריב לוין:>
הסיפור שהרב יוסף לא חתם על האישור. זה הסיפור.

<אורית סטרוק:>
הוא לא מוכן. אתה מוכן להסתייגות הזאת, אלעזר?
<אלעזר שטרן:>
לא.

<משה גפני:>
אין שום סיכומים.

<איילת שקד:>
אין כאן הבדל במהות, אלעזר. מה זה משנה?

<היו"ר קארין אלהרר:>
אז זה לא משנה. נו, איילת.

<איילת שקד:>
אין כאן שום הבדל מהותי.

<אברהם מיכאלי:>
רוצים לשנות את הנוסח.

<סגן שר לשירותי דת אלי בן-דהן:>
אני אסביר, איילת, שנייה. למה ההסתייגות של אורית? כי הנוסח שעבר בקריאה הראשונה היה כתוב ככה: "פיקוח על תהליך הגיור בצבא ההגנה לישראל", בלי המילה "מינהלי". כך הצבענו בקריאה הראשונה. ביום חמישי הופץ באתר הוועדה נוסח חדש, שבו הוספה המילה "מינהלי", שהיא מעקרת - - -
<איילת שקד:>
הבנתי. אבל אם בפסקה (4) מורידים את המילה "מינהלי", לא צריך את ההסתייגות שלך?
<סגן שר לשירותי דת אלי בן-דהן:>
איפה בפסקה (4)?

<אברהם קטלן:>
פסקה (3).
<איילת שקד:>
אצלי זה (4).

<היו"ר דוד רותם:>
זה (3).

<סגן שר לשירותי דת אלי בן-דהן:>
זה (4).

<איילת שקד:>
אם יהיה כתוב "פיקוח על תהליך הגיור בצבא ההגנה לישראל", זה מייתר את ההסתייגות שלך?

<סגן שר לשירותי דת אלי בן-דהן:>
זה מייתר.

<איילת שקד:>
אלעזר, אתה מוכן לזה?

<אלעזר שטרן:>
לא. איילת, אמרתי לך קודם. 
<סגן שר לשירותי דת אלי בן-דהן:>
ככה זה גם עבר בקריאה הראשונה.

<איילת שקד:>
מה?

<אלעזר שטרן:>
אמרתי לך קודם. לצערי הרב ההתנהגות שלכם כאן היא לא כזאת שמזמינה דיון אמיתי.

<איילת שקד:>
טוב, יאללה. אם אתה חושב שככה יעבור חוק גיור בישראל, בלי שאתה מוכן לדבר על שום מילה ושום סעיף, רק כי אלעזר שטרן רוצה, אתה טועה. אנחנו מוכנים ללכת אתך, מוכנים לתאם אתך, אבל אנחנו לא מוכנים שתתנהג כך.

<היו"ר דוד רותם:>
איילת, הוא לא טועה. זה יעבור ככה.

<איילת שקד:>
אוקיי. בסדר.

<סגן שר לשירותי דת אלי בן-דהן:>
טוב, יעבור. נראה.

<אורית סטרוק:>
אני יכולה לנמק את ההסתייגות שלי בבקשה?

<היו"ר קארין אלהרר:>
את עושה את זה כבר שלוש שעות.

<אורית סטרוק:>
עוד לא פתחתי את הפה.
<היו"ר דוד רותם:>
כן. תנמקי בבקשה. יש לך דקה לנמק את ההסתייגות שלך.

<אורית סטרוק:>
שכחתי שזה אתה עכשיו.

<משה גפני:>
אתה לא יכול להגביל לדקה.
<היו"ר דוד רותם:>
אני יכול לעשות מה שאני רוצה.

<משה גפני:>
אתה לא יכול.

<היו"ר דוד רותם:>
לא מוצא חן בעיניך, תגיש ערר.
<משה גפני:>
אתה לא יכול. זה לא מוצא חן בעיני. לא.

<היו"ר דוד רותם:>
אז לא מוצא חן בעיניך. בסדר, הפסקתי לשאול אותך.
<משה גפני:>
אף פעם לא שאלת אותי. 
<היו"ר דוד רותם:>
נכון, ואני גם לא מתחשב במה שאתה אומר.

<משה גפני:>
מאה אחוז. זה הדדי.

<משה גפני:>
אדוני היועץ המשפטי, ככה אפשר להעביר חוק, לנמק הסתייגות בדקה ועם הסתייגויות מהותיות?

<אלעזר שטרן – הלשכה המשפטית:>
ליושב-ראש יש הסוברניות להחליט איך לנהל את הישיבה.

<משה גפני:>
מה?

<אלעזר שטרן – הלשכה המשפטית:>
יושב-ראש הישיבה - -

<אברהם מיכאלי:>
זה לא מה שכתוב בתקנון.

<אלעזר שטרן – הלשכה המשפטית:>
- - הוא סוברני להחליט איך לנהל את הישיבה וכמה דקות לקצוב לכל דובר.

<משה גפני:>

דקה להגשת הסתייגות מהותית?
<היו"ר דוד רותם:>
דקה אחת. בעוד חצי דקה אתה בחוץ. אורית, בבקשה.

<משה גפני:>
כל הכבוד...

<היו"ר דוד רותם:>
הלוא דבר.

אורית, בבקשה.

<משה גפני:>
את הבנת? זה דיון על הגיור.

<מרב מיכאלי:>
זה לא דיון על הגיור.

<משה גפני:>
זה דיון על הגיור. הבעיה בכל הסיפור הזה שכאשר יש עתיד רוצה משהו, היא מאיימת בפרישה מהקואליציה. הבית היהודי לא עושה את זה. ועל זה אמר שלמה המלך "חכמת המסכן בזויה" – יש לך דקה להסתייגות, ואם לא, הוא מוציא אותך. זה התהליך פה, שלא תהיה לכם טעות. אם אתם לא קמים ואומרים: אנחנו פורשים מקואליציה, יש לכם גיור כמו שאלעזר שטרן רוצה, נגד הרבנים הראשיים, נגד הרבנים שלכם, נגד הרבנים שלנו, נגד בתי הדין. זה מה שיהיה. 

<סגן שר לשירותי דת אלי בן-דהן:>
לא יהיה.

<היו"ר דוד רותם:>
יהיה. יהיה.

<משה גפני:>
השפה שמדוברת פה היא רק מדוברת בצורה הזאת – אני פורש מהקואליציה. זה הכול.

<היו"ר דוד רותם:>
כך יהיה.

<משה גפני:>
אתם בכלל לא צד במשחק.

<היו"ר דוד רותם:>
אנחנו נשמח שתפרשו מהקואליציה...
<משה גפני:>
אתם לא צד במשחק, אתם הגשתם חוק משילות, ובעזרת השם לא תעברו את אחוז החסימה. בסדר גמור. אתם לא צד.
<היו"ר דוד רותם:>
זה בסדר. העיקר שבוז'י הרצוג יהיה ראש הממשלה...
<משה גפני:>
אתם פה באופן זמני, עד סוף הקדנציה. אחרי זה אתם לא עוברים את אחוז החסימה שלכם. 

<היו"ר דוד רותם:>
העיקר שבוז'י הרצוג יהיה ראש הממשלה...
<משה גפני:>
אני אחליט מי יהיה ראש ממשלה, לא אתה, מכיוון שאתה לא תהיה כאן.

<היו"ר דוד רותם:>
גם אתה לא תהיה פה.

<משה גפני:>
אני אהיה ועוד איך, בעזרת השם. אם לא אני, אז הבאים אחרי, ואנחנו נחליט מי יהיה ראש הממשלה.
<אורית סטרוק:>
- - - מה תעשה סיעת הבית היהודי.

<משה גפני:>
בסדר. לא אמרתי, אני לא מתערב. אני יושב על הטריבונה, אני רק אומר מה אני רואה מולי.
<דב ליפמן:>
לא עשיתם את זה בקואליציה... לא איימתם בכלל...

<אורית סטרוק:>
היושב-ראש, אני אומרת לפרוטוקול, כי סימנו לי שזה לא נכנס. יושב-ראש הקואליציה שיושב לשמאלך יודע מצוין מה תעשה הסיעה שלנו אם החוק הזה עובר - - -
<קריאה:>
- - -

<אורית סטרוק:>
עכשיו אני יכולה לנמק את ההסתייגות שלי סוף-סוף, אחרי שקטעו אותי 80,000 פעם?

<היו"ר דוד רותם:>
כן, בבקשה.

<משה גפני:>
יש לי הסתייגויות.

<היו"ר דוד רותם:>
אחר-כך תסתייג על הכול.

<אורית סטרוק:>
אפשר להגן על זכות הדיבור שלי פעם אחת? אחרי שאתה מצמצם אותה אתה יכול גם להגן עליה?

<היו"ר דוד רותם:>
אני מגן עליה. את עכשיו מדברת.

<אורית סטרוק:>
תודה רבה. מטרת ההסתייגות היא להבהיר שתהליך הגיורים בצה"ל יהיה גם הוא כפוף לכל מערך הגיור, ולא יהיה תהליך עצמאי, גם מבחינה הלכתית, ושהפיקוח של מערך הגיור על התהליך הזה לא יהיה רק פיקוח מינהלי, הוא יהיה פיקוח הלכתי, הוא יהיה פיקוח שנוגע לכל תהליך הלמידה לקראת הגיור, לכל תהליך הגיור לכל אורכו, ולמעשה לא יהיה הבדל מהותי בין הגיורים בצה"ל לבין הגיורים בהליך האזרחי. 
הדבר הזה הוסכם על חבר הכנסת אלעזר שטרן, הוסכם, והמילה הזאת הורדה בתיאום עם חבר הכנסת אלעזר שטרן מהצעת החוק במתכונת שבה היא עלתה לקריאה הראשונה, וכך הצבענו עליה בקריאה הראשונה, כולנו במליאה. ועכשיו בגחמה פרטית שלו, בשיגעון גדלות שהוא מנהל פה את העולם, זה נכנס בחזרה. אז אנחנו עומדים על ההסתייגות הזאת ואנחנו מבקשים להצביע בעדה.
<היו"ר דוד רותם:>
האם כשכתוב "עריכת הגיורים בצה"ל", זה לא פותר את הבעיה?
<איילת שקד:>
זה פותר. זה מה שאמרתי, לכן זה בהסתייגות שלה.
<היו"ר דוד רותם:>
זה כתוב בחוק.

<אברהם מיכאלי:>
לא כתוב בחוק.

<סגן שר לשירותי דת אלי בן-דהן:>
לא כתוב.

<אורית סטרוק:>
זה בדיוק מה שאני מסבירה. 
<סגן שר לשירותי דת אלי בן-דהן:>
דודו, זה לא כתוב.

<אורית סטרוק:>
זה בדיוק מה שאני רוצה לשנות, אדוני היושב-ראש. אני אשמח אם תצביע יחד אתי בהסתייגות הזאת.

<אברהם מיכאלי:>
הוא יצביע...

<אורית סטרוק:>
תודה רבה.

<היו"ר דוד רותם:>
עוד הסתייגות?

<היו"ר קארין אלהרר:>
ברור.

<אורית סטרוק:>
כן.

<סגן שר לשירותי דת אלי בן-דהן:>
(8), (9) ו-(10).

<אורית סטרוק:>
אחרי פסקה (7) אני מבקשת להוסיף פסקה (8), "טיפול שוטף בפניות מבקשים".
<סגן שר לשירותי דת אלי בן-דהן:>
"ותיקיהם".

<אברהם מיכאלי:>
"ותיקיהם".

<אורית סטרוק:>
אני בהסתייגות לפסקה (8), "טיפול שוטף בפניות מבקשים". אני מבקשת, אם אפשר, את עזרת הרב אלי להסביר את ההסתייגות הזאת.

<סגן שר לשירותי דת אלי בן-דהן:>
כפי שאמרתי, אנחנו פה בסעיף שעוסק בהגדרות התפקידים של מערך הגיור, וחלק מהן הוא לא רק הטיפול בפניות, אלא אנחנו רוצים להוסיף גם טיפול בתיקים שלהם, כי כפי שהגדרנו, מערך הגיור עוסק בכל התהליך המינהלי של הגיור, כדי שההליך המינהלי יהיה תהליך אחיד ותהליך שמקיף את כל עבודת הגיור, ההכנה לפני ונושא מינהלי של הבקשות עם התיקים. אנחנו רוצים להוסיף את המילה "ותיקיהם". זו הסתייגות אחת.
אני מוסיף הסתייגות שנייה. גביית אגרות. דבר שלא מופיע משום מה, למרות שהיה מדובר עליו, שתהיה סמכות למערך הגיור גם לעסוק בגביית אגרות.

<משה גפני:>
הרב בן-דהן, לא כל כך הבנתי. אתה סגן שר מטעם הממשלה שעוסק בעניין הזה. אתה מופקד על החוק הזה. זאת אומרת, לא תיאמו אתך את החוק?

<סגן שר לשירותי דת אלי בן-דהן:>
דיברנו על זה שיש הצעת חוק ממשלתית - - -
<משה גפני:>
למה? מה הפירוש לזה?
<היו"ר דוד רותם:>
לא. זה לא תואם אתו. זו הצעת חוק פרטית של אלעזר שטרן, שרוצה לקדם אותה.

<משה גפני:>
אבל הוא סגן השר שמופקד על העניין.

<אורית סטרוק:>
לא. סליחה. סליחה. סליחה.

<היו"ר דוד רותם:>
הוא סגן השר שמופקד, והחליט אלעזר שטרן ללכת נגד זה.

<אורית סטרוק:>
סליחה, שנייה. זה סילוף של המציאות. דיברנו על זה - - -

<משה גפני:>
יש פה הערות שהן כמעט - - -

<היו"ר דוד רותם:>
יש לו הערות שאתה חושב שהן נכונות, אבל אנחנו - - -

<משה גפני:>
אני לא חושב שום דבר. אני רק מסתכל מהטריבונה.

<היו"ר דוד רותם:>
טוב שאתה מסתכל מהטריבונה, תמשיך שם.

<איילת שקד:>
האם אנחנו יכולים להחליט על הסעיף של גיור צה"ל לפחות, שזה יהיה מוסכם על כולם?
<אלעזר שטרן:>
שלושת הדברים שהסכמתי והבוקר הורדתי, אני מסכים להחזיר. מה שעכשיו אמרתם.
<איילת שקד:>
בואו נגדיר אותם שיהיה ברור.

<אורית סטרוק:>
מה בדיוק הדברים שאתה מוכן להחזיר?

<אלעזר שטרן – הלשכה המשפטית:>
פסקאות (8), (9) ו-(10).

<סגן שר לשירותי דת אלי בן-דהן:>
(8), (9) ו-(10).

<אלעזר שטרן – הלשכה המשפטית:>
אלה שמקודם נטענה על-ידי חבר הכנסת מיכאלי טענת נושא חדש לגביהן.

<היו"ר דוד רותם:>
נצטרך לעלות עם זה לוועדת הכנסת.

<איילת שקד:>
אם הסעיף הזה מוסכם, אולי אפשר להצביע עליו. בואו נראה.
<משה גפני:>
אי-אפשר להצביע, זה נושא חדש.

<היו"ר דוד רותם:>
רק תקראי בבקשה למיכאלי שיחזור בו מטענת נושא חדש.

<משה גפני:>
אי-אפשר להצביע, זה נושא חדש.

<איילת שקד:>
אלעזר, לפחות שנדע אנחנו על מה מסכימים. אתה מוכן להכניס את פסקות (8), (9) ו-(10), נכון?
<אלעזר שטרן:>
כן.

<אורית סטרוק:>
(8) כולל המילה "ותיקיהם"?

<סגן שר לשירותי דת אלי בן-דהן:>
כן. הוא אמר "כן".

<איילת שקד:>
מה עם הנושא של הגיור של צה"ל, להוריד את המילה "מינהלית"?
<אלעזר שטרן:>
נצביע לקראת הסוף. תשאירי את זה.
<היו"ר דוד רותם:>
בסוף נצביע על זה, אחרי שנעבור את ועדת הכנסת.

<אברהם מיכאלי:>
יש ממילא ועדת כנסת.

<יריב לוין:>
צריך לעבור את ועדת הכנסת, אז חבל על הזמן.
<היו"ר דוד רותם:>
הלאה.

<איילת שקד:>
שנייה. אתם לא רוצים להצביע על ההסתייגויות?

<אברהם מיכאלי:>
אי-אפשר.

<היו"ר דוד רותם:>
אני לא יכול להצביע על ההסתייגויות.

<אברהם מיכאלי:>
הלאה. סעיף 7.

<אלעזר שטרן – הלשכה המשפטית:>
7. ראש מערך הגיור


"(א) ראש מערך הגיור יפעל לביצוע תפקידי מערך הגיור. (ב) ראש מערך הגיור יתמנה בידי הממשלה לפי הוראות סעיף 23 לחוק שירות המדינה (מינויים), התשי"ט–1959, לפי המלצת ועדה לאיתור ראש מערך הגיור; בהרכב ועדת האיתור יינתן ייצוג הולם לבני שני המינים."
<איילת שקד:>
רגע. יש לנו פה הסתייגות שלדעתי גם שטרן מסכים עליה.

<(היו"ר קארין אלהרר, 10:58)>
<אורית סטרוק:>
יש לנו פה כמה וכמה הסתייגויות. גמרת לקרוא את סעיף 7?

<אלעזר שטרן – הלשכה המשפטית:>
כן.

<אורית סטרוק:>
יש לי הסתייגויות.

<סגן שר לשירותי דת אלי בן-דהן:>
גם פה זו סטייה מהקריאה הראשונה, שהדברים יהיו ברורים. זה שונה ממה שהצבענו פה בקריאה הראשונה. מי שצריך פה לנמק זה חבר הכנסת שטרן שמשנה, לא אנחנו.
<אורית סטרוק:>
נכון.

<יריב לוין:>
יש הסכמה על הנוסח של סעיף 7 כמו שנתקבל בקריאה הראשונה?
<היו"ר קארין אלהרר:>
האם יש הסכמה, אלעזר?

<יריב לוין:>
האם מסכימים על סעיף 7 כמו שהוא, בלי הסתייגויות, בנוסח הקריאה הראשונה?

<סגן שר לשירותי דת אלי בן-דהן:>
לא.

<יריב לוין:>
אז לא הבנתי. הבנתי את הבעיה בדיוק. שינמקו הסתייגויות ונמשיך. חבל על הזמן.
<איילת שקד:>
יריב, שנייה. הרב אלי, בקריאה הראשונה אמרנו ששמנו את הדברים שמוסכמים, לכן יריב שואל האם הנוסח שעבר בקריאה - - -
<אורית סטרוק:>
איילת, אנחנו לא יכולים לקבל החלטה ככה ליד השולחן.

<יריב לוין:>
חברת הכנסת סטרוק, תקשיבי, כדאי שקצת היגיון יהיה, לפחות טיפה. לא הרבה, קצת. ולא ריקוד קצת קדימה ואחד אחורה ומדלגים על המשבצת. 
<איילת שקד:>
שנייה. הרב אלי, אתה יודע מה עלה לקריאה ראשונה בסעיף 7?
<סגן שר לשירותי דת אלי בן-דהן:>
אני אקרא לכם.

<יריב לוין:>
יש 7 כנוסח הקריאה הראשונה שהיה מוסכם. אם אתם חוזרים גם מההסכמה על סעיף 7, תגידו. אם אתם אומרים: אנחנו עומדים על 7 כמו בקריאה הראשונה, מצוין.
<איילת שקד:>
נשמע רגע מה ההסתייגויות לסעיף 7.
<יריב לוין:>
לא צריך הסתייגויות אם אתם מסכימים לסעיף 7 בנוסחו בקריאה הראשונה.

<היו"ר קארין אלהרר:>
סעיף 7 בקריאה הראשונה.
<סגן שר לשירותי דת אלי בן-דהן:>
7(א). "כשיר להתמנות לראש מערך הגיור מי שכשיר להתמנות לדיין" - - -
<היו"ר קארין אלהרר:>
לא צריך לקרוא, רק תגיד אם זה מוסכם.
<יריב לוין:>
אני שואל אותך. האם אתם מסכימים לסעיף 7 כנוסח הקריאה הראשונה?
<סגן שר לשירותי דת אלי בן-דהן:>
על מה שכתוב כאן אנחנו מסכימים.

<יריב לוין:>
יופי. תודה רבה.

<סגן שר לשירותי דת אלי בן-דהן:>
רגע, אבל דקה. תן לי רק משפט. יש פה דבר שעליו לא הסכמנו ולא העלינו אותו בוועדה, והוא - - -

<היו"ר קארין אלהרר:>
אז גם זה לא מוסכם.

<סגן שר לשירותי דת אלי בן-דהן:>
7(א) - - -

<יריב לוין:>
זה בסדר.

<סגן שר לשירותי דת אלי בן-דהן:>
חבר'ה, אל תבלבלו אותי. 7(א), מה שכתוב מוסכם. יש דבר שאנחנו רוצים להוסיף עליו, והוא, "7(ב)", תקרא לו, או "7א(1)", והוא מיהו ראש מערך הגיור. אנחנו רוצים להוסיף שראש מערך הגיור הוא סמכות הלכתית ויכוון את כלל מערך הגיור כמו שכתוב בהחלטת הממשלה, רבותי. זאת החלטת הממשלה. אתם רוצים לשנות אותה, תשנו אותה, אבל זאת החלטת הממשלה.

<היו"ר קארין אלהרר:>
חבר הכנסת שטרן - - -

<סגן שר לשירותי דת אלי בן-דהן:>
אני רוצה להגיד פה עוד משפט שיהיה ברור. כשהחוק הזה הובא לוועדת השרים לענייני חקיקה בנוסחו, כפי שכתב אותו חבר הכנסת שטרן, לא נאמר לחברי ועדת השרים שיש פה סטייה ברורה מהחלטות הממשלה. ואני בטוח שלו חברי ועדת השרים היו יודעים שיש פה סטייה בכמה וכמה עניינים מהחלטות הממשלה, היו עוצרים ואומרים: רק רגע, בואו נראה ונדון בעניין.
<יריב לוין:>
ברור, היו אומרים: אתם צריכים לעשות תיאום.
<סגן שר לשירותי דת אלי בן-דהן:>
נכון. אז אני אומר לכם ש-7א כמו שהוא, 7א בלבד, אם הוא יישאר כך, הוא סטייה מהחלטות הממשלה.

<היו"ר קארין אלהרר:>
תודה, אדוני סגן השר. חבר הכנסת שטרן. לא מסכים?

<אלעזר שטרן:>
לא. 

<יריב לוין:>
למה?

<אלעזר שטרן:>
למה לא את התוספת "הלכתי"? אני אומר לך למה. 
<היו"ר קארין אלהרר:>
במשפט. בבקשה.

<אלעזר שטרן:>
בגלל שגם חברות כנסת אחרות לא רוצות שיהיה כתוב פה במפורש שאין נשים בתפקידים האלה של ראש מערך הגיור, וזאת המשמעות.

<היו"ר קארין אלהרר:>
אוקיי. ההסתייגות נרשמה. נצביע עליה.

<יריב לוין:>
כן, אבל בתפקיד של ראש מערך הגיור לא תהיה כרגע אישה. אני לא רואה את הבעיה, אלעזר. הרי ראש מערך הגיור אמור להנחות אותם הלכתית, אחרת מי מנחה אותם?
<קריאה:>
לא.
<יריב לוין:>
אז מי מנחה אותם?

<בת-שבע שרמן-שני:>
גם אישה יכולה להנחות הלכתית. למה אישה לא יכולה להנחות הלכתית?
<יריב לוין:>
אתם רוצים להשיג את כל העולם? כל העולם לא יהיה בפעם אחת. אם אתם רוצים לשחק לידיהם, זאת השיטה. תגידו לי רק אם זה המצב, שאני אבין.
<היו"ר קארין אלהרר:>
חבר הכנסת לוין - - -

<בת-שבע שרמן-שני:>
בשאילתה שנשאל סגן השר, הוא טען שזה תפקיד מינהלי שגם נשים יכולות למלא.

<סגן שר לשירותי דת אלי בן-דהן:>
כתבנו גם מכתב תשובה.

<היו"ר קארין אלהרר:>
סליחה, רק שנייה. 

<משה גפני:>
האם אני יכול להגיש הסתייגות?

<היו"ר קארין אלהרר:>
רגע, גפני. היא היתה באמצע משפט. אפשר לתת לה?
<בת-שבע שרמן-שני:>
אני עורכת-דין. בשאילתה שנשאל סגן השר בן-דהן בדצמבר 2013 - - -

<היו"ר קארין אלהרר:>
לא. בת שבע, רק את העמדה, בלי השאילתה. מה העמדה?

<בת-שבע שרמן-שני:>
הוא אמר שזה תפקיד מינהלי. גם אם יש פה איזה אלמנט הלכתי, אני מסכימה, אני לא מבינה למה נשים לא תוכלנה למלא בתפקיד של הנחיה הלכתית. אין הלכה כזאת, וודאי לפי עקרונות היסוד של מדינת ישראל. כדי לסטות מזה צריך להסביר מדוע רק גברים יכולים למלא את זה.
<יוני שטבון:>
את אומרת להכניס הסתייגות?

<סגן שר לשירותי דת אלי בן-דהן:>
היא לא יכולה, היא לא חברת כנסת.

<היו"ר קארין אלהרר:>
רגע. היא ברשות דיבור.

<יוני שטבון:>
סליחה.

<(היו"ר דוד רותם, 11:20)>
<בת-שבע שרמן-שני:>
אני לא יועצת פוליטית, אני מדברת על הפן העקרוני. גם נשים ממלאות תפקידים בהנחיה הלכתית. אני לא מבינה למה זה צריך להיות גברים. בדיון הקודם הועלתה הסתייגות בעניין, והוחלט שזה יידון לקראת הקריאה השנייה והשלישית.

<היו"ר קארין אלהרר:>
תודה, חבר הכנסת גפני.

<משה גפני:>
בסעיף הזה אנחנו מדברים על ראש מערך הגיור, שהוא נושא הלכתי. הוא מתחיל בתפקיד המינהלי ומסיים בתפקיד ההלכתי בסופו של דבר, ולחלוטין לא היו מסכימים בשום ערכאה שיפוטית אחרת שיהיה דבר כזה שבו נשיא בית המשפט או נשיא בית הדין - - -
<אלעזר שטרן:>
לא נשיא בית המשפט, זה הרב הראשי.
<משה גפני:>
שנייה. תאמין לי שאני יודע, כמוך.

<היו"ר קארין אלהרר:>
אלעזר, הוא ברשות דיבור.

<בת-שבע שרמן-שני:>
הוא מונחה על-ידי אישה, חס וחלילה...

<משה גפני:>
ברוך השם, בת שבע – יש לה היום עדנה, אז היא מקבלת את כל הגיבוי.

<היו"ר קארין אלהרר:>
חבר הכנסת גפני - - -

<משה גפני:>
זה היה בשקט, לא רציתי שתשמעי...

<היו"ר קארין אלהרר:>
שמעתי בכל זאת.

<משה גפני:>
לא טוב...

על כל פנים, אני מבקש שתהיה הסתייגות, אני גם אסביר מדוע.

<היו"ר דוד רותם:>
יש לך דקה כדי לנמק.

<היו"ר קארין אלהרר:>
כן, דקה להסתייגות.

<משה גפני:>
נדבקת ממנו?

<היו"ר קארין אלהרר:>
לא, לא, לא נדבקתי. הייתי הרבה יותר חריפה - - -
<היו"ר דוד רותם:>
אני חזרתי.

<אורית סטרוק:>
תחליטו מי משניכם מנהל את הדיון.

<היו"ר קארין אלהרר:>
הוא מיתן אותי. קדימה. דקה, גפני.

<היו"ר דוד רותם:>
אני מנהל את הדיון, לא את.

<אורית סטרוק:>
דודו אומר שהוא מנהל את הדיון.

<היו"ר דוד רותם:>
לא את, בכל מקרה.

<אורית סטרוק:>
אני ודאי לא מנהלת. אולי תעשו את זה בדואט.

<משה גפני:>
מה עשתה לך אורית סטרוק, שאתה כל הזמן נגדה?

<היו"ר דוד רותם:>
גפני, אתה מוכל לדבר את הדקה שלך כדי לגמור?

<משה גפני:>
ראש מערך הגיור לא יוכל לבצע את תפקידיו מבלי שיהיה לו אישור בכתב מנשיא בית הדין הרבני הגדול. הסיבה שאני דורש את זה, מכיוון שכאן לא מדובר על הרשות להגנת הצרכן או לא מדובר על דברים שהם אזרחיים לחלוטין; כאן מדובר על נושא מאוד מהותי, מאוד מהותי בחיים היהודיים של העם היהודי. הנושא הזה של הגיור הוא נושא הלכתי מובהק. אין שום דבר אחר שמלווה את העניין הזה. אפשר לעשות את הפעולות הטכניות, אפשר לעשות באופן כזה, אבל מי שאחראי על הגיור בסופו של דבר זה נשיא בית הדין הרבני הגדול, ואי-אפשר לעשות פעולות מהסוג הזה ולחוקק חוק חדש שבו הנושא של מערך הגיור יהיה מערך אזרחי לחלוטין, מבלי שום נגישות של נשיא בית הדין הרבני הגדול. לכן אני מבקש את ההסתייגות הזאת בשם כל סיעת יהדות התורה, ואני חושב שגם בשם ש"ס.
<אברהם מיכאלי:>
גם ש"ס מצטרפים לזה, וננמק כמה הסתייגויות.

<אלעזר שטרן – הלשכה המשפטית:>
מה בדיוק ההסתייגות אומרת?

<משה גפני:>
ההסתייגות אומרת - - -

<אברהם מיכאלי:>
 - - -

<משה גפני:>
- - - לא יוכל לבצע את הפעולות שלו מבלי שיהיה לו אישור בכתב מנשיא בית הדין הרבני הגדול על הפעולות העקרוניות שהוא מבצע, ושהגיור יהיה בחתימתו של נשיא בית הדין הרבני הגדול.
<אלעזר שטרן:>
זה מופיע כבר היום בחוק.
<סגן שר לשירותי דת אלי בן-דהן:>
חתימתו זה בסוף, זה אחר-כך, זה בסעיף אחר.

<משה גפני:>
אני רוצה שיהיה כתוב פעמיים, בגלל שכל החוק הזה מצחיק, אז שגם ההסתייגויות יהיו מצחיקות.
<היו"ר דוד רותם:>
ההסתייגויות שלך תמיד מצחיקות.

<משה גפני:>
נכון. והחוקים שאתה מעביר הם רציניים...

<ידידיה צבי שטרן:>
השאלות כאן הן אינן שאלות של ניסוח כזה או אחר של סעיף. יש פה עניין קונספטואלי מרכזי שצריך להכריע בו. האם אנחנו רוצים שראש מערך הגיור יהיה דמות הלכתית שקובעת מדיניות הלכתית בנוגע לגיור או דמות מינהלית שמפקחת על דמויות הלכתיות שמכריעות בנושא הגיור? מסורת ההלכה הברורה היא שבית דין קובע מיהו גר ומי לא. זו הסמכות של כל בית משפט, של כל בית דין. מי שנמצא על-פי הצעת החוק בבית הדין לגיור, כולו מורכב מאנשים שהרבנות הראשית מינתה אותם לתפקידם.

<מרב מיכאלי:>
ואישרה אותם.

<ידידיה צבי שטרן:>
ואישרה אותם.

<מרב מיכאלי:>
חד-משמעית.

<ידידיה צבי שטרן:>
לפי הצעת החוק שלפנינו מי שיושב וקובע האם האדם הזה הוא גר או לא זה אנשים שהרבנות הראשית הסמיכה אותם הלכתית לעשות את העניין.
<סגן שר לשירותי דת אלי בן-דהן:>
לא, לא, לא. לא, זה לא נכון.

<מרב מיכאלי:>
בטח שזה נכון.

<ידידיה צבי שטרן:>
סליחה. תרשה לי רק להשלים, הרב אלי.

<סגן שר לשירותי דת אלי בן-דהן:>
רב עיר פה, היא לא הסמיכה אותו.

<ידידיה צבי שטרן:>
הרב אלי, תרשה לי להשלים.

<סגן שר לשירותי דת אלי בן-דהן:>
זה לא נכון.

<ידידיה צבי שטרן:>
האם יעלה על הדעת שיהיה בית משפט - - -
<משה גפני:>
אם מוסמכים לגיור, מה החוק הזה עושה? אז גם היום אפשר?

<ידידיה צבי שטרן:>
האם יעלה על הדעת שיהיה בית משפט שמעליו תהיה סמכות שתקבע לו מה התוכן שהוא - - -
<משה גפני:>
אף אחד לא הסמיך אותם. ידידיה, אף אחד לא הסמיך אותם. אחרת, למה החוק?

<ידידיה צבי שטרן:>
ברשותך, היושבים - - -

<משה גפני:>
אל תפגע באלעזר שטרן, אחרת יגידו שהוא לא עשה כלום.

<ידידיה צבי שטרן:>
היושבים בבית הדין לגיור, הם כולם אנשים שסמכותם מגיעה אליהם מכוח היותם ממונים על-ידי הרבנות הראשית לישראל - -
<סגן שר לשירותי דת אלי בן-דהן:>
לא, לא, לא. 

<ידידיה צבי שטרן:>
- - ודי בכך.

<סגן שר לשירותי דת אלי בן-דהן:>
לא לפי הצעת החוק. זה לא נכון. ידידיה, זה לא נכון. החוק אומר שכל רב עיר יוכל להקים בית דין לגיור. הוא לא כיהן ברבנות הראשית, הוא לא מתייעץ אתם. זה לא נכון.
<ידידיה צבי שטרן:>
אולי לא הובנתי, אז אני אסביר.

<סגן שר לשירותי דת אלי בן-דהן:>
אתה אומר דברים לא נכונים.

<ידידיה צבי שטרן:>
אני משתדל להגיד דברים נכונים.
<סגן שר לשירותי דת אלי בן-דהן:>
זה לא נכון.

<משה גפני:>
במקרה הזה זה לא נכון. הוא לא הוסמך.
<ידידיה צבי שטרן:>
חברים, רב עיר – מונה על-ידי מי? על-ידי הכנסת?

<משה גפני:>
על-ידי הרבנות הראשית.
<ידידיה צבי שטרן:>
על-ידי הרבנות הראשית. נתנו לו את הסמכות להיות אחראי בכל ירושלים על ענייני הדת, אבל להחליט האם הוא יכול לגייר, על-פי ההלכה סמכות הגיור נתונה לכל אחד ולא רק לרב.
<משה גפני:>
אפשר גם להחליט שכל מוהל יכול וכל שוחט.
<סגן שר לשירותי דת אלי בן-דהן:>
ידידיה, הרי אתה יודע לבד שזה לא בסמכותו. זה דבר אחד.
<שאול פרבר:>
זה לא דבר חדש, ואתה יודע את זה כמוני. זה בדיוק מה שקרה לפני הקמת מערך הגיור. זה בדיוק מה שקרה.
<סגן שר לשירותי דת אלי בן-דהן:>
מה פתאום. לא נכון. אתה טועה. 

<שאול פרבר:>
הם גיירו.

<סגן שר לשירותי דת אלי בן-דהן:>
ממש לא.

<ידידיה צבי שטרן:>
אני רק רוצה להשלים את הטענה עד הסוף.

<סגן שר לשירותי דת אלי בן-דהן:>
כשרבני עיר גיירו, הם גיירו בסמכות של שני הרבנים הראשיים לישראל.

<ידידיה צבי שטרן:>
האם אני יכול להשלים את הטענה, ברשותכם?

<היו"ר דוד רותם:>
כן.

<ידידיה צבי שטרן:>
תודה. השורה התחתונה היא כזאת. האם אנחנו רוצים שבמדינת ישראל יהיה לאדם אחד, הרב הראשי לישראל, היכולת להחליט לגבי כל אחד ואחד האם הוא גר או לא מבחינת ראות לא הלכתית - - -
<משה גפני:>
לא, אבל הוא יכול להסמיך דיינים.
<עליזה לביא:>
הוא בעצמו לא דיין, אני מזכירה לכם.

<משה גפני:>
הוא יכול להסמיך.

<ידידיה צבי שטרן:>
משבר הגיור שאנחנו נמצאים בעיצומו, זה שנים רבות, קשור לעובדה שהכול היררכי, מגיע לאדם אחד, והאדם האחד הזה, דעתו ההלכתית היא דעת קצה בהלכה. את זה צריך לשנות ואני ממליץ לאלעזר שטרן לא לוותר על העניין הזה. העניין הוא מינהלי גרידא.
<משה גפני:>
אני דווקא שמח שאתם הולכים בקיצוניות על הכול, מפני שאחרת הייתי במיעוט. למזלי אתם הולכים בקיצוניות. אתה מדבר על מערך גיור. מה שאלעזר שטרן עשה, הוא ערב פה הרבה דברים, הוא היה יכול ללכת במתינות, ואז הייתי מבודד. היום ברוך השם - - -

<ידידיה צבי שטרן:>
הרב גפני, המשמעות היא - - -

<משה גפני:>
אם אתם יכולים, תקצינו עוד יותר.

<היו"ר דוד רותם:>
אתה במיעוט בכל מקרה.

<משה גפני:>
חוץ מבוז'י הרצוג, אמרת.

<היו"ר דוד רותם:>
אם בוז'י הרצוג יסמוך עליך, הוא לא יהיה ראש ממשלה.

<משה גפני:>
נראה לי שהדרך שלו עוברת דרכי. עד לפני שבועיים הוא לא היה בכלל מועמד, עכשיו הוא מועמד ואתם עומדים לצאת החוצה בכלל מהכנסת.

<היו"ר דוד רותם:>
כן, זה נכון...

<משה גפני:>
עם אחוז החסימה שעשיתם. הערבים יבואו לפה עם 15 מנדטים, ואתם יכולים ללכת לאוניברסיטה...

<עליזה לביא:>
אתה יודע למי ניתנה הנבואה.

<משה גפני:>
רואים את הסקרים, הם כבר פחות מארבעה מנדטים.

<עליזה לביא:>
תלוי. ביתד נאמן אולי זה הסקרים.
<משה גפני:>
יתד נאמן הוא היחיד שמביא את הסקרים, ואתם יורדים ל-11.

<עליזה לביא:>
כי אין שם שמות של נשים...

<משה גפני:>
עכשיו השתקת אותי עם הסקר שאתם 11 מנדטים.

<עליזה לביא:>
תמיד אני משתיקה אותך.

<משה גפני:>
כל הכבוד.

<היו"ר דוד רותם:>
נא להמשיך.

<סגן שר לשירותי דת אלי בן-דהן:>
עד מתי הדיון הזה?

<היו"ר קארין אלהרר:>
עד דלא ידע – מצוות פורים.

<קריאה:>
ב-11:30 יש לנו רביזיה.

<סגן שר לשירותי דת אלי בן-דהן:>
אני הבנתי שב-11:00 הוא מסתיים.

<היו"ר דוד רותם:>
יש לי ב-11:30 שתי רביזיות. אחת על החוק הזה ואחת על החוק השני.

<סגן שר לשירותי דת אלי בן-דהן:>
האם הדיון עד 11:30?

<היו"ר דוד רותם:>
הדיון לפחות עד 12:00. אני רוצה לגמור את ההצבעה היום.

<סגן שר לשירותי דת אלי בן-דהן:>
אין בעיה.

<היו"ר קארין אלהרר:>
יאללה. אז בואו נגמור. חבל על הפיליבסטר הזה, באמת.

<היו"ר דוד רותם:>
בבקשה.

<אורית סטרוק:>
בסעיף 7(א), הנוסח שמונח בפני חברי הוועדה, זה "ראש מערך הגיור יפעל לביצוע תפקידי מערך הגיור. הנוסח שאני מציעה הוא "ראש מערך הגיור יהיה סמכות הלכתית, יפעל ויכוון את כלל מערך הגיור, בהתאם להנחיות ההלכתיות של הרב הראשי לישראל".
<סגן שר לשירותי דת אלי בן-דהן:>
סליחה, הערה לסדר. גם פה זה סטייה מסעיף 7(א) שבקריאה הראשונה. לפחות למען הסדר הטוב, 7(א) מהקריאה הראשונה עליו הסכמנו. מה שחבר הכנסת אלעזר שטרן הביא עכשיו, את 7(א) החדש, הוא חדש לגמרי. אני רוצה לקרוא לו (ב) או (ג) או משהו אחר. זה לא הובא בקריאה הראשונה. חבר'ה, בכל המערכת הזאת זה סדרים חדשים לגמרי. אני לא מכיר את זה, אני לא חבר כנסת ותיק, אבל אני ותיק בוועדת החוקה. 

<משה גפני:>
זה בניגוד להחלטת ועדת השרים לענייני חקיקה, מה שהוא מביא עכשיו?

<סגן שר לשירותי דת אלי בן-דהן:>
הנוסח הזה לא היה בפני ועדת השרים לענייני חקיקה. זה בניגוד לוועדת השרים לענייני חקיקה מבחינה זו שוועדת השרים לא ידעה שיש פה סטייה מהחלטות הממשלה.
<משה גפני:>
הרב בן דהן, היות שאתה חבר כנסת חדש, אני רוצה להגיד לך שהייתי כמה פעמים בקואליציה, יש ההסכם הקואליציוני שמצורף אליו נספח, דרכי עבדות הקואליציה, וכולם מחויבים לזה, כל חברי הקואליציה, ורק מה שהוסכם בוועדת השרים לענייני חקיקה אפשר להביא להצבעה כאן בוועדה.
<היו"ר דוד רותם:>
יש לך טעות, אני יכול להביא להצבעה כל מה שאני - - -
<משה גפני:>
דיברתי אתו.

<היו"ר דוד רותם:>
שיהיה לך ברור, אני יכול להביא להצבעה כל דבר.

<סגן שר לשירותי דת אלי בן-דהן:>
אני מסכים אתך ומה שנעשה כאן זה בניגוד להסכם שלנו.
<משה גפני:>
בניגוד לעמדת הקואליציה.

<היו"ר דוד רותם:>
אז תנקטו בצעדים.
<משה גפני:>
נכון, אנחנו ננקוט בצעדים.

<משה גפני:>
אני מכיר את הנספח הזה בגלל שלפני הרבה שנים הייתי מהמנסחים שלו.

<סגן שר לשירותי דת אלי בן-דהן:>
בהחלטת ועדת השרים לענייני חקיקה כתוב שהחוק יובא בתיאום אתי.

<יוני שטבון:>
זה מופיע בנספח של החלטת ועדת השרים?

<סגן שר לשירותי דת אלי בן-דהן:>
כן.

<היו"ר דוד רותם:>
קדימה.

<משה גפני:>
מה "קדימה"?

<היו"ר דוד רותם:>
קדימה. שמעת פעם את המושג קדימה?

<משה גפני:>
בטח ששמעתי. הם הלכו נגד תלמידי ישיבות ונמחקו.

<אורית סטרוק:>
"קדימה" זה 29 מנדטים - - -

<היו"ר דוד רותם:>
"קדימה" זה אלה שרוצים את בוז'י הרצוג.

<משה גפני:>
הם הלכו נגד בחורי ישיבות.
<אורית סטרוק:>
"קדימה" זה 29 מנדטים - - -

<היו"ר דוד רותם:>
אני מבקש להפסיק עם הברברת. אני מבקש לנמק את ההסתייגות הבאה.

<אורית סטרוק:>
דרך אגב, אין לי שום ברברת, אני בסך הכול מנסה לנמק את ההסתייגויות שלי.

<היו"ר דוד רותם:>
לא את מברברת, גפני לא מפסיק לברבר.

<סגן שר לשירותי דת אלי בן-דהן:>
לטובת הסדר אני מציע שסעיף 7(א) שמופיע בקריאה הראשונה, ואני מניח שעל זה לאלעזר לא יהיו הערות, הוא יישאר, וסעיף 7(א) שהוא מביא היום ייקרא "7(ב)" או משהו אחר. אלעזר, אתה מבין מה שאני אומר?

<אלעזר שטרן – הלשכה המשפטית:>
אני מבין.

<סגן שר לשירותי דת אלי בן-דהן:>
אתה היועץ המשפטי, תגיד את העניין.

<היו"ר דוד רותם:>
לא. לא. לא. לא. סליחה.
<סגן שר לשירותי דת אלי בן-דהן:>
אתם רוצים הכול בבלגן, בבקשה.

<היו"ר דוד רותם:>
אני מבקש את ההסתייגות הבאה. אורית, בבקשה.

<אורית סטרוק:>
אני בכל זאת רוצה, בעקבות הדברים הנכוחים של הרב אלי, רק להבין אם יש הסכמה או אין הסכמה של חבר הכנסת שטרן להכניס בחזרה את סעיף 7(א) מהנוסח הכחול. 
<אלעזר שטרן:>
לא.

<אורית סטרוק:>
ואם לא, אז למה לא?

<אלעזר שטרן:>
לא.

<אורית סטרוק:>
הצבעת בעד זה.

<סגן שר לשירותי דת אלי בן-דהן:>
המליאה הצביעה בעד.

<אלעזר שטרן:>
סליחה. הצבעתי בעד זה, אמרת גם את קודם, כמו שהרב אלי הסכים אתי על דברים אחרים והוא חזר בו. זהו, אמרתי את שלי.

<אברהם מיכאלי:>
שמח. שמח.

<היו"ר דוד רותם:>
הבנתי. קדימה, תנמקי.

<אורית סטרוק:>
בוודאי. כמו שאמרנו, תהליך של גיור הוא בעצם תהליך הלכתי. אדם שאיננו יהודי, שרוצה להפוך ליהודי, הוא לא יכול לעשות את זה באמצעות חוק של הכנסת, הוא צריך לעשות את זה באמצעות תהליך הלכתי של גיור, ולכן ראש מערך הגיור צריך להיות סמכות הלכתית. אם הוא לא סמכות הלכתית, כל תהליך הגיור הוא פיקציה, ואנחנו נמצאים חוטאים חטא גדול מאוד כלפי אותם אנשים שמבקשים להתגייר, שאנחנו בוחרים להם את המוצר הלוא נכון. הם מבקשים להיות יהודים - - -
<עליזה לביא:>
חברת הכנסת סטרוק, היתה שאילתה. אני שאלתי שאילתה את סגן השר.
<היו"ר דוד רותם:>
סליחה. את לא מפריעה.

<אורית סטרוק:>
אני מודה לך שאתה לא מאשים אותי בפעם הזאת על האריכות של הדברים.
נמצאנו מוכרים לאותם אנשים שמבקשים לעשות שינוי משמעותי בחייהם, להצטרף לעם היהודי, והם מעוניינים בתהליך הזה – אנחנו מייצרים להם מוצר פגום, אנחנו מוכרים להם מוצר שלא ייתן להם את התפוקה שהם מבקשים. ולכן אם אנחנו לא נדאג שראש מערך הגיור יהיה סמכות הלכתית, ואם אנחנו לא נדאג שהוא יפעל בהתאם להנחיות ההלכתיות של הרב הראשי לישראל, אז אותם אנשים שעושים את כל התהליך, את כל המסע הארוך הזה, מתוך רצון כן ואמיתי – שחבר הכנסת שטרן רוצה כל-כך לעזור להם להצטרף לעם היהודי – בסופו של יום הם ימצאו את עצמם עם איזו תווית שכתוב עליה שהחוק שהעבירו כאן בכנסת עוזר להם, אבל בעצם הם לא חלק מהעם היהודי. ולכן ההסתייגות הזאת היא בלתי נמנעת.
<היו"ר דוד רותם:>
תודה. הלאה.

<סגן שר לשירותי דת אלי בן-דהן:>
מה מחליטים לגבי 7(א) של הקריאה הראשונה?
<היו"ר דוד רותם:>
אני לא מחליט על זה כלום - -

<קארין אלהרר:>
אלעזר עומד על הנוסח שלו.
<היו"ר דוד רותם:>
 - - אלעזר עומד על הנוסח שלו.

<סגן שר לשירותי דת אלי בן-דהן:>
אז זה יורד.
<אברהם מיכאלי:>
מה יורד?

<סגן שר לשירותי דת אלי בן-דהן:>
אני רוצה להבין מה הפרוצדורה. תסבירו לי.

<אברהם מיכאלי:>
יש לנו הסתייגות על זה.

<היו"ר דוד רותם:>
יש הסתייגות, בסוף נצביע על הכול.
<סגן שר לשירותי דת אלי בן-דהן:>
צריך להצביע על זה. אתה מוריד את סעיף 7(א), שאושר במליאה לקריאה הראשונה, ואתה מביא 7(א) חדש?

<היו"ר דוד רותם:>
כן.

<סגן שר לשירותי דת אלי בן-דהן:>
צריך להצביע על זה, לא?
<היו"ר דוד רותם:>
אני אצביע על זה.

<אלעזר שטרן – הלשכה המשפטית:>
אי-אפשר כרגע להצביע, כי יש טענת "נושא חדש".
<היו"ר דוד רותם:>
אני לא יכול, כי יש טענת "נושא חדש". אני צריך לעלות אתה לוועדת הכנסת, אחר-כך אני אצביע על הכול. כן.
<אורית סטרוק:>
יש לי הסתייגות לגבי סעיף קטן (ב).
<אברהם מיכאלי:>
7(ב).
<אורית סטרוק:>
בסעיף הנוכחי כתוב: "ראש מערך הגיור יתמנה בידי הממשלה לפי הוראות סעיף 23 לחוק שירות המדינה (מינויים), התשי"ט–1959, לפי המלצת ועדה לאיתור ראש מערך הגיור, ובלבד שלפחות מחצית מחבריה תהיינה נשים".
קודם כול, אני רוצה להעיר שהמשפט האחרון הזה, המילים האחרונות - - -
<אברהם מיכאלי:>
כתוב 20%.

<היו"ר קארין אלהרר:>
לא. לא. לא. לא. זה השתנה.

<אלעזר שטרן:>
בנוסח שעלה לאתר הוועדה כתוב ב"בהרכב ועדת האיתור יינתן ייצוג הולם לבני שני המינים".

<אורית סטרוק:>
זה אותו דבר, לא משנה.

<היו"ר קארין אלהרר:>
לא, זה לא אותו דבר.

<אורית סטרוק:>
זה לא אותו דבר.

<אורית סטרוק:>
יש פה דבר שלא היה קיים בהצעה שהצבענו עליה כאן ושהצבענו עליה גם במליאה - - -

<היו"ר קארין אלהרר:>
את נגד נשים?

<אורית סטרוק:>
אני ודאי לא נגד נשים.

<היו"ר קארין אלהרר:>
אז?

<אורית סטרוק:>
אני חושבת שהמטרה של התוספת הזאת כאן היא מטרה שאנחנו מתנגדים אליה.

<היו"ר קארין אלהרר:>
למה את מתנגדת לזה שיהיו נשים בהרכב?
<אורית סטרוק:>
אני שמחה, קארין, שסוף-סוף את רוצה שאני ארחיב. 
<היו"ר דוד רותם:>
לא. אני לא רוצה שתרחיבי.

<היו"ר קארין אלהרר:>
אם את כבר אוהבת לדבר - - -

<אורית סטרוק:>
אם כבר יש לנו הזדמנות, בואו נדבר על זה. קודם כול, אני רוצה להגיד שאני נגד השיטה הזאת שבה כולנו כאן ביחד הסכמנו על נוסח מסוים, הצבענו עליו. עלינו למליאה והצבענו עליו שוב. 
<היו"ר קארין אלהרר:>
אחרי שאמרנו שזה אפשרי - - -

<אורית סטרוק:>
אני חושבת שכל השיטה הזאת היא שיטה, אני לא רוצה להגיד בלתי אפשרית - - -
<בת-שבע שרמן-שני:>
הנושא הזה נשאר פתוח גם בדיון הקודם לקראת הראשונה.
<היו"ר דוד רותם:>
לא. סליחה, בת שבע. כן.

<אורית סטרוק:>
כל התוספת הזאת בסוף סעיף קטן (ב), שהוסיף פה אלעזר שטרן, היא תוספת שלא הצבענו עליה, אני מזכירה את זה. עכשיו אני רוצה להגיד את ההסתייגות, כפי שאני מציעה. "ראש מערך הגיור יתמנה בידי הממשלה, לפי הוראות סעיף 23 לחוק שירות המדינה (מינויים), התשנ"ט-1959, לפי המלצת ועדה לאיתור ראש מערך הגיור, ובלבד שלפחות 20% מחבריה יהיו נשים" – קארין, פה אני משיבה לשאלתך בנושא הנשים - - -
<קארין אלהרר:>
זה רק 20%.
<היו"ר דוד רותם:>
איפה אלעזר?

<היו"ר קארין אלהרר:>
הוא יצא.

<בת-שבע שרמן-שני:>
20% מהמתגיירים זה גברים, אז באמת הגיוני ש-20% מוועדת האיתור יהיו נשים...
<עליזה לביא:>
אני לא מבינה. למה את אומרת את זה? מאיפה זה מגיע? כששאלתי אותך אם את פמיניסטית או לא, אמרת לי: אני באתי לארץ-ישראל. עכשיו גם בנושא הגיור אותו דבר?

<היו"ר דוד רותם:>
אני לא מבין. יש פה ויכוח?

<עליזה לביא:>
לא ויכוח.

<היו"ר דוד רותם:>
בוועדה הזאת אין ויכוחים...
<עליזה לביא:>
הגשתי הסתייגות בפעם הקודמת בעניין של הנשים. מה בעצם התהליך שקורה כאן?

<היו"ר דוד רותם:>
התהליך שקורה כאן שאורית רוצה להיות דבוקה ל-20%, לא יותר.
<בת-שבע שרמן-שני:>
התקדמות מאפס.

<אברהם קטלן:>
לא פחות, אדוני.

<אורית סטרוק:>
יש פה תהליך באמת מאוד בעייתי. האם אפשר לקרוא לחבר הכנסת שטרן שישמע את ההסתייגות שלי?
<היו"ר דוד רותם:>
כן, אני רוצה שאלעזר ייכנס. ביקשתי שהוא ייכנס. יכול להיות שהוא יסכים לזה.

<היו"ר קארין אלהרר:>

אורית, למה 20% ולא 50%?
<עליזה לביא:>
למה לא 5%, למה 20%...

<היו"ר דוד רותם:>
זה גם יותר מדי 5%...
<אורית סטרוק:>
קארין, אם היינו יושבים ודנים עם חבר הכנסת אלעזר שטרן כפי שהוא בעצמו העלה - - -
<היו"ר קארין אלהרר:>
עכשיו את מענישה את הסקטור הנשי בגלל שאלעזר לא הלך אתך?

<היו"ר דוד רותם:>
אלעזר, יש פה הצעה של אורית - -

<אורית סטרוק:>
לא גמרתי לקרוא אותה, אגב.

<עליזה לביא:>
הוא יודע את זה בעל-פה.

<היו"ר דוד רותם:>
- - "לפי המלצת ועדה לאיתור ראש מערך הגיור, ובלבד ש-20% מחבריה תהיינה נשים."
<קריאה:>
לפחות.

<היו"ר דוד רותם:>
לפחות.

<אלעזר שטרן:>
הלכתי לפי חברת סיעתה, חברת הכנסת שולי מועלם, שכדי לא להיכנס - - -
<אורית סטרוק:>
שולי מועלם מסכימה אתי בהסתייגות הזאת.

<בת-שבע שרמן-שני:>
זה לא מה שהיא אמרה בדיון.

<עליזה לביא:>
זה לא מה שהיא אמרה כאן.

<אלעזר שטרן:>
כדי לא להיכנס - - -

<היו"ר דוד רותם:>
מה עמדתך? לא מעניין אותי שולי מועלם ולא אורית סטרוק. 

<אלעזר שטרן:>
אני אגיד לך עוד מעט גם על זה.

<היו"ר דוד רותם:>
האם אתה מסכים ל-20%?

<אלעזר שטרן:>
לפחות 20%.
<עליזה לביא:>
למה, חבר הכנסת שטרן?
<אלעזר שטרן:>
אמרתי שאני אשקול את זה, גם אני צריך לשאול, יש לי שותפים לחוק הזה.

<אורית סטרוק:>
מי השותפים שלך?

<עליזה לביא:>
אני. אני פה.

<אורית סטרוק:>
אני ממשיכה?

<היו"ר קארין אלהרר:>
כן.

<היו"ר דוד רותם:>
כן. הלאה.

<אורית סטרוק:>
מי משניכם עונה לי כן?

<היו"ר דוד רותם:>
אני מנהל את הישיבה.

<היו"ר קארין אלהרר:>
דודו מנהל את הישיבה.

<אורית סטרוק:>
את רק עושה לי כינור שני?

<היו"ר קארין אלהרר:>
אני עושה קולות רקע.

<אורית סטרוק:>
"כינור שני", מה שנקרא.

<היו"ר קארין אלהרר:>
גם שלישי. מה שצריך כדי שזה יעבור.

<אורית סטרוק:>
אני חושבת שאם את תגידי גם כן, זה ילך יותר מהר...
<היו"ר דוד רותם:>
אורית, את מוכנה להתקדם?

<אורית סטרוק:>
אני מוכנה להתקדם.

<היו"ר דוד רותם:>
אז קדימה.

<אורית סטרוק:>
אני ממשיכה לקרוא את ההסתייגות שלי לסעיף קטן (ב). "חברי הוועדה לאיתור רק מערך הגיור יהיו: (1) הרב הראשי לישראל שיכהן כיושב-ראש לוועדה; נציב שירות המדינה" - - -
<אלעזר שטרן – הלשכה המשפטית:>

צריך להיות כתוב פה (2).
<אורית סטרוק:>
נכון, צריך להיות כתוב פה (2). אני מודה לך, אלעזר. "(2) נציב שירות המדינה או נציגו." (3) - - -
<היו"ר דוד רותם:>
זה מופיע אחרי.

<אורית סטרוק:>
אחרי מה?

<היו"ר דוד רותם:>
בסעיף קטן (ב) כתוב: "חברי הוועדה לאיתור ראש מערך הגיור יהיו: (1) הרב הראשי לישראל שיכהן כיושב-ראש הוועדה" - - -
<אברהם מיכאלי:>
זה מה שהיא מציעה. זו ההסתייגות שלה.
<סגן שר לשירותי דת אלי בן-דהן:>
צודקת. הוא חשב פה נציב שירות המדינה. זו טעות.
<אורית סטרוק:>
אמור להיות "(2) נציב שירות המדינה או נציגו".
<סגן שר לשירותי דת אלי בן-דהן:>
נכון.

<אורית סטרוק:>
נחכה שהיושב-ראש יקשיב. להמשיך?

<היו"ר דוד רותם:>
כן.

<אורית סטרוק:>
"(2) נציג שירות המדינה או נציגו. (3); המנהל הכללי של המשרד לשירותי דת או נציגו; (4) נציג ציבור או עובד מדינה בכיר בעל ידע ומומחיות בתחום הגיור, שימונה על-ידי המנהל הכללי של המשרד לשירותי דת, בהתייעצות עם נציב שירות המדינה; (5) נציג ציבור בעל ידע ומומחיות בתחום הגיור שימונה על-ידי נציב שירות המדינה" - - -. אתה מקשיב לי? אני חושבת שאתה מקשיב ליריב.
<היו"ר דוד רותם:>
אני מקשיב לך. 

<אורית סטרוק:>
"(5) נציג ציבור בעל ידע ומומחיות בתחום הגיור שימונה על-ידי נציב שירות המדינה, ובהתייעצות עם המנהל הכללי של המשרד לשירותי דת, ובלבד" - - -
<אלעזר שטרן – הלשכה המשפטית:>
האמת שיש פה כפילות בין זה לבין הרישה של ה-20%. זה אותו דבר. צריך לכתוב את זה פעם אחת. או בהתחלה או בסוף. זה אותו דבר.
<אורית סטרוק:>
המשפט הזה הוא טעות, קודם כול.
<סגן שר לשירותי דת אלי בן-דהן:>
הוא לא טעות. אפשר לכתוב אותו כאן או למעלה, באחד משני מקומות. זה לא טעות. השאלה רק המקום.

<אורית סטרוק:>
"ובלבד - - - תהיה אישה." זהו. עד כאן לגבי סעיף קטן (ב). אחר-כך יש לי הסתייגות לסעיף קטן (ג). סעיף קטן (ב) עד כאן.

<היו"ר קארין אלהרר:>
אין סעיף קטן (ג).

<אורית סטרוק:>
לי יש להוסיף כהסתייגות.

<אלעזר שטרן – הלשכה המשפטית:>
היא רוצה להוסיף (ג).

<אורית סטרוק:>
עכשיו אני אסביר את זה.
<סגן שר לשירותי דת אלי בן-דהן:>
זה למעשה מה שהיה כתוב בסעיף קטן (א) בחוק, שעבר בקריאה הראשונה, אורית.
<אורית סטרוק:>
הרב אלי, אני נותנת לך את רשות הדיבור להסביר את כל ההסתייגות מההתחלה עד הסוף, כולל הטעויות כתיב, כולל הטעויות במספור.
<סגן שר לשירותי דת אלי בן-דהן:>
זה נעשה בלחץ.

<אלעזר שטרן:>
 החלטת הממשלה נותנת את אותם דברים, והחוק מפנה אליה, וזה בסדר. לא קבעתי משהו אחר. הרב אלי, יודע את זה.

<סגן שר לשירותי דת אלי בן-דהן:>
אז איך - - -
<אלעזר שטרן:>
אני לא רוצה להיכנס לזה. זה קיים בהחלטת הממשלה, הנוסח מפנה. אם הממשלה תרצה פעם לשנות, יש לה הסמכות לשנות. זה יותר טוב גם לרב אלי וגם לכולם.

<שמעון יעקבי:>
זאת הבעיה, זה יוצר לחצים פוליטיים על הרכב הוועדה.

<סגן שר לשירותי דת אלי בן-דהן:>
הרכב הוועדה הוא הרכב קבוע שאין לגביו - - -
<אלעזר שטרן:>
לכן אני חושב שלא צריך להכניס. אין לי בעיה עם זה. 

<סגן שר לשירותי דת אלי בן-דהן:>
אבל זה יכול להיות.

<אלעזר שטרן:>
הרב אלי, אמרתי מראש שאני נגד להכניס מה שלא צריך. בהקשר הזה, יש היום מה שהממשלה קובעת ומחר היא תקבע משהו אחר, וזה בסדר. "אתם מסודרים", מה שנקרא.
<סגן שר לשירותי דת אלי בן-דהן:>
אנחנו לא מסודרים. אני לא יודע.
<אלעזר שטרן:>
אתה יודע שאתה מסודר. תעזוב אותך. אני מפנה. אתה רוצה, תשנה. אפשר בזה לשנות - - -
<סגן שר לשירותי דת אלי בן-דהן:>
הפוך. מה שקיים היום טוב לי.

<אלעזר שטרן:>
אני יודע, לכן אני אומר לך שתשאיר את זה. 

<סגן שר לשירותי דת אלי בן-דהן:>
אני רוצה שזה יהיה כתוב.

<אלעזר שטרן:>
זה מה שאני אומר שטוב לך. בואו נתקדם.
<אורית סטרוק:>
האם אני יכולה להבין על מה אתם מדברים במחילה?
<סגן שר לשירותי דת אלי בן-דהן:>
הקראנו בסעיף קטן (ב) את חברי ועדת האיתור לראש מערך הגיור. אלה חברי הוועדה כפי שקיים היום על-פי החלטת הממשלה ועל-פי החלטת נציבות שירות המדינה. אומר חבר הכנסת אלעזר שטרן: מה אתה צריך לכתוב את השמות?
<אלעזר שטרן:>
כתוב. זה מה שכתוב פה.
<אורית סטרוק:>
איפה כתוב? אני רוצה להבין איפה.
<אלעזר שטרן:>
בסעיף קטן (ב). "ראש מערך הגיור יתמנה בידי הממשלה לפי הוראות סעיף 23 לחוק שירות המדינה (מינויים)." שם יש פירוט של מה שאמרת.
<סגן שר לשירותי דת אלי בן-דהן:>
אין.

<אלעזר שטרן – הלשכה המשפטית:>
זה במסגרת החלטת ממשלה.

<אלעזר שטרן:>
אוקיי. במסגרת החלטת ממשלה.

<אורית סטרוק:>
הרגע ביקשתי להכניס החלטות ממשלה ואמרו לי שזה בעייתי, שצריך לפתוח את זה ולהכניס את כל הנוסח.
<אלעזר שטרן:>
עוד יותר טוב. איפה שהחוק שותק, הולכים להחלטת ממשלה.
<אורית סטרוק:>
נניח שישנו פתאום את החלטת הממשלה?
<אלעזר שטרן:>
זה תמיד יכולים. מה לעשות, ממשלה יכולה לשנות.

<אורית סטרוק:>
אני רוצה שזה יהיה דבר שקבוע בפנים.

<אלעזר שטרן:>
אוקיי, אז אנחנו לא. 
<אורית סטרוק:>
תסביר לי מה אתה כן מוכן לעשות.

<אלעזר שטרן:>
אני מוכן שהממשלה תקבע. ההרכב של היום, שלא ישנו. הוא טוב לרב אלי. זה מה שהרב אלי אומר, שזה טוב לו.
<סגן שר לשירותי דת אלי בן-דהן:>
הוא טוב גם לך.

<אלעזר שטרן:>
אני לא רוצה להיכנס לזה כך. 
<סגן שר לשירותי דת אלי בן-דהן:>
הוא טוב לנו.

<אלעזר שטרן:>
מה שאני לא מוכרח להכניס, אני לא מכניס. זה הכול. זה טוב לרב אלי, וזה אחלה.

<אורית סטרוק:>
אני יכולה בבקשה התייעצות סיעתית עם הרב אלי בחוץ על העניין הזה לרגע?
<היו"ר דוד רותם:>
לא. אי-אפשר עשר התייעצויות סיעתיות בכל רבע שעה.

<אורית סטרוק:>
זה בדיוק לשנייה וזה חוק מסובך.

<היו"ר דוד רותם:>
אני נורא מצטער. את לא יכולה.

<אורית סטרוק:>
אין בעיה.

<היו"ר דוד רותם:>
אני לא אתן התייעצות סיעתית נוספת.
<יריב לוין:>
ממילא יש הפסקה להצבעה.

<היו"ר דוד רותם:>
אני תיכף אעשה הפסקה של כמה דקות, בגלל שאני רוצה להעביר את הרביזיות.

<סגן שר לשירותי דת אלי בן-דהן:>
אתה עושה הפסקה עכשיו?

<היו"ר דוד רותם:>
בעוד דקה אני אעשה הפסקה. רבותי, הפסקה לשלוש דקות. תודה. אני עוצר ואחרי זה אני אעשה את הרביזיה. את יכולה בינתיים התייעצות סיעתית.
<אורית סטרוק:>
באיזה שעה אתה עושה את הרביזיה?

<היו"ר דוד רותם:>
בעוד חמש דקות.

<(הישיבה נפסקה בשעה 11:29 ונתחדשה בשעה 11:39.)>
<היו"ר דוד רותם:>
רבותי, אני מחדש את הדיון בחוק הגיור.
<אורית סטרוק:>
מה עם הרביזיה השנייה, אתה מצביע עליה?

<היו"ר דוד רותם:>
אני לא מצביע עליה עכשיו. אני אעשה את זה אחרי ועדת הכנסת. תודה רבה, רבותי. אורית, יש לך עוד הסתייגויות?
<אורית סטרוק:>
ודאי.
<היו"ר דוד רותם:>
אז קדימה.

<אורית סטרוק:>
להסתייגות של סעיף קטן 7(ב), שקראתי, שהתחיל אחר-כך דיון פנימי בין חבר הכנסת אלעזר שטרן לבין הרב אלי אם לחזור לנוסח הראשון. זאת הסתייגות ארוכה שמפרטת את ההרכב של - - -

<אלעזר שטרן:>
ההסתייגות הזאת נשמעה, עם ההרכב. היא כבר הוקראה.
<אורית סטרוק:>
קראתי אותה, אלעזר.

<היו"ר דוד רותם:>
אלעזר, תן לנהל את הדיון, אל תפריע כל הזמן.

<אורית סטרוק:>
דקה אחרי שקראתי אותה התחלתם לעשות פה כל מיני דיונים פנימיים, שבכלל לא קשורים, כשאני כל הזמן מנסה להבין מה אתה אומר, ועכשיו אתה גם לא נותן לי לנמק אותה? באמת. יש איזה מינימום של התנהלות.

היות שההסתייגות הזאת מפרטת את הרכב ועדת האיתור, לי מאוד-מאוד חשוב שנבין כולנו למה הרכב ועדת האיתור צריך להיות כפי שהוא. הייתי מבקש שהרב אלי יסביר אחד לאחד את ההרכב הזה, כדי שנבין על מה אנחנו מצביעים בעזרת השם.
<היו"ר דוד רותם:>
אנחנו יודעים על מה. 

<אורית סטרוק:>
לא, סליחה, באמת. 

<היו"ר דוד רותם:>
אני לא רוצה לתת לרב אלי להסביר עכשיו שום דבר.

<אורית סטרוק:>
אני רוצה לנמק את ההסתייגות שלי.
<היו"ר דוד רותם:>
אז תנמקי.

<אורית סטרוק:>
אני אסביר את ההרכב – אז אני אסביר את ההרכב, אבל אני חושבת שאנחנו נבין יותר טוב אם הרב אלי, שהוא אמון על הנושא הזה לאורך שנים ומכיר את הרכב ועדת האיתור, שאגב היא דומה כמובן לוועדת האיתור הקודמת, ואת הנימוקים למה היא צריכה להיות כפי שהיא, במיוחד שגם עלו כאן שאלות חשובות של חברת הכנסת קארין אלהרר, של חברת הכנסת עליזה לביא, אז אני חושבת שכן חשוב שנשמע את הנימוקים אחד לאחד ונבין אחר-כך על מה מצביעים, שלא יימצא מצב שאנשים מצביעים על דבר שהם לא מבינים. תודה רבה. כן, הרב אלי.

<היו"ר דוד רותם:>
את נותנת לרב אלי את רשות הדיבור?

<אורית סטרוק:>
אני מבקשת שהוא יסביר במקומי. 
<היו"ר דוד רותם:>
אני לא נותן לרב אלי את רשות הדיבור.

<אורית סטרוק:>
אני מבקשת שהוא יסביר במקומי את הרכב ועדת האיתור.

<היו"ר דוד רותם:>
את מבקשת שהוא יסביר במקומך, אז אני לא מסכים לתת לו.

<אורית סטרוק:>
אתה לא רוצה, אז אני אסביר את ההרכב.

<היו"ר דוד רותם:>
אז תסבירי.

<אורית סטרוק:>
בסדר גמור. אין בעיה, אז אני אסביר. קודם כול, אנחנו רוצים שבוועדת האיתור יכהן, כפי שמכהן היום – נכון, הרב אלי? 

<סגן שר לשירותי דת אלי בן-דהן:>
כן, זה הרכב הוועדה הקיים היום.

<אורית סטרוק:>
 - - - הרב הראשי לישראל. הוא צריך להיות, כפי שהוא היום, יושב-ראש הוועדה. זה מהסיבה שהסברנו כבר קודם, שלמעשה כל תהליך הגיור הוא תהליך הלכתי, הוא לא רק תהליך מינהלי, וחשוב שמי שעומד בראש המערך ההלכתי הממלכתי של מדינת ישראל, שזה הרב הראשי לישראל, הוא יהיה זה שיבחר, שיהיה אחד מהגוף שבוחר ויעמוד בראש הגוף שבוחר את ראש מערך הגיור, או לפחות מאתר אותו.
<סגן שר לשירותי דת אלי בן-דהן:>
שהוא שליחו ונציגו.

<אורית סטרוק:>
למעשה לאורך כל ההסתייגויות האלה ולאורך כל החוק אנחנו רוצים להבהיר שראש מערך הגיור הוא לא אדם שעומד סתם כך ברשות עצמו, אלא הוא באמת, כמו שאמר הרב אלי, שליחו ונציגו של הרב הראשי לישראל.
<סגן שר לשירותי דת אלי בן-דהן:>
זה תואם את החלטת הממשלה.
<אורית סטרוק:>
זה למעשה המצב הקיים היום. מה החשש? החשש הוא שכמו שמשנים לנו פתאום בהצעות חוק – העברנו את הנוסח הכחול במליאה ופתאום באים ומשנים – יכולים גם פתאום לבוא ולשנות – לך תדע איך יתנהלו – לשנות את הרכב ועדת האיתור. לכן אנחנו מעדיפים שהדבר הזה יהיה מעוגן בחקיקה.
הדבר השני, שיהיה נציב שירות המדינה או נציגו, כפי שמקובל בכל ועדת איתור. בכל תפקיד ממלכתי אחר במדינת ישראל יש את נציב שירות המדינה או נציגו, שכן הם אמונים על כל מערך עובדי המדינה. ולמעשה אנחנו לוקחים את מערך הגיור, שהוא חלק ממערך עובדי המדינה, ומעגנים אותו בתוך חוק. לכן חשוב שנציב שירות המדינה או נציגו יהיו בוועדת האיתור הזאת.

לאחר מכן, הדבר הנוסף שחייב להיות בוועדת האיתור, כפי שציינתי כבר, הוא גם היום, זה המנהל הכללי של המשרד לשירותי דת או נציגו של המנכ"ל לשירותי דת. שוב, מדובר על הדבר המובן מאליו. אנחנו מדברים על חלק משירותי הדת שמדינת ישראל מספקת לתושביה ואזרחיה, אנשים שגרים כאן בארץ ורוצים לקבל את השירות הזה של המרת דת, לעבור ולהיות חלק מהדת היהודית, אז מי שצריך לטפל בזה זה המשרד לשירותי דת. ופה המקום גם לחזור ולהזכיר שישנה הצעת חוק ממשלתית שניסח אותה סגן השר של המשרד הזה, והשר נפתלי בנט מנסה לקדם אותה, אלא – אני אחכה שיושב-ראש הוועדה יקשיב לי.
<היו"ר דוד רותם:>
אני לא רוצה להקשיב לך. אני חייב לך? אני לא עובד אצלך.

<אורית סטרוק:>
לי חשוב שתקשיב לי. אפשר להסתודד בזמן הזה, זה בסדר. אפשר להמשיך? נציין לפרוטוקול את מה שלא נכתב, שיושב-ראש הוועדה הסתודד עם נציגה של שרת המשפטים - - -
<היו"ר קארין אלהרר:>
אורית, נראה לך ראוי ההתנהלות הזאת?

<היו"ר דוד רותם:>
כן, זה ראוי - - -

<אורית סטרוק:>
כל ההתנהלות נראית לי מאוד-מאוד-מאוד לא ראויה, קארין.

<היו"ר דוד רותם:>
אני אסתודד עם מי שאני רוצה, ואני לא צריך לבקש ממך שום אישור עם מי להסתודד.
<אורית סטרוק:>
חס ושלום, אתה תסתודד עם כל מי שאתה רוצה, רק הפרוטוקול הוא עיוור והוא לא מציין את מה שקרה בחדר, אז אני מכניסה את זה. הרי שרת המשפטים היא נוכחת-נפקדת בחדר הזה, כי היא זו שמעכבת את הצעת החוק הממשלתית בדיוק בנושא הזה.
<היו"ר קארין אלהרר:>
אורית, חשבתי שיש לך הערות מהותיות.

<היו"ר דוד רותם:>
זה מהותי מאוד אצל אורית. את לא יודעת?

<אורית סטרוק:>
סליחה, זה הדבר הכי מהותי שקורה פה, באמת. הדבר הכי מהותי שקורה פה שיכול מאוד להיות ששרת המשפטים, שביד אחת שלה מעכבת את הצעת החוק הממשלתית בנושא הגיור, ביד השנייה שלה היא הצביעה בשבוע שעבר במליאה בעד שלושה חוקים, כאשר בתמורה כנראה נתנו לה את ההצבעה כאן. זה הדבר הכי מהותי שקורה פה.
<היו"ר קארין אלהרר:>
את תעכבי את חוק הגיור רק כי את רוצה להתנקם בשרת המשפטים? אני מנסה להבין.
<אורית סטרוק:>
חס ושלום אני בכלל לא רוצה להתנקם בשרת המשפטים, אני מאוד מוקירה את שרת המשפטים כשרת משפטים - -
<קארין אלהרר:>
אני שומעת בדבריך...
<אורית סטרוק:>
- - וחלוקה עליה בנושאים אחרים, אבל עם זאת, אני זוכרת שבזמנו, כשהיו סיכומים קואליציוניים לגבי חוקים כאלה ואחרים - - -
<היו"ר קארין אלהרר:>
אורית, נראה לי שסיעת הבית היהודי לא יכולה לדבר על סיכומים קואליציוניים.

<היו"ר דוד רותם:>
די. די. די.

<אורית סטרוק:>
אני עכשיו ברשות דיבור, ואחר-כך את אומרת לי שאני מדברת ארוך מדי. 

כשהיו סיכומים בהנהלת הקואליציה לגבי מה כל סיעה מסיעות הקואליציה מקדמת במהלך המושב הזה, כידוע לך הסיעה שלך קידמה את חוק הגיוס, וכידוע לך סיעתו של יושב-ראש הוועדה, עם הפטיש ביד, קידמה את חוק המשילות, וכידוע לך הסיעה שלנו ביחד עם יריב לוין כיושב-ראש סיעת הליכוד, קידמנו את חוק משאל עם, וכידוע שרת המשפטים היתה אמורה לקבל את המשא-ומתן המדיני, שכולנו רואים כמה הוא "מצליח". כנראה שזה כל-כך לא הצליח שהיא רצתה עוד משהו - - -
<היו"ר דוד רותם:>
אז היא לא רצתה והיא רצתה עוד משהו, וזה גם יעבור לה.
<אורית סטרוק:>
בסדר.

<קארין אלהרר:>
אורית, זו פרשנות לעיתון, זה לא כחברת כנסת.
<אורית סטרוק:>
אני חושבת שהדבר הכי מהותי שקורה בחדר הזה זה הדבר הזה. ולכן אם יושב-ראש הוועדה מצא לנכון להסתודד עם הנציג של שרת המשפטים, אז אני מוצאת לנכון לציין את זה בפרוטוקול. רבותי, אני יכולה להמשיך בהסתייגות שלי?
<היו"ר קארין אלהרר:>
יש מספיק עיתונאים שעושים פרשנויות.

<היו"ר דוד רותם:>
תודה רבה, אורית.

<אורית סטרוק:>
אני באמצע הסתייגות.

<היו"ר דוד רותם:>
אורית, גמרנו. את גמרת - - -

<אורית סטרוק:>
אני באמצע הסתייגות.

<היו"ר דוד רותם:>
את גמרת לנמק את ההסתייגות. 
<אורית סטרוק:>
אני ממש לא גמרתי. אני בסעיף - - -

<היו"ר דוד רותם:>
את גמרת ממש. את דיברת כל הזמן על שטויות במקום לדבר לעניין.

<אורית סטרוק:>
סליחה. כמות הדקות שאנשים אחרים בחדר הזה דיברו על שטויות במהלך הדיון האחרון היא הרבה יותר גבוהה משלי. 
<היו"ר דוד רותם:>
יכול להיות.

<אורית סטרוק:>
אני מדברת לעניין, על ההסתייגויות שלי - -

<היו"ר דוד רותם:>
את לא מדברת לעניין, את מדברת על שרת המשפטים.

<אורית סטרוק:>
- - ופה שם אני נותנת הערות. מה שאנשים פה דיברו, לרבות כאלה שהם בכלל לא חברי כנסת, זה הרבה מעבר לזמן הדיבור שלי.

<היו"ר דוד רותם:>
יכול להיות - -

<אורית סטרוק:>
עכשיו אני בסעיף 4.

<היו"ר דוד רותם:>
- - אבל את גומרת בעוד חצי דקה.

<אורית סטרוק:>
לא. אני לא יכולה לגמור בעוד חצי דקה, כי יש לי עוד סעיף 4 וסעיף 5. אני בסעיף 4. סעיף קטן (4) – "נציג ציבור או עובד מדינה בכיר בעל ידע ומומחיות בתחום הגיור שימונה על-ידי המנהל הכללי של המשרד לשירותי דת, בהתייעצות עם נציב שירות המדינה". ובכן, קודם כול, כידוע צריך להיות נציג ציבור. הוא חייב להיות בעל ידע ומומחיות בתחום הגיור. אני לא אציין עכשיו לפרוטוקול ששוב הסתודדת.
<היו"ר דוד רותם:>
את יכולה לציין לפרוטוקול מה שאת רוצה. אני אסתודד עם נציגה של שרת המשפטים כל היום, ואת הבדיחות שלך, אני מציע שתרשמי במכה אחת את כולן לפרוטוקול. בעוד שנייה אחת אני מצביע על הרביזיה של הבקשה שלך.
<אורית סטרוק:>
אתה לא יכול להצביע בעוד שנייה על הרביזיה. אתה צריך להודיע מראש.
<היו"ר דוד רותם:>
אני יכול להצביע על הרביזיה, כי תפסיקי לדבר בעוד חצי דקה.

<אורית סטרוק:>
אתה צריך להודיע מראש שיש הצבעה.

<היו"ר דוד רותם:>
הודעתי מראש.

<אורית סטרוק:>
מתי הודעת מראש? מתי זה היה?
<היו"ר דוד רותם:>
זה נשלח בהודעה אלקטרונית לכל חברי הוועדה.
<תמי ברנע:>
גם במייל וגם ב-SMS. רביזיה על סעיף ההגדרות.
<אורית סטרוק:>
אני לא קיבלתי הודעה.

<היו"ר דוד רותם:>
את לא קיבלת? את קיבלת?

<אורית סטרוק:>
ההודעה היחידה שקיבלתי היתה על הצבעה לרביזיה בשעה 11:30. אני מזמינה אותך להסתכל. אתה יכול גם לעיין בהודעות שרושמים לי הילדים - - -

<היו"ר דוד רותם:>
בסדר, ב-11:30 עסקנו בנושא אחר.

<אורית סטרוק:>
נכון, אבל אמרת שלא תעשה הצבעה על הרביזיה.

<יריב לוין:>
אדוני היושב-ראש, סחיבת הזמן הזאת היא בלתי מקובלת. 
<היו"ר דוד רותם:>
את לא תסחבי יותר זמן. נגמר. אני מודיע לך שאת עברת כל גבול.

<יריב לוין:>
אני מבקש שאדוני יקציב זמן להנמקת כל הסתייגויות, ונגמור את הסיפור הזה.
<היו"ר דוד רותם:>
אני פשוט לא אתן לך יותר רשות דיבור.

<אורית סטרוק:>
אתה לא יכול לא לתת לי רשות דיבור.

<היו"ר דוד רותם:>
אני יכול לא לתת לך רשות דיבור.

<אורית סטרוק:>
חוץ מזה, אתה עושה הצבעה על רביזיה, כשלפני מספר דקות אמרת פה, וישבו פה חברי כנסת שבאו כדי להצביע, ואמרת שאתה לא מצביע, ואני מזמינה אותך לראות את כל ההודעות שלי, לרבות אלה שקיבלתי מהילדים שלי - - -

<יריב לוין:>
אדוני היושב-ראש, אני מבקש – גם הזמן שלנו יקר – שיהיה סוף לדבר הזה. תקציב זמנים קצובים וסבירים להשלמת הנמקת יתרת ההסתייגויות. הייתי מבקש יותר מזה, שתאפשר הקראה של החוק עד סיומו, ובזה נגמור עם הפרשה הזאת.
<היו"ר דוד רותם:>
אני מבקש קודם כול להצביע על הרביזיה על סעיף ההגדרות.
<אורית סטרוק:>
 קודם כול, אני רוצה להבין אם היתה הודעה. 
<היו"ר דוד רותם:>
היתה הודעה, ואני מחליט.

<אורית סטרוק:>
למה אני לא קיבלתי אותה? 

<היו"ר דוד רותם:>
את לא קיבלת. לא מעניין אותי שלא קיבלת. מי בעד הרביזיה על סעיף ההגדרות של חברת הכנסת סטרוק?
<אורית סטרוק:>
אתה לא יכול להצביע בלי שקיבלנו הודעה על הרביזיה.
<היו"ר דוד רותם:>
מי בעד הרביזיה, ירים את ידו.

<אורית סטרוק:>
איילת, קיבלת הודעה על רביזיה עכשיו?

<תמי ברנע:>
איילת לא חברת ועדה.

<היו"ר דוד רותם:>
מי נגד?

<איילת שקד:>
דודו, מה אתה עושה?

<אורית סטרוק:>
סליחה, אתה לא יכול לעשות הצבעה.

<היו"ר דוד רותם:>
אני לא יכול? אני יכול. תגישי תלונה לוועדת האתיקה. תודה רבה.

<אורית סטרוק:>
לא הודעת על הצבעה.

<איילת שקד:>
דודו, לא הודעת לפני חצי שעה.

<היו"ר דוד רותם:>
נתתי הודעה על 11:30.

<אורית סטרוק:>
נתת הודעה על הצבעה עכשיו על הרביזיה?

<אברהם מיכאלי:>
לא.

<יריב לוין:>
רק תכריז על התוצאות.

<אורית סטרוק:>
מה זה הדבר הזה? זה מחטף, זה לא בסדר.

<יריב לוין:>
מה תוצאות ההצבעה?

הצבעה

בעד הרביזיה – 1
נגד – 6
נמנעים – אין
הרביזיה לא נתקבלה.

<היו"ר דוד רותם:>
תוצאות ההצבעה היו.
<תמי ברנע:>
שישה נגד ואחד בעד.

<היו"ר דוד רותם:>
תודה רבה.

<אורית סטרוק:>
ב-11:30 בעצמו הוא אמר - - -

<אברהם מיכאלי:>
הוא אמר שאין הצבעה.
<היו"ר דוד רותם:>
לא אמרתי שאין הצבעה. 

<אורית סטרוק:>
אתה אמרת שאין הצבעה.

<היו"ר דוד רותם:>
רבותי, הרביזיה נדחתה. תודה רבה.
<אורית סטרוק:>
אמרת שאין הצבעה. 
<היו"ר דוד רותם:>
אני רוצה עכשיו - - -

<אברהם מיכאלי:>
אמרת שאין הצבעה, דודו.

<היו"ר דוד רותם:>
אני אקרא את החוק.

<אברהם מיכאלי:>
הודעת כאן שאין הצבעה. 
<היו"ר דוד רותם:>
לא הודעתי.

אני אקרא את החוק.

<אורית סטרוק:>
הודעת שאין הצבעה. היו חברי כנסת שקמו ויצאו כי אתה הודעה שאין הצבעה.

<אברהם מיכאלי:>
הוא הודיע שאין הצבעה.

<אורית סטרוק:>
אתה לא יכול לקיים הצבעה בצורה כזאת.

<אברהם מיכאלי:>
אתה מנסה לחטוף פה הצבעות? אני לא מבין.

<אורית סטרוק:>
זה לא ישר.

<קריאות:>
- - -

<אברהם מיכאלי:>
אני יכול להודיע משהו לפרוטוקול?

<היו"ר דוד רותם:>
אתה יכול להודיע לפרוטוקול מה שאתה רוצה.

<אברהם מיכאלי:>
אז תן לי לדבר.

<היו"ר דוד רותם:>
בבקשה.

<אורית סטרוק:>
אתה לא יכול להגיד לאנשים שאין הצבעה ואחר-כך הם קמים ויוצאים ולעשות הצבעה. אין דבר כזה.

<אברהם מיכאלי:>
אדוני היושב-ראש, זה מעשה שלא ייעשה. אנחנו מנהלים פה, לפחות החברים הקבועים בוועדה, דיונים הוגנים. אתה הודעת שעד אחרי ועדת הכנסת לא תהיה הצבעה, לא רביזיה ולא הסתייגויות. אתה מנסה לחטוף בגלל - - -
<יריב לוין:>
היושב-ראש, אני מבקש. שמענו את נציגי האופוזיציה והקו-אופוזיציה מספיק. עכשיו אני מציע שתתחיל לעבוד על החוק.
<היו"ר דוד רותם:>
אני מציע שעכשיו נקרא את החוק עד סופו ולאחר מכן יהיה לך עשר דקות לכל ההסתייגויות.
<אורית סטרוק:>
מה פתאום.

<היו"ר דוד רותם:>
מה פתאום? ככה אני רוצה.

<אורית סטרוק:>
רק לקרוא את ההסתייגות שלי זה יותר מחמש דקות.
<היו"ר דוד רותם:>
כך אני קובע.

<אורית סטרוק:>
סליחה, דקה. אני חושבת שההצבעה שהיתה היא הצבעה לא חוקית. אתה לא יכול לומר לאנשים שיושבים על כיסאות שלהם – אדוני היועץ המשפטי, זה חוקי?

<יריב לוין:>
היושב-ראש, אני מבקש שנגמור עם ההקראה - - -

<היו"ר דוד רותם:>
אנחנו נקרא עד הסוף, ולאחר מכן נשמע בעשר דקות את כל ההסתייגויות - - -
<יריב לוין:>
יפה מאוד. בדיוק. יופי. תודה רבה לך.

<אורית סטרוק:>
לא. לא. לא.

<היו"ר דוד רותם:>
"לא, לא, לא"? אני קובע את סדר-היום. אם לא מוצא חן בעיניך, את יכולה ללכת.

<אורית סטרוק:>
אני מבקשת לשמוע מהיועץ המשפטי של הוועדה האם זה חוקי שישבו פה חברי כנסת על כיסאותיהם, ואתה הודעת שלא תצביע על הרביזיה, והם יצאו נוכח ההודעה הזאת שלך, ואז אתה בחטף מצביע. 

<היו"ר דוד רותם:>
אמרתי שאני לא אצביע על הרביזיה באותו רגע.
<אורית סטרוק:>
אז אני רוצה לשמוע. סליחה.

<אברהם מיכאלי:>
אוי, דודו, באמת. מספיק.

<אורית סטרוק:>
אני רוצה לשמוע את היועץ המשפטי של הוועדה, ברשותך. אם צריך, נעלה גם - - -

<אברהם מיכאלי:>
אל תפגע באינטליגנציה.

<יריב לוין:>
היושב-ראש, את הסוגיה הזאת אפשר לפתור אחר-כך. הייתי מבקש שתהיה התקדמות - -
<היו"ר דוד רותם:>
אני מבקש להמשיך לקרוא את החוק.

<אורית סטרוק:>
היתה פה הצבעה לא חוקית. 
<יריב לוין:>
- - נקרא את החוק ונוכל לעבור להשלמת הנמקת ההסתייגויות בזמן סביר - -

<אורית סטרוק:>
סליחה, אני מבקשת לשמוע את היועץ המשפטי של הוועדה.
<יריב לוין:>
- - ובשעה טובה אחר-כך נוכל ללכת לוועדת הכנסת, לחזור לכאן וסיים את המלאכה.

<אורית סטרוק:>
אני מבקשת לשמוע את היועץ המשפטי של הוועדה.

<(היו"ר קארין אלהרר, 11:58)>
<היו"ר קארין אלהרר:>
אני מבקשת.

<אורית סטרוק:>
אם צריך, נעלה את זה גם ליועץ המשפטי של הכנסת.

<היו"ר קארין אלהרר:>
אורית, את לא - - -

<אורית סטרוק:>
קארין, את לא מנהלת את הישיבה.

<היו"ר קארין אלהרר:>
אני כן. אני מנהלת.

<אורית סטרוק:>
יפה מאוד, אז אני מבקשת מחברת הכנסת עו"ד קארין אלהרר, שתיתן לנו לשמוע את היועץ המשפטי של הוועדה, שיגיד לנו אם ההצבעה - -

<היו"ר קארין אלהרר:>
תודה. תודה.

<אורית סטרוק:>
- - היתה חוקית או לא - - -

<היו"ר קארין אלהרר:>
תודה. אורית, שמעתי אותך.
<יריב לוין:>
תודה רבה. נו, באמת.

<אורית סטרוק:>
לא עושים דברים כאלה.

<אורית סטרוק:>
נשמעת היטב. עכשיו נמשיך לקרוא.

<אורית סטרוק:>
לא. אני רוצה לשמוע אם ההצבעה היתה חוקית.

<היו"ר קארין אלהרר:>
אורית, אני מנהלת את הישיבה ואמרתי שנמשיך לקרוא, ואחרי שנסיים לקרוא - - -

<אורית סטרוק:>
חוץ מזה שאני באמצע הנמקת ההסתייגות שלי.

<היו"ר קארין אלהרר:>
לא. לא. לא. 

<אורית סטרוק:>
למה "לא, לא, לא"?

<היו"ר קארין אלהרר:>
אורית, תקשיבי לי. אני אגיד את זה פעם אחת עכשיו. נקרא את כל החוק. יהיו לך עשר דקות לנמק את כל ההסתייגויות שלך, ובזה נגמר. תודה.
<אורית סטרוק:>
אני לא יכולה לנמק את כל ההסתייגויות בעשר דקות. את יודעת לבד - - -

<היו"ר קארין אלהרר:>
תודה.

<אורית סטרוק:>
- - - רק לקרוא אותן לא מספיקות עשר דקות.
<היו"ר קארין אלהרר:>
אורית, תודה. תודה רבה. אלעזר, בבקשה לקרוא.

<רוני נויבאואר:>
גברתי, יש לנו כמה הערות לסעיפים.

<היו"ר קארין אלהרר:>
גם אתם תנמקו אחרי שהוא יסיים לקרוא. תודה.

<אלעזר שטרן – הלשכה המשפטית:>
8. כשירות דיין גיור

"(א) כשיר להתמנות דיין גיור מי שהוא אחד מאלה: (1) אדם הכשיר להתמנות כדיין לפי חוק הדיינים; (2) רב מקומי; (3) אדם שהוסמך לרבנות על ידי הרבנות הראשית לישראל, ועבר בחינה בכתב בנושא גיור ומילה על ידי המועצה או שהמועצה פטרה אותו מבחינה כאמור; (ב) לא ימונה לדיין גיור מי שהורשע בעבירה פלילית או עבירה משמעתית שמפאת מהותה, חומרתה או נסיבותיה הוא אינו ראוי לכהן כדיין גיור."

9. מינוי דיין גיור

"דיין גיור יתמנה בידי הממשלה לפי הוראות סעיף 23 לחוק שירות המדינה (מינויים), התשי"ט–1959, לפי המלצת ועדה לאיתור דייני גיור; בהרכב ועדת האיתור יינתן ייצוג הולם לבני שני המינים." 

10. כהונה מכוח תפקיד

"רב מקומי הכשיר להתמנות כדיין לפי חוק הדיינים או שעבר בחינה בכתב כאמור בסעיף 8(א)(3), יהיה דיין גיור בתוקף תפקידו."
11. קביעת מותבים

"(א) רב מקומי או הרב הצבאי הראשי המבקשים לקבוע מותב, יגישו בקשה לראש מערך הגיור. (ב) ראש מערך הגיור ישיב לבקשה כאמור בסעיף קטן (א) בתוך שלושים ימים מיום הגשת הבקשה. (ג) מצא ראש מערך הגיור כי המותב המוצע תואם את הוראות סעיף 12, יאשר ראש מערך הגיור את קביעת המותב."
<(היו"ר דוד רותם, 12:01)>
<אלעזר שטרן – הלשכה המשפטית:>
האמת היא שאנחנו צריכים לחזור רגע לסעיף 8. אני מתנצל. שוב, הערות שקיבלתי מלשכתו של חבר הכנסת שטרן הבוקר. הם ביקשו לשנות את סעיף 8(א)(3). אני מקריא מנוסח שלא נמצא בפניכם כרגע. זה נוסח אחר ממה שקיבלתי הבוקר מהלשכה של חבר הכנסת שטרן.
במקום מה שמופיע לפניכם הוא מבקש לכתוב "מי שבידו אישור בכתב מאת מועצת הרבנות הראשית לישראל, שהוא רב בישראל, שמכהן כראש ישיבה למעלה מעשר שנים, הוא עבר בחינה בכתב בנושא גיור ומילה על-ידי המועצה או שהמועצה פטרה אותו מבחינה כאמור". כאשר הגדרה של "ראש ישיבה", הם מבקשים להוסיף בסעיף ההגדרות גם הגדרה של "ראש ישיבה" שאומרת כך, "'ראש ישיבה' – אדם העומד בראש מוסד שהוא ישיבה, ישבת הסדר או ישיבה גבוהה ציונית, כהגדרתם בחוק שירות הביטחון [נוסח משולב], התשמ"ו-1986".

<היו"ר קארין אלהרר:>
נמשיך בסעיף 11(ב).
<סגן שר לשירותי דת אלי בן-דהן:>
זה תואם את הנוסח בקריאה ראשונה... 
<אלעזר שטרן – הלשכה המשפטית:>
בהמשך לנוסח הזה, גם סעיף 10 יתוקן בכל הקשר שרב מקומי שהוא רב ישיבה למעלה מעשר שנים – גם הוא יהיה דיין - - -

<סגן שר לשירותי דת אלי בן-דהן:>
הכול הפקר.
<יריב לוין:>
פרשתם מהקואליציה, אני כבר לא אחראי יותר.
<סגן שר לשירותי דת אלי בן-דהן:>
בסדר, אין בעיה.

<אורית סטרוק:>
אנחנו פרשנו? יש דבר אחד שקיבלנו מההסכם הקואליציוני, שיהיה לנו - - -
<היו"ר קארין אלהרר:>
אורית.

<היו"ר דוד רותם:>
אורית, סליחה. אני קורא אותך לסדר פעם ראשונה. ואני כבר אומר לך שאני אקרא אותך לסדר פעם שנייה ואני אוציא אותך.
<אברהם מיכאלי:>
יש שלושה יושבי-ראש עכשיו. תתחלקו ביניכם מי קורא לסדר ומי - - -

<אורית סטרוק:>
תיקח את הפטיש לפחות לפני שאתה קורא אותי לסדר.
<היו"ר דוד רותם:>
אני לא רוצה לקחת את הפטיש. אני אמשיך את הקריאה.

<אורית סטרוק:>
תחליטו. היא מנהלת את הדיון - - -

<קריאות:>
- - -

<אורית סטרוק:>
- - - והקריאה שלך לסדר לא נחשבת בכלל.

<היו"ר דוד רותם:>
טוב, היא לא נחשבת.

<אורית סטרוק:>
לא.

<היו"ר דוד רותם:>
תיזהרי, כי אני תיכף אקרא לך פעם שנייה ואת תהיי בחוץ.

<אורית סטרוק:>
קארין מנהלת את הישיבה עכשיו.

<היו"ר קארין אלהרר:>
אני אקרא אותך. די, נו, אורית.

<אורית סטרוק:>
את לא תקראי אותי לסדר כל-כך מהר כמו דודו.

<איילת שקד:>
איזה סעיף זה, הרב אלי?

<סגן שר לשירותי דת אלי בן-דהן:>
מה הקריאו עכשיו? 8(א)(3). הוא שינה. זה לא מה שכתוב לך.

<אלעזר שטרן – הלשכה המשפטית:>
זה לא מופיע בנוסח.

<איילת שקד:>
לְמה הוא שינה?

<אלעזר שטרן – הלשכה המשפטית:>
8(א)(3) הוא שינה שגם ראש ישיבה, לפי ההגדרה של חוק שירות ביטחון, לפי ההגדרות החדשות בחוק החדש, גם הוא, אם יש לו אישור בכתב שהוא רב, שהוא מכהן כראש ישיבה למעלה מעשר שנים – הוא גם כן יול להיות דיין גיור.
<איגי פז:>
הדרישה לבחינה בענייני גיור ומילה נשארה בנוסח?

<אלעזר שטרן – הלשכה המשפטית:>
זה "או". או רב שעומד בראש ישיבה עשר שנים או שהוא עבר בחינה בנושא גיור ומילה.

<היו"ר דוד רותם:>
טוב. הלאה.

<אלעזר שטרן – הלשכה המשפטית:>
12. מותב בית דין לגיור

"(א) בית דין לגיור ידון במותב של שלושה. (ב) בכל מותב של בית דין לגיור שקבע רב מקומי יהיה הרב המקומי שקבע את המותב ראש ההרכב, והוא יבחר את שני חברי המותב הנוספים, לפי הפירוט הבא: (1) דיין גיור, מי שכיהן כדיין גיור לפני תחילתו של חוק לתיקון פקודת העדה הדתית (המרה) (מס' 3), התשע"ד–2014" – שזה החוק המתקן שלנו – "או מי שהוא כשיר להתמנות כדיין לפי חוק הדיינים; (2) דיין גיור או מי שהוא כשיר לכהן כדיין גיור. (ג) חברים במותב בראשות רב מקומי לפי סעיף קטן (ב) שאינם דייני גיור מכהנים, אינם חייבים במינוי לפי סעיף 9."

<אברהם מיכאלי:>
איפה אתה קורא? מאיזה נוסח?

<סגן שר לשירותי דת אלי בן-דהן:>
איפה, אלעזר?

<יריב לוין:>
מה הבעיה? הכול כתוב.

<אלעזר שטרן – הלשכה המשפטית:>
זה הנוסח - - -

<היו"ר דוד רותם:>
זה הנוסח שפורסם באתר הוועדה.

<אלעזר שטרן – הלשכה המשפטית:>
הוא פורסם ביום רביעי.

<יריב לוין:>
כתוב שחור על גבי לבן.

<אורית סטרוק:>
מי שלא הספיק בפורים, בין קריאת מגילה אחת לשנייה לקרוא את הנוסח החדש שאלעזר שטרן המציא לכבוד - - -

<סגן שר לשירותי דת אלי בן-דהן:>
מה קראת עכשיו, את (1)?

<אלעזר שטרן – הלשכה המשפטית:>
קראתי את סעיף 12(ב)(1) ו-(2). זה הנוסח שפורסם ביום חמישי באתר.

<סגן שר לשירותי דת אלי בן-דהן:>
זה בקריאה הראשונה גם לא היה. זו סטייה מכל - - -

<אורית סטרוק:>
הרב אלי, איך יכול להיות שבפורים הלכת לשמוע מגילה וקראת את המגילה פעמיים - - -

<יריב לוין:>
רבותי, אנחנו לא דנים - - -

<היו"ר דוד רותם:>
אני קורא אותך לסדר פעם שלישית ואני אוציא אותך.

<אורית סטרוק:>
זו פעם ראשונה. עם הפטיש זו פעם ראשונה.

<יריב לוין:>
מספיק.

<היו"ר דוד רותם:>
הפטיש לא בעסק.

<יריב לוין:>
אדוני היושב-ראש, תגן על זכותנו שיהיה פה דיון - - - וענייני.

<היו"ר דוד רותם:>
אני אקרא אותך לסדר פעם שלישית ותהיי בחוץ. אני כבר אומר לך.

<אלעזר שטרן – הלשכה המשפטית:>
"(ד) בכל מותב של בית דין לגיור שקבע הרב הצבאי הראשי, יישב דיין גיור אחד שייבחר על ידי ראש מערך הגיור או הרב הצבאי הראשי, והוא יהיה ראש ההרכב, ושני רבנים צבאיים שהם דייני גיור או כשירים לכהן כדייני גיור, שייבחרו על ידי הרב הצבאי הראשי. (ה) דיין גיור לא ישב בהרכב אם הוא עלול להימצא, במישרין או בעקיפין, במצב של ניגוד עניינים בשל עניין אישי או בשל סיבה אחרת."
13. הליך הגיור

"(א) אדם המבקש לעבור הליך של גיור (להלן – המתגייר) על פי הוראות פקודה זו, רשאי לבחור את בית הדין לגיור שבפניו יעבור את ההליך, ללא קשר למקום מגוריו. (ב) בתוך 30 ימים מסיום הליך הגיור, תינתן תעודת אישור לפי סעיף 2(1). (ג) בתוך 15 ימים לאחר מתן תעודת אישור לפי סעיף קטן 2(1), יימסר תיק בית הדין למערך הגיור אשר יבדוק אם הושלמו ההליכים שנקבעו בהתאם להחלטת בית הדין, ואם מצא כי הושלמו כל ההליכים האמורים, תונפק למתגייר תעודה לפי הוראות סעיף 2(2)."

14. החלטת בית הדין

"החלטת בית הדין תהיה מנומקת, תינתן בכתב ותיחתם בידי חברי בית הדין."
15. ערעור

"(א) החלטת בית דין לגיור ניתנת לערעור על ידי המתגייר בתוך 45 ימים מיום שהומצאה למתגייר, לפי כללים שיקבע השר בהתייעצות עם הרב הראשי לישראל; (ב) ערעור כאמור בסעיף קטן (א), יידון בפני רכב שימנה ראש מערך הגיור מבין דייני הגיור."

16. דין משמעתי

"(א) חוק שירות המדינה (משמעת), התשכ"ג-1963, יחול על חברי בית דין לגיור, בשינויים מחויבים, כאילו היו עובד המדינה."

<היו"ר דוד רותם:>
- - - ולכן אמרתי לך לצאת. 
<אורית סטרוק:>
טוב, אני יוצאת כי יושב-ראש הוועדה מנהל את הוועדה בצורה דיקטטורית, הוא לא נותן לחברי כנסת להתבטא. 
<היו"ר דוד רותם:>
יושב-ראש הוועדה ינהל את הישיבה איך שהוא רוצה.

<אורית סטרוק:>
"איך שהוא רוצה", ואיך שהוא רוצה זה דיקטטורית.

<היו"ר דוד רותם:>
מה שלא מוצא חן בעיניך - - -

<אורית סטרוק:>
מה שלא מוצא חן בעיני שאתה מנהל את הוועדה בצורה דיקטטורית.

<היו"ר דוד רותם:>
אין בעיה.

<אורית סטרוק:>
לכן אני מוצאת לנכון לציין את זה, ולציין שזאת הסיבה שאני יוצאת.
<אורי מקלב:>
תראה איך שהעולם עגול, אדוני. הרי יום לפני אתה בין אלה שהוציאו אנשים ועכשיו אתה מוציא אותה. תחשוב שזה יכול לעבוד בשני הצדדים. 

<אורית סטרוק:>
אני חושבת שזה בהחלט מאוד לא ראוי שאנשים שיש להם הסתייגויות, חברי כנסת שיש להם הסתייגויות - - -

<סדרן:>
 - - -

<אורית סטרוק:>
אני יוצאת אל תדאג. אתה יכול להיות רגוע.

<אורי מקלב:>
רק בכוח - - -

<אורית סטרוק:>
מה שמבקש היושב-ראש זה "קדוש, קדוש, קדוש", ואנחנו - - -

<היו"ר קארין אלהרר:>
חשבתי שרק דברי אלוהים זה "קדוש, קדוש, קדוש".

<אורית סטרוק:>
מותר לי בינתיים להביע את זכות המחאה.

<אורי מקלב:>
אורית, מספיקים לך רק שני סדרנים?

<היו"ר דוד רותם:>
את זכות המחאה תביעי בהזדמנות הבאה.

<אורית סטרוק:>
בכל הזדמנות. בכל הזדמנות שיש הערות כל-כך משמעותיות לחוק ולא נאה לך, לא נאה ליושב-ראש הוועדה לשמוע את זה - - -

<יריב לוין:>
כי את לא מעירה הערות משמעותיות - - -

<היו"ר דוד רותם:>
את לא מעירה הערות משמעותיות לשום סעיף בנייר הדיון.

<יריב לוין:>
מהדקה הראשונה את רק מבזבזת את הזמן - -

<אורית סטרוק:>
אני היחידה, היחידה שהערתי הערות משמעותיות. הכול נמצא בפרוטוקול. 
<יריב לוין:>
- - בנאומים בני חצי שעה על כל מיני נושאים אחרים.

<אורית סטרוק:>
יושב-ראש הוועדה מקיים פה הצבעות לא חוקיות, לא חוקיות. הוא אומר לאנשים שאין - - -
<סדרן:>
תצאי.
<אורית סטרוק:>
אל תדאג אני יוצאת. אין לך מה לדאוג. אם יש לך קושי, אתה יכול להביא סדרנית.
<יריב לוין:>
היושב-ראש, אנא. אי-אפשר.

<אורית סטרוק:>
היושב-ראש מקבל הצבעות לא חוקיות בניגוד למה שהוא ציין.

<היו"ר דוד רותם:>
תודה רבה, אני מבקש שתצאי החוצה. תודה רבה.
<יריב לוין:>
היושב-ראש, אנא, אי-אפשר.

<אורית סטרוק:>
אני אצא. אין לך מה לדאוג, רק פשוט רציתי למחות, אדוני. עכשיו אתם יכולים בנחת ובשקט להמשיך לשרת - - -

(חברת הכנסת אורית סטרוק יוצאת מאולם הוועדה)

<קריאות:>
- - -

<היו"ר דוד רותם:>
להצביע עוד פעם על הרביזיה?

<יריב לוין:>
תרכז את ההצבעות.

<אברהם מיכאלי:>
אל תשחק לי פה משחקים.

<יריב לוין:>
אין בעיה לרכז את ההצבעות. תרכז את כל ההצבעות. חבל להתעסק עם כל הצבעה בנפרד. חבל על הזמן. אנחנו צריכים ללכת לוועדת הכנסת, נגמור את הנושאים החדשים. נבוא הנה, נצביע על הכול. אין טעם.

<היו"ר דוד רותם:>
בסדר.

<אלעזר שטרן – הלשכה המשפטית:>

"(ב) על רבנים צבאיים היושבים במותב בית דין לגיור כאמור בסעיף 12(ד), יחול הדין המשמעתי החל מכוח חוק השיפוט הצבאי, התשט"ו–1955. 

17. גיור של נתינים זרים


"לא ייפתחו הליכי גיור על פי פקודה זו לנתין זר, לא יופנה נתין זר ללימודים והכנה לקראת גיור ולא יעבור נתין זר הליך גיור בפני בית דין לגיור, אלא בנסיבות מיוחדות שייקבעו על ידי השר ושר הפנים."
<רינה נשר:>
לנו יש הערה.
<אברהם מיכאלי:>
יש הרבה הערות. נתחיל מההתחלה את כל ההערות.

<היו"ר דוד רותם:>
רבותי, כל ההערות בסוף.

<אלעזר שטרן – הלשכה המשפטית:>
18. נפקות הגיור

"אין בהוראות פרק זה כדי למנוע הכרה בנפקותו של גיור לפי כל דין אחר."

19. ביצוע, תקנות וכללים

"(א) השר ממונה על פקודה זו והוא רשאי, באישור ועדת החוקה , חוק ומשפט של הכנסת, להתקין תקנות לביצועה ובכלל זה לקבוע אגרות."

<קריאות:>
 - - -

<אברהם מיכאלי:>
 - -

<יריב לוין:>
אי-אפשר לשמוע. הוא קורא את החוק. מספיק, נו.
<אברהם מיכאלי:>
יריב, אתם לא צריכים היום להרים עלינו גם קול שנתחיל לפחד שאנחנו יושבים פה.
<יריב לוין:>
אבל אי-אפשר לשמוע.

<אברהם מיכאלי:>
אל תפחידו יותר מדי, באמת. 
<יריב לוין:>
אנחנו רוצים לשמוע את ההקראה.

<אברהם מיכאלי:>
שיטת הניהול היום זה משהו אוטוקרטי.

<אלעזר שטרן – הלשכה המשפטית:>
19.

"(א) השר ממונה על פקודה זו והוא רשאי, באישור ועדת החוקה, חוק ומשפט של הכנסת, להתקין תקנות לביצועה ובכלל זה לקבוע אגרות. (ב) ראש מערך הגיור יקבע את סדרי המינהל של בתי הדין לגיור, והוא רשאי לקבוע כללי אתיקה לדייני גיור בהתייעצות עם הרב הראשי לישראל. (ג) השר, בהסכמת שר האוצר, רשאי להחליט על תשלום גמול והחזרי הוצאות לחברי בית דין לגיור שאינם עובדי המדינה, בשיעור שיקבע."
3. תחילה ותחולה

"תחילתו של חוק זה 30 ימים מיום פרסומו (להלן – יום התחילה), והוא יחול על הליכי גיור שהחלו ביום התחילה או לאחריו."

4. הוראות מעבר

"(1) יראו את מערך הגיור שפעל ערב תחילתו של חוק זה מכוח החלטת הממשלה מס' 3613 מיום 7 באפריל 1998, כאילו הוקם כדין לפי הוראות חוק זה. (2) יראו את דייני הגיור שכיהנו לפני תחילתו של חוק זה מכוח" – אותה החלטת ממשלה בסעיף הקודם – "החלטת הממשלה מס' 3613 מיום 7 באפריל 1998, כאילו מונו כדין לפי הוראות חוק זה. (3) יראו רב צבאי בדימוס כרב צבאי לעניין הפקודה, למעט לעניין הדין המשמעתי, ולעניין זה יחולו עליו הוראות סעיף 10(א) לפקודה, כנוסחו בסעיף 2 לחוק זה. 
<היו"ר דוד רותם:>
בבקשה.

<רינה נשר:>
יש לנו הערות לסעיף 17 ולסעיף 18.
<איילת שקד:>
לנו יש הסתייגויות.

<אברהם מיכאלי:>
איילת, נתחיל לפי הסדר. 

<היו"ר דוד רותם:>
אני תיכף אקרא לאורית שתחזור לכל ההסתייגויות. יש לה עשר דקות לכל ההסתייגויות שלה.

<רינה נשר:>
גם בסעיף 17 וגם בסעיף 18 אנחנו מבקשים לחזור לנוסח כפי שהוא עבר בקריאה הראשונה. 

<היו"ר דוד רותם:>
מי זה "אנחנו"?

<רינה נשר:>
אני עורכת-דין מהלשכה המשפטית של רשות האוכלוסין וההגירה – משרד הפנים. 

לסעיף 17, אנחנו מבקשים לחזור לנוסח שהיה בקריאה הראשונה, שמדבר על זה שלא ייפתחו הליכי גיור לנתין זר, אלא בנסיבות מיוחדות, והכול כפי שיקבעו, השר ושר הפנים. לא רק הנסיבות המיוחדות ייקבעו, אלא גם עניינים אחרים שהם בסמכותם של השרים, ולכן הנוסח צריך להיות "אלא בנסיבות מיוחדות, והכול כפי שקבעו" או "שיקבעו השר ושר הפנים".
<אלעזר שטרן:>
אני חושב שזה אותו דבר.
<סגן שר לשירותי דת אלי בן-דהן:>
זה לא אותו דבר. 
<רינה נשר:>
זה לא אותו דבר. אני יכולה להסביר את ההבדל. 

<סגן שר לשירותי דת אלי בן-דהן:>
זה ממש לא אותו דבר. יש הבדלים.

<רינה נשר:>
אני יכולה להסביר את ההבדל אם רוצים. זה לא אותו דבר. הנוסח כמו שהוא עכשיו מאפשר לשרים רק לקבוע את הנסיבות המיוחדות בעוד שהנוסח כמו שהוא היה קודם, השרים יכולים לקבוע עוד דברים – פרוצדורה, סמכות של מי. לכן מבחינתנו, ופה אני אומרת את עמדתו של שר הפנים, זה היה הנוסח שהסכמנו לו בקריאה הראשונה. זה הנוסח שקיים היום בכללי הדיון בבקשות לגיור, ולכן אנחנו מבקשים שזה הנוסח שיהיה.
<דב ליפמן:>
אלעזר, נדון בזה למעלה, בוועדת הכנסת.

<רינה נשר:>
לא. אני אומרת שזאת - - -

<סגן שר לשירותי דת אלי בן-דהן:>
רגע. אני מציע, רינה, תמתיני. אף אחד לא מקשיב לך. חבל.

<אלעזר שטרן:>
אנחנו מאוד מקשיבים.

<סגן שר לשירותי דת אלי בן-דהן:>
אני נמצא פה. אני רואה מי לא מקשיב. חבל. זה לא לכבודך. תמתיני בסבלנות.
<רינה נשר:>
תודה.

<סגן שר לשירותי דת אלי בן-דהן:>
את עובדת מדינה, את צריכה שיכבדו אותך.

<אורית סטרוק:>
האם אתה מבטל את ההצבעה ההיא?

<היו"ר דוד רותם:>
אני לא מבטל כלום, אני אעשה עוד הצבעה.
<אורית סטרוק:>
לא הבנתי. תסביר.
<היו"ר קארין אלהרר:>
נו, באמת. למה אנחנו מתעכבים?

<אורית סטרוק:>
- - -

<היו"ר דוד רותם:>
את רוצה להיות בשקט או שאת רוצה לצאת עוד פעם?
<אורית סטרוק:>
תוציא אותי עוד פעם - - -

<היו"ר דוד רותם:>
אני אוציא אותך. כן, לא תהיה בעיה.

<אורית סטרוק:>
כל פעם שתוציא אותי אני אגיד מה דעתי על ההתנהלות פה.
<היו"ר דוד רותם:>
אין שום בעיה.

<אורית סטרוק:>
אי-אפשר לענות לגופו של עניין ולהגיד אם ההצבעה ההיא מבוטלת או לא מבוטלת?

<היו"ר דוד רותם:>
את לא יכולה להגיב עכשיו על שום דבר, כי לא קיבלת רשות דיבור.

<אורית סטרוק:>
כמו שכולם פה מדברים בלי רשות דיבור, לשם שינוי אני מדברת בלי רשות דיבור.
<היו"ר דוד רותם:>
אני נותן לכולם רשות דיבור. אין אף אחד שמדבר פה בלי רשות דיבור.

<אורית סטרוק:>
אף אחד? אנחנו נבדוק בפרוטוקול כמה אנשים דיברו בדיון הזה בלי רשות דיבור.

<היו"ר דוד רותם:>
תבדקו כמה שאת רוצה.

<אורית סטרוק:>
היחידה שדיברה עם רשות דיבור לאורך כל הדיון זו הייתי אני.
<היו"ר קארין אלהרר:>
גם ברשות דיבור דיברת.

<אורית סטרוק:>
גם.

<היו"ר קארין אלהרר:>
זה נכון, גם.

<אורית סטרוק:>
מי מנהל את הדיון עכשיו?

<היו"ר דוד רותם:>
אני. 

<אורית סטרוק:>
אני אחכה שזה יחזור לקארין ואז אני אשאל אותה אם ההצבעה הקודמת מבוטלת.
<היו"ר דוד רותם:>
אורית, יש לך עשר דקות להציג - - -
<רינה נשר:>
אני רק לא סיימתי.

<היו"ר דוד רותם:>
סליחה.

<אורית סטרוק:>
יש פה איזו בחורה נחמדה שרוצה לדבר.

<רינה נשר:>
אני אומרת שוב. הסעיף הזה מדבר על סמכותו של שר הפנים יחד עם השר לשירותי דת, ואני אומרת פה את עמדתו, לכן אני מבקשת שהנוסח יהיה כמו הנוסח שאנחנו הסכמנו אליו, והתיאום היה מחויב להיות גם אתנו, וזה שיהיה "בנסיבות מיוחדות, והכול כפי שיקבעו השר ושר הפנים". 
<אורית סטרוק:>
על איזה סעיף את מדברת?

<רינה נשר:>
זה לגבי סעיף 17. 
<שאול פרבר:>
"הכול"?
<רינה נשר:>
"הכול". מדברים על נתינים זרים - - -

<סגן שר לשירותי דת אלי בן-דהן:>
13 בקריאה הראשונה. למי שמחזיק את הנוסח הכחול, סעיף 13.
<יריב לוין:>
מה שבכחול, ניצמד לכחול.

<קריאות:>
 - - -

<אלעזר שטרן:>
אפשר להוסיף את המילה "הכול"?

<רינה נשר:>
זה לא להוסיף, זה כתוב - - -

<סגן שר לשירותי דת אלי בן-דהן:>
אתה כל הזמן מגן עליו, והוא חוזר בו כל הזמן.

<אלעזר שטרן:>
שנייה רגע. תנו לי לנסות. שנייה אחת.

<סגן שר לשירותי דת אלי בן-דהן:>
אתה רואה. 

<אלעזר שטרן:>
אם מוסיפים את המילה "הכול"?

<סגן שר לשירותי דת אלי בן-דהן:>
כל פעם הוא משנה את הכול - - -

<אלעזר שטרן:>
אפשר להוסיף פה את המילה - - -

<רינה נשר:>
בדיוק כמו שיש בכחול.

<היו"ר דוד רותם:>
אלעזר, סליחה. 

<יריב לוין:>
אי-אפשר לשנות הכול עכשיו.

<היו"ר דוד רותם:>
סליחה, אני מבקש. עם כל הכבוד, רשמנו את ההסתייגות של משרד הפנים, ואנחנו נצביע.

<רינה נשר:>
אני לא חושבת שזאת אמורה להיות הסתייגות, זה הנוסח - - -

<יריב לוין:>
היושב-ראש, אני חושב שאנחנו צריכים להיצמד לנוסח. במקום שבו יש נוסח כחול, צריך להיצמד אליו.
<אורית סטרוק:>
זה מחזיר אותנו אחורה בכל הסעיפים?

<יריב לוין:>
אני מציע שבמקרה הזה, כך נעשה. לפחות משרד הפנים הוא עדיין בקואליציה. סיעות שלא בקואליציה, זה סיפור אחר.
<רינה נשר:>
סליחה, עוד הערה. באותו סעיף 17 אני רוצה להבהיר שנצמדים לנוסח שבכחול גם לגבי הרישה. בנוסח הכחול מה שיש זה, "לא ייפתחו הליכי גיור לנתין זר, לא יפנה נתין זר ללימודים" וכו' וכו', ובנוסח שהועבר, כאן בסעיף 17 כתוב "לא ייפתחו הליכי גיור על-פי פקודה זו". זה גם תוספת שלא הוסכמה אתנו, ואנחנו עומדים על זה שהנוסח שיהיה זה הנוסח כמו שעבר בקריאה הראשונה.
<יריב לוין:>
אני מציע להיצמד לנוסח הכחול.

<היו"ר דוד רותם:>
בוא ניצמד לנוסח הכחול.

<יריב לוין:>
אלעזר, אנחנו לא פותחים את הנוסח הכחול עכשיו.

<אורית סטרוק:>
ניצמד לנוסח הכחול רק בסעיף הזה או בכל החוק?

<יריב לוין:>
רק בסעיף הזה.

<אלעזר שטרן:>
שנייה. אני רוצה חוות-דעת משפטית של אלעזר.

<יריב לוין:>
אל תרחיקו לכת, רבותי.

<סגן שר לשירותי דת אלי בן-דהן:>
רק לגבי שר הפנים אסור, לשר הדתות מותר?
<יריב לוין:>
הוא איש נפלא, רק חבר במפלגה שמצביעה נגד הקואליציה באופן שיטתי.
<היו"ר דוד רותם:>
יריב, תודה רבה.

<אלעזר שטרן:>
אני רוצה להגיד לכם משהו.

<היו"ר דוד רותם:>
לא. לא. לא. לא. סליחה. אורית, יש לך בבקשה עשר דקות לנמק את כל ההסתייגויות.

<רינה נשר:>
גם לגבי סעיף 18. ההערה שלנו שוב, אותו דבר בסעיף 18, לחזור לנוסח שבכחול.

<גלעד קריב:>
למה? מה ההבדל? בואו תסבירו?

<רינה נשר:>
אני יכולה להסביר. אם יבקשו ממני פה להסביר, אני אסביר. גם לגבי סעיף 18. אם אני אתבקש, אני אסביר למה גם פה אנחנו עומדים על הנוסח כפי שהוא עבר בקריאה הראשונה. 

<היו"ר דוד רותם:>
הבנו.
<רינה נשר:>
אם רוצים שאני אסביר, אני אסביר.
<אורית סטרוק:>
סליחה שנייה. עכשיו אני לא בתור מנמקת הסתייגויות, בתור חברת ועדה שרוצה לדעת על מה אני מצביעה, אני רוצה להבין יותר טוב - - -

<היו"ר דוד רותם:>
מה את רוצה להבין?

<אורית סטרוק:>
ממנה.

<רינה נשר:>
מה ההבדל בנוסח לגבי סעיף 18?
<אורית סטרוק:>
לא. לא. לא. כמה ואיזה הערות יש לכם, כמשרד הפנים, על החוק המוצע?
<רינה נשר:>
לנו יש הערות על סעיף 17 ועל סעיף 18.
<אורית סטרוק:>
17 ו-18 בנוסח החדש, שהם 13 ו-14 - - -
<רינה נשר:>
13 ו-14 בנוסח בקריאה הראשונה.

<אורית סטרוק:>
את סעיף 17 הסברת.

<רינה נשר:>
את סעיף 17 הסברתי. אם רוצים, אני אסביר גם את סעיף 18.

<אורית סטרוק:>
אני מאוד רוצה להבין מה קורה בסעיף 18, שזה סעיף 14 של הקודם.
<רינה נשר:>
סעיף 14 שעבר בקריאה הראשונה, המטרה שלו היא לשמר את המצב המשפטי הקיים, כדי להבהיר שהנוסח של החקיקה הזאת - - -

<אורית סטרוק:>
הרב אלי, סליחה שנייה, אני רוצה שגם אתה תקשיב למה שהיא אומרת.

<רינה נשר:>
הנוסח של סעיף 14, כפי שהוא עבר בקריאה הראשונה ושמופיע בחוברת הכחולה, אומר שאין פה כוונה לעשות איזה שינוי בסטטוס-קוו או במצב המשפטי כמו שהוא, ואומר שנפקות של גיור לפי הפרק הזה יהיה לצורך הוראות הפקודה.
סעיף 18, כמו שהוא מנוסח עכשיו, הוא אומר, "אין בהוראות פרק זה כדי למנוע הכרה בנפקותו של גיור לפי כל דין אחר", עלול להשתמע ממנו שיש נפקות לגיור לפי דין אחר.

<יריב לוין:>
ברור לגמרי.
<גלעד קריב:>
מה זאת אומרת? יש נפקות לגיור על-פי חוק השבות?

<רינה נשר:>
אנחנו מדברים על גיור בישראל. הסעיף, כמו שהוא נפתח בסעיף 14, אומר רק מה הנפקות של הגיור לפי החוק הזה. הוא לא אומר שום דבר על נפקויות לפי חוקים אחרים.
<גלעד קריב:>
גם סעיף 18. 
<רינה נשר:>
לא. הוא לא אומר שום דבר על נפקויות לפי דינים אחרים. והסכמנו שלגבי החוקים האחרים ימשיך להתנהל דיון איפה שהוא מתנהל. לכן אנחנו אומרים שהנוסח, כמו שהוא בסעיף 14, תואם את עמדת הממשלה, ואנחנו מסכימים לו.

<היו"ר דוד רותם:>
תודה רבה. כן, אורית. בבקשה.

<רינה נשר:>
קודם כול, אני מאוד מודה – איך קוראים לך?

<רינה נשר:>
עו"ד רינה נשר.
<אורית סטרוק:>
- - - לעו"ד נשר ממשרד הפנים, שלפחות בשני סעיפים החזירה אותנו לשפיות, בואו נגיד כך.
<היו"ר דוד רותם:>
בואו נאמר ככה: אותך יהיה קשה להחזיר לשפיות.

<אורית סטרוק:>
אני מעריכה מאוד... תודה רבה...

<סגן שר לשירותי דת אלי בן-דהן:>
דודו, זה לא מתאים ולא מכובד. באמת, דודו. אני מוחה. 

<היו"ר דוד רותם:>
אני שמח שאתה מוחה.

<סגן שר לשירותי דת אלי בן-דהן:>
שיהיה כתוב בפרוטוקול שאני מוחה. אני לא מסכים לזה. יש סוג של דברים שלא אומרים. זה אמירות שלא נאמרות פה, ואני מוחה.
<אורית סטרוק:>
כיוון שיושב-ראש הוועדה עלב בי, יצוין לפרוטוקול שאני בוכה.
<היו"ר דוד רותם:>
טוב. את תדברי על השפיות של כולם, רק אצלך אסור לדבר על שפיות.

<אורית סטרוק:>
אני מבקשת, קודם כול - - -
<סגן שר לשירותי דת אלי בן-דהן:>
אורית, שתי מים.

דודו, אולי תעבור להסתייגות של משרד המשפטים אחר-כך תחזור לאורית. תן לה להירגע.
<היו"ר דוד רותם:>
ההסתייגות של משרד המשפטים. בבקשה.

<רוני נויבאואר:>
ראשית, אנחנו רוצים לומר, לגבי סעיף 18, שאנחנו תומכים בשתי ההערות של משרד הפנים. צריך לדעת שיש תיקים בבג"ץ וזאת גם עמדת היועץ המשפטי לממשלה באותם תיקים, לכן אנחנו חושבים שלא נכון להיכנס לזה לכאן. אנחנו לא רוצים לשנות את מצבנו לטובה ולא לשנות את מצבנו לרעה. בזה אנחנו חושבים שצריך להיות הגונים.

חוץ מזה, יש לנו עוד כמה הערות, חלקן יותר מהותיות, חלקן פחות. אנחנו נגיד אותן ברציפות לגבי כל הצעת החוק. הן לא רבות.

ראשית, בנוגע לסעיף 8(ב), אנחנו מבקשים - - -
<סגן שר לשירותי דת אלי בן-דהן:>
לאט-לאט.

<רוני נויבאואר:>
בכשירות דיין גיור מדובר ש"לא ימונה לדיין גיור מי שהורשע". אנחנו רוצים להבהיר לפרוטוקול שמבחינתנו מי שהורשע, זה מי שעבר עבירה – גם אם הוא לא הורשע – והיינו מבקשים שהוועדה תשקול האם להרחיב את זה לכתבי אישום, שזה הדבר שנעשה היום בחוק התכנון והבנייה, שזה דבר אחד שאנחנו חושבים שמבחינת העניין כדאי לעשות. דבר נוסף, אנחנו רוצים להבהיר מבחינת הנוסח של סעיף 12(ג), שמדבר על זה שחברים במותב, בראשות רב מקומי, לפי סעיף קטן (ב), שאינם דייני גיור מכהנים, אינם חייבים במינוי, לפי סעיף 9. זה ברור שמי שבסעיף 12(ב), שהוא כבר דיין גיור, בוודאי הוא חייב מינוי. לדעתנו צריך להבהיר בנוסח שהכלל הזה חל לגבי מי שכיהן כדיין גיור ומי שהוא כשיר לכהן כדיין גיור. אנחנו חושבים שהנוסח לא מחודד עד הסוף.
<אלעזר שטרן – הלשכה המשפטית:>
אני לא מבין את ההערה. כתוב "שאינם דייני גיור" - - -
<רוני נויבאואר:>
"שאינם דייני גיור מכהנים", הכוונה היא למי שכיהן כדיין גיור לפני תחילתו ומי שהוא דיין גיור. אנחנו חושבים שצריך שזה יהיה קצת יותר ברור. אני חושבת שכולם תמימי דעים עם זה.

<אלעזר שטרן – הלשכה המשפטית:>
לא הבנתי.

<איגי פז:>
אפשר להוסיף ברישה את המילים " בכפוף להוראות סעיף קטן (ב)".
<רוני נויבאואר:>
מי שאינם דייני גיור מכהנים, אתה מתכוון לבוא ולומר מי שכיהן כדיין גיור ומי שמכהן בפועל כדיין גיור לפי (2). נכון? דיין גיור לפי פסקה (2) הוא דיין גיור שהתמנה.
<אלעזר שטרן – הלשכה המשפטית:>
לא. דיין גיור מכהן כבר עבר את הוועדה. 
<רוני נויבאואר:>
אנחנו מסכימים על אותו דבר. בפסקה (1) כתוב "דיין גיור, מי שכיהן כדיין גיור", ובפסקה (2) לא כתוב מי שמכהן כדיין גיור או מי שהוא כשיר לכהן. לכן המילה "מכהנים", מבחינתך לדעתי מכוונת לשני אלה. זה עניין של נוסח. 

<אלעזר שטרן – הלשכה המשפטית:>
מי שהוא כשיר.

<רוני נויבאואר:>
זה פשוט למעט מי שהוא כשיר.
<אלעזר שטרן – הלשכה המשפטית:>
מי שכיהן כדיין גיור או מי שהוא כשיר, הוא לא דיין גיור מכהן, הוא לא נכנס לתיבה של דיין גיור מכהן, כי או שהוא כשיר ולא מכהן, או שהוא כיהן בעבר והוא לא מכהן היום. אז בכל מקרה זה לא נכנס לתיבה הזאת.
<רוני נויבאואר:>
בסדר, אבל אנחנו חושבים שלא ברור. הנה, כבר אנחנו מתחילים לחדד. לי זה לא ברור מה נכתב כאן. "שאינם דייני גיור מכהנים", אתה מתכוון לדיין גיור שהתמנה לפי חוק זה.
<אלעזר שטרן – הלשכה המשפטית:>
כן.
<רוני נויבאואר:>
צריך לחדד את זה, כי במכהנים השתמשו בפסקה (1) בביטוי "דיין גיור, מי שכיהן כדיין גיור" - - -
<אלעזר שטרן – הלשכה המשפטית:>
לא. שם זה חלופות. דיין גיור, מי שכיהן כדיין גיור - - -

<רוני נויבאואר:>
כולנו מסכימים שדיין גיור היה צריך להתמנות על אף מה שכתוב בסעיף קטן (ג). זה עניין של נוסח. זה רק משהו שצריך לחדד שם. 

אנחנו מבקשים מהוועדה עוד שני דברים. ראשית, לסעיף 15 – נראה לי שהמציע איננו כאן – אותנו הטרידו שני דברים, האחד, האפשרות שצריך לתת ערעור גם - - 

<סגן שר לשירותי דת אלי בן-דהן:>
זה על הערעור?

<רוני נויבאואר:>
- - לראש מערך הגיור או למישהו אחר גם לכיוון ההפוך. האם הערעור יכול לבוא תמיד רק מכיוונו של המתגייר או שיש מקום לתת ערעור גם למי שמגיע מהכיוון האחר. זה מחמת שאנחנו עוברים למודל ביזורי, מבוזר יותר, שהסמכויות של ראש מערך הגיור הן מינהליות כרגע, או כפי שייקבע, לכן יש מקום לתת אפשרות גם לערעור חוזר, וכמובן אם זה ראש מערך הגיור הוא כפוף לשיקול הדעת המינהלי ולסבירות מינהלית.
<סגן שר לשירותי דת אלי בן-דהן:>
זאת אומרת, יכול להיות גם ערעור לא מצד - - -

<רוני נויבאואר:>
אנחנו מציעים לוועדה לשקול. מה שיותר חשוב לנו זו בקשה לעיון מחדש במקרה שנתגלו עובדות מהותיות שהיו ביסוד ההחלטה של בית דין לגיור, ועכשיו אנחנו מגלים שהיתה כאן הטעיה. בנסיבות שבהן הטעו את בית הדין לגיור, אנחנו מבקשים - - -
<אלעזר שטרן – הלשכה המשפטית:>
בקשה לדיון מחדש מצד מי?
<רוני נויבאואר:>
או בית הדין לגיור או ערכאה אחרת, ככל שהמציע חושב שזה דבר נכון. אפשר באותה ערכאה ואפשר בערכאה אחרת, יותר גבוהה ממנה, אם רוצים לצמצם את האפשרויות האלה.
<היו"ר דוד רותם:>
אורית, הרב אלי מחייב אותי להתנצל בפניך. 
<אברהם מיכאלי:>
אתה מקבל את פסיקתו של הרב אלי?

<היו"ר דוד רותם:>
אני מקבל את פסיקתו.

<אברהם מיכאלי:>
זה בסדר, אתה יכול להתנצל גם בלי שתקבל הנחיות - - -

<רוני נויבאואר:>
אדוני, חוק-יסוד: השפיטה לא חל.

<היו"ר דוד רותם:>
זה לא חל.

<רוני נויבאואר:>
למיטב הבנתנו, ושאלנו – לא.

<אלעזר שטרן – הלשכה המשפטית:>
רק שוב להבהיר, לא כל-כך הבנתי. הבקשה לעיון מחדש מטעם מי? מי יגיש את הבקשה הזאת? 

<רוני נויבאואר:>
חשבנו שאם בית הדין לגיור כן גילה מידע שאותו אדם שמתגייר אמר לו מידע אחר, והמידע הזה היה מהותי – רק אם המידע הזה היה מהותי - - -
<אלעזר שטרן – הלשכה המשפטית:>
זו לא בקשה לעיון מחדש, אלה שבית הדין מחליט לבדוק מחדש החלטה שלו. הוא לא מגיש לעצמו בקשה.
<שאול פרבר:>
קוראים לזה "ביטול גיור". זה ביטול גיור.
<סגן שר לשירותי דת אלי בן-דהן:>
זה עדיין לא ביטול גיור, זה לערער.
<רוני נויבאואר:>
זה לא ביטול גיור. אנחנו חושבים שאפשר לאחד את זה לערכאה אחת ספציפית גבוהה יותר ולא כל בית דין, זה גם בסדר. אבל אם יש נסיבות - - -

<אלעזר שטרן – הלשכה המשפטית:>
מי פותח בהליך? מי יוזם אותו?

<סגן שר לשירותי דת אלי בן-דהן:>
ראש מערך הגיור. 

<אלעזר שטרן – הלשכה המשפטית:>
מי פותח את זה?

<סגן שר לשירותי דת אלי בן-דהן:>
אני חושב שראש מערך הגיור.

<אלעזר שטרן – הלשכה המשפטית:>
אז צריך להבהיר את הנקודה הזאת.

<סגן שר לשירותי דת אלי בן-דהן:>
אני אומר את דעתי. אני חושב שיותר נכון שזה ראש מערך גיור.

<אלעזר שטרן – הלשכה המשפטית:>
הרב בן-דהן, אם זה ראש מערך הגיור, הוא יכול להגיש גם ערעור.
<סגן שר לשירותי דת אלי בן-דהן:>
מה?

<אלעזר שטרן – הלשכה המשפטית:>
לפי ההצעה שלהם ראש מערך הגיור יכול להגיש ערעור. מה ההבדל בין ערעור לבקשה - - -

<אברהם מיכאלי:>
 - - -

<אלעזר שטרן – הלשכה המשפטית:>
הם דיברו על שני הליכים שונים.

<איגי פז:>
לפי ההצעה שגיבשנו, בית הדין שקיבל את ההחלטה, הוא גילה שהעובדות שהובאו בפניו לא היו נכונות, והוא עצמו יבצע את העיון מחדש באותה החלטה.
<אלעזר שטרן – הלשכה המשפטית:>
זו לא בקשה שמישהו מגיש. לבית הדין, יש לו סמכות לעיין מחדש בהחלטה שלו.
<רוני נויבאואר:>
יש עוד הערה אחת, אדוני.

<היו"ר דוד רותם:>
טוב.

<איגי פז:>
הערה נוספת מהותית לגבי הדין המשמעתי. 
<משה גפני:>
איזה סעיף?

<איגי פז:>
לגבי סעיף 16. בהתייעצות עם הנציג של הנציבות הוא העיר שיש בעייתיות מסוימת להחיל את הדין המשמעתי על דייני גיור שלא מונו לפי סעיף 9 בתור דייני גיור, כיוון שיכול להיות מצב שאלה אנשים שעיקר עיסוקם אינו בישיבה בערכאות, וכשאתה מחיל את הדין המשמעתי של עובדי המדינה, אתה מחיל לא רק לגבי הנקודה הספציפית שהם יושבים בתור דייני גיור, אלא אתה מחיל את זה על מכלול עיסוקם, גם כשהם לא יושבים בתור דייני גיור. מי שמונה, בכל מקרה, הדין המשמעתי חל עליו, אבל לגבי דייני גיור אחרים שלא מונו, למשל בהרכב מקומי וכו', צריך למצוא להם הסדר אחר.
<אלעזר שטרן – הלשכה המשפטית:>
צריך להבהיר שזה חל עליהם רק בהקשר לעיסוק שלהם, לחברות שלהם בבית הדין.

<רוני נויבאואר:>
כן, אבל יש לנו קושי, כי הוא אמר לנו שאין בכלל יחסי עובד-מעביד, זה עובדי קבלן. אנחנו חושבים שמשמעת זה דבר מאוד חשוב. אנחנו חושבים שנכון להחיל משמעת, ויש לנו הצעה, אולי לא משולמת, לנוסח.
<משה גפני:>
לפי הצעת החוק יש דיינים שלא חל עליהם הדין המשמעתי?

<רוני נויבאואר:>
מאחר שלא כולם התמנו לתפקידם, אלא חלקם מצויים בהרכבים הספציפיים, אז הנחת המוצא שלנו - - -
<משה גפני:>
איך שמים אותם?

<איגי פז:>
הרב המקומי שהוא ראש ההרכב, הוא הממנה - - -
<סגן שר לשירותי דת אלי בן-דהן:>
רב עיר.

<משה גפני:>
לא הבנתי.

<סגן שר לשירותי דת אלי בן-דהן:>
רק עיר שמקים - - -

<משה גפני:>
הוא יכול לשים מישהו שלא חל עליו הדין המשמעתי, סתם הוא לקח אותו מאיזה מקום?
<רוני נויבאואר:>
אדוני, צריך לזכור שכל עוד אין משמעת לרבני עיר, אז גם לדיין עצמו אין משמעת.

<משה גפני:>
לא על רב עיר. הוא יכול לקחת מישהו מהשוק?

<רוני נויבאואר:>
לא. הוא לא יכול.

<משה גפני:>
מי הוא יכול לקחת?

<איגי פז:>
לפי התנאים שכתובים.

<משה גפני:>
לא חל הדין המשמעתי על אחד שהוא לוקח? הוא יכול לקחת מי שהוא רוצה?
<איגי פז:>
הוא יכול לקחת, אם הוא עומד בתנאי הכשירות.
<משה גפני:>
באיזה כשירות הוא צריך לעמוד?

<רוני נויבאואר:>
של סעיף 12.

<היו"ר דוד רותם:>
תודה.

<אורי מקלב:>
עוד לא ראיתי דבר כזה. בלגן. אף אחד - - - 

<היו"ר דוד רותם:>
אתה לא ראית בלגן, אז ראית. 

<אורי מקלב:>
לא בגלל ההצבעות. לגבי דברים מהותיים.

<היו"ר דוד רותם:>
אורית, יש לך עשר דקות לנמק את כל ההסתייגויות.
<רוני נויבאואר:>
עוד לא גמרנו.

<סגן שר לשירותי דת אלי בן-דהן:>
מה עושים עם ההסתייגויות שלהם?

<איגי פז:>
הצענו נוסח שהשר לשירותי דת ימנה הרכב או בית דין לטיפול בעבירות משמעת של חברי בית דין לגיור שלא מונו לפי סעיף 9 ושאינם רבנים קבועים, כיוון שמי שמונה לפי סעיף 9, הדין המשמעתי של עובדי מדינה כן חל עליו.

<אלעזר שטרן:>
זה מקובל עלי.

<היו"ר דוד רותם:>
אין בעיה.

<איגי פז:>
כמו כן, אנחנו רוצים להגדיר את הדין המהותי לגבי עבירות משמעת, שדיין גיור שנהג שלא כראוי במילוי תפקידו, עבר עבירת משמעת.
<משה גפני:>
אם לא חל עליו דין המשמעת?

<רוני נויבאואר:>
אנחנו מחילים עליו מכוח החוק.

<אלעזר שטרן:>
גם לזה אין לי התנגדות.

<שאול פרבר:>
מי ימנה את הוועדה הזאת?

<איגי פז:>
השר.

<רוני נויבאואר:>
זו ועדת משמעת.

<סגן שר לשירותי דת אלי בן-דהן:>
אולי בהתייעצות עם הרב הראשי.

<היו"ר דוד רותם:>
אתה תתייעץ עם מי שאתה רוצה. מישהו מכריח אותך עם מי להתייעץ?

<אלעזר שטרן:>
השר לענייני דת, בעיני זה בסדר.

<היו"ר דוד רותם:>
תודה רבה. אורית, נא להסביר את כל ההסתייגויות שלך.
<משה גפני:>
יש לי גם הסתייגויות.

<היו"ר דוד רותם:>
שבע דקות. אחרי אורית אתה תסתייג.

<אברהם מיכאלי:>
לכולנו יש, עוד לא הגיע התור שלנו.

<משה גפני:>
אני אנמק כמה זמן שאני רוצה.
<היו"ר דוד רותם:>
אתה חושב שאתה תעשה את זה.

<משה גפני:>
אני לא חושב, אני אנמק כמה זמן שאני רוצה.

<היו"ר דוד רותם:>
נדמה לך כך.

<משה גפני:>
לא נדמה לי. אני אנמק כמה זמן שאני רוצה.

<היו"ר דוד רותם:>
נדמה לך. אני פשוט אוציא אותך מהאולם.
<משה גפני:>
לא נדמה לי שום דבר, אני אנמק כמה זמן שאני רוצה. אתה לא תהפוך את הכנסת לקרקס - -

<היו"ר דוד רותם:>
אני אהפוך אותך לקרקס.

<משה גפני:>
- - אתה לא תעביר פה חוק ככה בגלל שנוח לך, בגלל שאתה חייב למישהו משהו, שזה חלק מדיל מסריח. אני אנמק את ההסתייגות שלי, כמה זמן שאני רוצה. זה קיבל את הגיוס וזה קיבל את המשילות וזה קיבל את זה ואתם לא עוברים את אחוז החסימה.
<היו"ר דוד רותם:>
טוב. העיקר שבוז'י הרצוג יהיה ראש הממשלה...
<אלעזר שטרן:>
מה זה קשור לגיור?

<אורי מקלב:>
- - - קרקס.
<משה גפני:>
תאמין לי, קרקס. כל אחד מכם קיבל משהו. אלעזר שטרן קיבל את הגיור.

<היו"ר דוד רותם:>
ואתה בשביל להגיד לנו שזה קרקס בעוד שתי שניות תהיה בחוץ.
<משה גפני:>
נהיה בחוץ. אתה מאיים עלי להיות בחוץ? אני בחוץ עושה יותר בעיות מבפנים.

<היו"ר דוד רותם:>
אורית, בבקשה.

<משה גפני:>
אפשר לבקש שלא יפריעו לי פה?

<היו"ר דוד רותם:>
לך אי-אפשר לבקש שלא יפריעו.

אורית, בבקשה.

<אורית סטרוק:>
מכיוון שיש לי עשר דקות לנמק הרבה הסתייגויות שיש לי, אני אתחיל ואתה תחתוך אותי באמצע משפט או באמצע מילה. 
<דורית ואג:>
רק למיקרופון, אורית.

<אורית סטרוק:>
אני אחזור על זה, סליחה. מכיוון שיש לי עשר דקות לנמק את כל ההסתייגויות שיש לי, אני אקריא ואסביר בקצב רגיל. אתה יכול לחתוך אותי באמצע משפט או מילה כפי שעשית קודם עם ההצבעה. זו החלטה שלך אם אתה רוצה לנהל בצורה כזאת דיון רציני בוועדה.
הייתי בהסתייגות לסעיף 7, כאשר רצינו להוסיף לסעיף 7 סעיף קטן (ג), ובו צריך להיות כתוב "לכהונת ראש מערך הגיור כשיר להתמנות מי שמתקיימים בו אחד מאלה: (1) כשיר להתמנות כדיין" - - -
<משה גפני:>
לא שמעתי, אורית.

<אורית סטרוק:>
אני לא יודעת מה לעשות עם המיקרופון הזה.
תתחיל לספור לי מההתחלה, כי גפני לא שמע.


בסעיף 7 רצינו להוסיף סעיף קטן (ג), "לכהונת ראש מערך הגיור כשיר להתמנות מי שמתקיימים בו אחד מאלה: (1) כשיר להתמנות כדיין לפי חוק הדיינים; (2) כשיר להתמנות כרב עיר ונבחן בהלכות גרות בכתב או בעל-פה, כפי שקבעה מועצת הרבנות הראשית." הסיבה להסתייגות הזאת - - -
<סגן שר לשירותי דת אלי בן-דהן:>
זה הופיע בסעיף 7(א) בקריאה הראשונה ואושר.
<אורית סטרוק:>
בראש ובראשונה הסיבה להסתייגות הזאת היא שבאופן טבעי ונורמלי, אם היינו צריכים להצביע על החוק כפי שהוא עבר בקריאה הראשונה, הסעיף הזה היה שם. והסיבה שהרבה מאוד סעיפים הורדו, והגיע הזמן לומר את זה פה – הסיבה שהרבה מאוד סעיפים הורדו וחלקם הוספו על-ידי המציע, חבר הכנסת אלעזר שטרן, משום שהוא מנסה לרצות פלגים מסוימים, אני לא יודעת בכלל איך לקרוא להם, רפורמים וקונסרבטיבים, שבכלל מנסים לתת לנו גיור שאינו כהלכה בכלל, וכל ההתחזות - - -
<יזהר הס:>
אצל הקונסרבטיבים לפחות זה גיור כהלכה.

<אורית סטרוק:>
כל ההתחזות כאילו שזה רק פיזור וביזור של בתי דין, זה רק למראית עין, כאשר למעשה מה שיש לנו כאן זה ניסיון להכניס מתחת לשולחן גיור שאינו כהלכה.
לנו חשוב מאוד שמי שיעמוד בראש מערך הגיור יהיה אדם שכשיר להתמנות כדיין, הוא אדם שכשיר להתמנות כרב עיר ומכיר את כל ההלכות של הגרות בכתב ובעל-פה וכו'.

אני עוברת להסתייגות הבאה, הסתייגות לסעיף 8. 
<סגן שר לשירותי דת אלי בן-דהן:>
(א)(2).

<אורית סטרוק:>
סעיף 8, סעיף קטן (א)(2), מה שכתוב כרגע זה "רב מקומי". אני אסביר על מה מדובר. מדובר על מי שכשיר להתמנות כדיין גיור. בפסקה (2) כתוב כרגע בחוק של אלעזר שטרן, שרב מקומי, כל רב מקומי כשיר להתמנות כדיין עיר. ההסתייגות שאני מציעה אומרת כך: "בעל כשירות לכהן כרב עיר ועבר בחינה בכתב או בעל-פה בהלכות גרות ומילה, כפי שקבעה מועצת הרבנות ראשית לישראל". זה משום שאנחנו רוצים לוודא שאותו אדם שיהיה כשיר להתמנות כדיין, באמת יהיה בקיא בכל ההלכות. כמו שציינתי קודם - - 

<סגן שר לשירותי דת אלי בן-דהן:>
זה הופיע בקריאה הראשונה.
<אורית סטרוק:>
- - הדבר הזה היה חלק מהנוסח הכחול, ואם היינו מתנהלים בצורה נורמלית - - -
<אלעזר שטרן – הלשכה המשפטית:>
רק הערת ניסוח קטנה. בהסתייגות הקודמות שלך הכנסת הגדרה מה זה "רב עיר" ו"רב אזורי" ו"רב יישוב", לכן לא צריך פה, כי הכנסת את זה כבר שם.
<אורית סטרוק:>
אני לא יודעת מה מההסתייגויות שלי יתקבל ומה מההסתייגויות שלי לא יתקבל. 

<אלעזר שטרן – הלשכה המשפטית:>
אני רק אומר שזה כבר נמצא שם.

<אורית סטרוק:>
אנחנו נמצאים בתהליך לא נורמלי, ובמסגרתו לאורך כל הדרך עובדים עלינו. הציעו לנו להצביע על החוק בקריאה הראשונה כחוק שלדי והורדנו ממנו המון דברים, בסופו של דבר משנים הכול – מוסיפים, משנים, מורידים. כל החוק הזה קיבל שינוי צורה דרמטי. ולכן אין לי ברירה, אלא בכל הסתייגות והסתייגות להכניס את הסעיפים האלה שהם חשובים לי. אין לי שום ברירה אחרת.
<סגן שר לשירותי דת אלי בן-דהן:>
מה עוד שזה הופיע בקריאה הראשונה, אלעזר.
<אורית סטרוק:>
זה מופיע. בנוסח הכחול זה קיים.

<סגן שר לשירותי דת אלי בן-דהן:>
אני מזכיר לך שזה הופיע בקריאה הראשונה.

<אלעזר שטרן – הלשכה המשפטית:>
אני זוכר, אני רק מבהיר.
<אורית סטרוק:>
כפי שציינתי, אנחנו רואים חשיבות רבה מאוד בכך שכל דיין שיהיה כשיר להתמנות בבית דין כזה יהיה אדם שיש לו כשירות, שהוא עבר את הבחינות בכתב ובעל-פה בהלכות גרות ומילה והוא יודע על מה הוא מדבר והוא לא עובד רק לפי נוסח של חוק שחוקק בכנסת, אלא לפי החוקים שהקדוש ברוך הוא נתן לנו, תורה למשה מסיני.
הסתייגות נוספת באותו סעיף, בסעיף 8 - - -
<סגן שר לשירותי דת אלי בן-דהן:>
(א)(3).
<אורית סטרוק:>
בפסקה (3). בפסקה (3) כתב חבר הכנסת אלעזר שטרן, "אדם שהוסמך לרבנות על ידי הרבנות הראשית לישראל, ועבר בחינה בכתב בנושא גיור ומילה על ידי המועצה או שהמועצה פטרה אותו מבחינה כאמור". אנחנו רוצים במקום זה - - -
<סגן שר לשירותי דת אלי בן-דהן:>
הכניסו הפעם גם ראש ישיבה.
<אורית סטרוק:>
או ראש ישיבה. אנחנו רוצים במקום זה לכתוב, "אדם שכיהן בעבר כדיין בבית הדין המיוחד לגיור".
למי אני מדברת? אדוני היושב-ראש - -
<היו"ר דוד רותם:>
כן.

<אורית סטרוק:>
- - אתה מקשיב למה שאני אומרת?

<היו"ר דוד רותם:>
לכל מילה שאת אומרת. 
<אורית סטרוק:>
מה אמרתי עכשיו?

<היו"ר דוד רותם:>
את גם בוחנת אותי? אם הייתי יודע שיש איזה היגיון במה שאת אומרת, הייתי מקשיב לך יותר.
<אורית סטרוק:>
זה אחרי ההתנצלות. אז אני אסביר לך מה ההיגיון. אולי הפוך, אולי אתה תסביר לי מה ההיגיון בכל השינויים שאלעזר שטרן עשה מהצעת החוק שהוא בעצמו הסכים להצביע עליה בקריאה הראשונה, והוא הצביעה עליה והיא מופיעה פה, כשהוא משנה הכול.
<היו"ר דוד רותם:>
אני אגיד לך מה ההיגיון. 
<אורית סטרוק:>
זה על הזמן שלך, לא על הזמן שלי.

<היו"ר דוד רותם:>
על ההצבעה שלו. הוא הסכים להצביע על זה בקריאה הראשונה מתוך ידיעה שאפשר יהיה לעשות עד הקריאה השנייה והשלישית שינויים.
<אורית סטרוק:>
גם אנחנו הסכמנו להצביע בקריאה הראשונה מתוך ידיעה שעד הקריאה השנייה והשלישית אפשר יהיה להגיע לשינויים בהסכמה, וכך סוכם. וכמו שאמר אלעזר שטרן, ישבו אתו – זה עוד לא אמרתי כאן, וזה יותר חשוב מכל ההסתייגויות, אחרי שהרב אלי בן-דהן חזר מהנסיעה לאושוויץ - -
<אלעזר שטרן:>
את כבר אמרת. אמרת.
<אורית סטרוק:>
- - עם כל הטלטול שהיה שם וכל ההמתנה שהיתה שם, אחרי אני לא יודעת כמה שעות ללא שינה - -

<אלעזר שטרן:>
כמה פעמים הוא חזר מאושוויץ?
<אורית סטרוק:>
- - הוא הלך ועוד ישב כל הלילה. נכון, הרב אלי? כל הלילה ישב עם חבר הכנסת אלעזר שטרן כדי להגיע אתו להסכמות, ובסוף כל מה שקורה עם ההסכמות האלה, שאלעזר שטרן חוזר בו אפילו מההסכמות הכי ראשונות והכי מינימליות שהיו.
<היו"ר דוד רותם:>
מה את רוצה לעשות?

<אורית סטרוק:>
אני רוצה להחזיר את החוק למגעים בין אלעזר שטרן לבין הרב אלי בן-דהן, שבמסגרתם אפשר יהיה לקבוע נוסח מסוכם על כולם, כפי שסוכם מלכתחילה, כפי שהוא עמד בפני ועדת השרים בהתחלה, כפי שסוכם בהנהלת הקואליציה, ויש לי את המייל שנשלח גם ליושב-ראש הקואליציה, יריב לוין, גם הוא מכותב במייל הזה, וגם הוא מסכים אתו, רק פתאום הוא החליט שהוא משנה ממנו. אני רוצה שנחזור כולנו, אני לא רוצה להגיד את המילה שפיות, כי אני כבר לא יודעת מה תוציא לי, אבל נחזור כולנו להתנהלות סבירה של קואליציה, שבה מגיעים להסכמות לפני שיושבים סביב השולחן הזה, ולא רבים פה כמו ילדים קטנים.
<משה גפני:>
הוא לא יכול, הוא כבר התחייב לרפורמים, אלעזר שטרן. 
<אורית סטרוק:>
בסדר. על זה אמרתי מקודם שמה שמבצבץ מתוך החוק הזה - -

<משה גפני:>
תשאלי את העוזר שלו, הוא יגיד לך.

<אורית סטרוק:>
- - זה בעצם - -

<משה גפני:>
זה חוק של הרפורמים.

<אורית סטרוק:>
- - הניסיונות של אלעזר שטרן לרצות ולשפר את מעמדם של הרפורמים והקונסרבטיביים, ולזה אנחנו בשום פנים ואופן לא יכולים לתת יד. 
<משה גפני:>
זה חוק שלהם.

<אורית סטרוק:>
אתם כנראה לא מבינים עד כמה אנחנו לא יכולים לתת יד לדבר הזה, אבל זה מגיע מאוד-מאוד רחוק. אנחנו בשום פנים ואופן לא יכולים לתת יד להמשך הרחבת הפתח, שכבר נוצר ושכבר כולנו בוכים עליו שהוא נוצר, לרפורמים ולקונסרבטיבים, בכל מה שנוגע למה שהם קוראים לו "גיור". אנחנו גם לא יכולים לתת יד להונאה של אנשים שרוצים לבוא בין כותלי היהדות, רוצים להיות יהודים - - -
<שאול פרבר:>
אולי דחיית החוק זה הונאת הגר?
<אורית סטרוק:>
אנחנו מוכרים להם לוקשים במקום גיור. אז אנחנו לא נותנים יד ללוקשים האלה.

עכשיו יש לי הסתייגות לסעיף 9. בנוסח שהוצג לנו כתוב כך - - -
<(היו"ר אלעזר שטרן, 12:45)>
<היו"ר אלעזר שטרן:>
אורית, ביקשו ממני לתת לך עוד שלוש דקות.

<אורית סטרוק:>
נתנו לך זכות לחתוך אותי בסוף השלוש דקות?

<היו"ר אלעזר שטרן:>
שלוש דקות בדיוק. השאירו לי את הכבוד הזה.

<אורית סטרוק:>
אין בעיה. אתה תחתוך אותי באמצע מילה, באמצע משפט. מה שאתה רוצה.

<היו"ר אלעזר שטרן:>
בעוד שלוש דקות אני אחתוך אותך. אני מבקש ממך עכשיו, כדי שאני לא אצטרך - - -

<אורית סטרוק:>
אם תרצה להוציא אותי החוצה, תוציא אותי החוצה. מה שנוח לך. תיהנו, תוציאו, תבלו.

<משה גפני:>
אתה יכול אולי למען הגילוי הנאות להגיד לוועדה מה סיכמת עם הרפורמים?
<היו"ר אלעזר שטרן:>
אני רוצה רק דבר אחד להגיד לוועדה, שחבר הכנסת גפני אמר לי פעם אחת מעל הדוכן על הרפורמים: אמור לי מי הם חבריך ואומר לך מי אתה. אני אומר לך עוד פעם, שגם אורית תשמע, אם זה רלוונטי: אני גאה שיש לי חברים, גם רפורמים וגם קונסרבטיבים, זהו.
אורית, בבקשה. יש לך עוד שלוש דקות.

<משה גפני:>
מה זה קשור לחוק?

<היו"ר אלעזר שטרן:>
אורית, יש לך עוד שלוש דקות.

<אורית סטרוק:>
בסדר, בתוך שלוש הדקות אני גם אזכיר לך, למען הגילוי הנאות, ששאלתי אותך בסוף הישיבה הקודמת: האם החוק הזה בא לסייע לרפורמים ולקונסרבטיבים, ואתה אמרת לי שהחוק הזה נועד כדי לא לסגור בפניהם פתחים קיימים, כדי שהם יוכלו להמשיך ולהתקדם, לא במסגרת השולחן הזה – והתכוונת לבג"ץ, ביררתי את זה לאחר מכן – יוכלו להמשיך לקדם את האינטרסים שלהם.
<היו"ר אלעזר שטרן:>
אם זה במסגרת ההסתייגות שלך, השלוש דקות, אז תתקדמי.
<אורית סטרוק:>
אין בעיה, ממילא אתה תחתוך אותי באמצע משפט, והדיון הזה הרי ממילא מתנהל בצורה לא ראויה והצבעות עושים בזמנים לא נכונים והכול, אז תעשו מה שאתם רוצים.

סעיף 9. מה שכתוב בהצעה שלך, אדוני היושב-ראש, זה "דיין גיור יתמנה בידי הממשלה לפי הוראות סעיף 23 לחוק שירות המדינה (מינויים), התשי"ט–1959, לפי המלצת ועדה לאיתור דייני גיור; בהרכב ועדת האיתור יינתן ייצוג הולם לבני שני המינים".
מה שאני מציעה לשנות בהסתייגות שלי - - -

<אלעזר שטרן:>
כבר הצעת את זה קודם, הצעת 20%.
<אורית סטרוק:>
סליחה, זה היה בסעיף אחר.

<אורית סטרוק:>
אני חוזרת על מה שנסגר פה עם היועץ המשפטי.

<סגן שר לשירותי דת אלי בן-דהן:>
עכשיו זה דיין גיור.
<אורית סטרוק:>
כמובן אפשר היה לחסוך פה הרבה מאוד מלל אם היינו נשארים בהסכמות הקודמות, אבל מכיוון שאני לא יודעת מה מההסתייגויות שלי יתקבל ומה לא, אני נאלצת להעלות את הדברים האלה כל פעם מחדש. אין לי שום ברירה אחרת. זה מה שאתה משאיר לי.
ההסתייגות שלי, "דיין גיור יתמנה בידי הממשלה לפי הוראות סעיף 23 לחוק שירות המדינה (מינויים), התשי"ט–1959, לפי המלצת ועדה לאיתור דייני גיור שלפחות 20% מחבריה יהיו נשים. חברי ועדת האיתור לדייני גיור יהיו: (1) הרב הראשי לישראל, והוא יהיה ראש הוועדה; (2) נציב שירות המדינה או נציגו; (3) המנהל הכללי של המשרד לשירותי דת או נציגו; (4) ראש מערך הגיור או נציגו; (5) נציג ציבור או עובד מדינה בכיר בעל ידע ומומחיות בתחום הגיור, שיבחר הרב הראשי לישראל. הנציג לא יהיה כפוף לרב הראשי לישראל מבחינה ארגונית." 
<(היו"ר דוד רותם, 12:47)>
<אורית סטרוק:>
אני לא אסביר את ארבעת הנציגים הראשונים של ועדת האיתור, כי הסברתי אותם בהסתייגות הקודמת.
<יריב לוין:>
אני יוצא.

<אלעזר שטרן:>
אנחנו הולכים תיכף להצבעה.
<אורית סטרוק:>
אתה לא רוצה לשמוע את ההסתייגויות שלי, יריב? לפחות עד שחותכים אותי תבין אותן.

<יריב לוין:>
הבנתי את כולן עד הסוף.

<משה גפני:>
את שלי לא שמעת.

<היו"ר דוד רותם:>
אורית, את שלוש דקות אחרי הזמן.

<אורית סטרוק:>
אני רק אומרת שאני לא אסביר את הנימוקים (1), (2) ו-(3), כי כבר הסברתי בהסתייגות הקודמות. לעומת זאת את (4) ו-(5), שלא נתתם לי להסביר, כי הוצאתם אותי החוצה, אני כן אסביר. ראש מערך הגיור או נציגו – ברור שהוא צריך להיות חלק מאותה ועדה לאיתור דייני גיור - - - 

<משה גפני:>
למה אתם לא מקשיבים לה?

<היו"ר דוד רותם:>
תגיד, אנחנו חייבים לך משהו?
<משה גפני:>
כן.

<היו"ר דוד רותם:>
גם אתה יכול לצאת.

<משה גפני:>
מה יש לי בחוץ עכשיו?

<היו"ר דוד רותם:>
לא יודע. תחפש את החברים שלך שם.

<אורית סטרוק:>
לך הוא אמר שאתה יכול לצאת, אותי הוא הוציא בפועל. יש לך פריבילגיות, גפני, תיהנה.
<משה גפני:>
בגמרא כתוב: "הכל לפי המבייש והמתבייש", גם לפי המעלות וגם לפי החסרונות. לא צריך להתרגש. תאמין לי, כשמוציאים אותך, זה כבוד בשבילך. הביזיון שלך זה שמשאירים אותך בפנים.
<היו"ר קארין אלהרר:>
אני נורא שמחה על החברות שנרקמת ביניכם, דרך אגב. זה מחמם לב.
<משה גפני:>
אני חבר של כולם. אני רק יושב על הטריבונה ואני מסתכל לראות מה הולך לקרות.
<היו"ר קארין אלהרר:>
אתה בטריבונה הקולנית.

<היו"ר דוד רותם:>
תודה רבה.

<אורית סטרוק:>
אדוני היושב-ראש, אני מקווה שכל ההפרעות האלה הן לא - - - 

<היו"ר דוד רותם:>
כל ההפרעות האלה הן על חשבונך כי נגמר לך הזמן.
<אורית סטרוק:>
אין בעיה, בכל מקרה תחתוך אותי באיזה שלב, וייכנס לפרוטוקול שלא הספקתי אפילו לקרוא את ההסתייגויות שלי. כמובן שראש מערך הגיור, שאנחנו חושבים שהוא לא סתם פקיד, אלא הוא בעצמו איש הלכה והוא בעצמו שליחו ונציגו גם של הרב הראשי וכו', הוא ממילא צריך להיות בוועדת האיתור הזאת, וגם נציג ציבור, הוא עובד מדינה שצריך להיות בוועדת האיתור, חשוב שהוא יהיה אדם בעל ידע ומומחיות בתחום הגיור. כמובן שהוא לא יהיה כפוף לרב הראשי לישראל מבחינה ארגונית, כי הוא למעשה נציג ציבור. 
כל הדברים האלה אמורים להיות קיימים ממילא במסגרת החלטת הממשלה שאנחנו לא יודעים אם היא תיכנס, כן או לא, לתוך החוק.
יש לי הסתייגות נוספת לסעיף 12.

<אלעזר שטרן:>
איך אנחנו עם הזמנים?
<היו"ר דוד רותם:>
סליחה. אל תפריע לי.

<אלעזר שטרן:>
לא, אני רוצה - - -

<היו"ר דוד רותם:>
אל תפריע.

<אורית סטרוק:>
כל הזמן קוטעים אותי ולא נותנים לי אפילו להקריא הסתייגויות. מבחינתי זה הסמל להראות עד כמה המהלך הזה הוא מהלך דרקוני, שיהיה לכם לבריאות. אתם רוצים להראות כמה אתם מתנהלים בצורה הוגנת...
<קריאות:>
 - - -

<אורית סטרוק:>
סעיף 12.

<היו"ר דוד רותם:>
רבותי. רבותי. רבותי, תנו לה, לאורית, לגמור. יש לה בדיוק עוד דקה אחת כדי לגמור את כל ההסתייגויות.
<משה גפני:>
מה זה? אבל היא אומרת נימוקים.
<היו"ר דוד רותם:>
אתה אומר נימוקים? גם אתה יכול להגיד נימוקים ואתה גם תגמור בחמש דקות.

<אורי מקלב:>
שיקגו פה.

<אורית סטרוק:>
סעיף 12 הוא סעיף עוסק במותב בית דין לגיור. בסעיף 12, סעיף קטן (ב), בחוק של אלעזר שטרן החדש, שהובא לפנינו עכשיו, כתוב כך: "בכל מותב של בית דין לגיור שקבע רב מקומי יהיה הרב המקומי שקבע את המותב ראש ההרכב, והוא יבחר את שני חברי המותב הנוספים, לפי הפירוט הבא". מה שאני מציעה לתקן, קודם כול "בכל מותב של בית דין לגיור שקבע רב מקומי יהיה הרב המקומי שקבע את המותב ראש ההרכב, והוא יבחר חבר מותב אחד לפי הפירוט הבא." וזה משום שאנחנו רוצים שהחבר השני במותב הזה יהיה חבר שימונה על-ידי הרב הראשי לישראל, לכן בהסתייגות שלי אני מבקשת לקבוע שהרב המקומי הוא יקבע חבר מותב אחד נוסף ולא שני חברים נוספים.

צריכים להבין גם את פסקה (1) וגם את פסקה (2) כדי להבין את ההסתייגות. הפירוט שמציע חבר הכנסת אלעזר שטרן, הפירוט יהיה: "(1) דיין גיור, מי שכיהן כדיין גיור לפני תחילתו של חוק לתיקון פקודת העדה הדתית (המרה) (מס' 3), התשע"ד–2014 או מי שהוא כשיר להתמנות כדיין לפי חוק הדיינים." - - -

<משה גפני:>
תודיע לנו קודם מתי תהיינה הצבעות?
<היו"ר דוד רותם:>
אני אודיע לכם מה שצריך.

<אורי מקלב:>
מה התהליך? יש ועדת כנסת? מתי ועדת הכנסת?

<היו"ר דוד רותם:>
אני תיכף הולך לוועדת הכנסת, אחרי שאורית תגמור בתוך דקה את ההסתייגות שלה, ואתה תקבל אחר-כך גם כן חמש דקות להסתייגויות, ואז נלך לוועדת הכנסת.
<אברהם מיכאלי:>
לא קיבלנו הודעה על ועדת הכנסת.
<היו"ר דוד רותם:>
יודיעו לך על ועדת כנסת.

<אורי מקלב:>
תיקח אותנו ביחד אתך לוועדת הכנסת? את ההודעות נקבל ממך?

<היו"ר דוד רותם:>
לא. אתם תקבלו הודעות מוועדת הכנסת, לא ממני.

<אברהם מיכאלי:>
אין דיון שם. לא קיבלנו.

<אורי מקלב:>
אתה מודע לזה שלא קיבלנו?

<היו"ר דוד רותם:>
תודה.

<אורית סטרוק:>
אפשר להמשיך?

<היו"ר דוד רותם:>
כן. בבקשה, לגמור.
<אורית סטרוק:>
מה זה "לגמור"? חותכים אותי ואז אתה אומר לי לגמור.

<היו"ר דוד רותם:>
אני אומר לך לגמור בעוד דקה.
<אורית סטרוק:>
פסקה (2) - - -

<משה גפני:>
מה אתה רוצה ממנה? מה היא עשתה לך רע?
<היו"ר דוד רותם:>
מה שאתה שומע. לא מוצע חן בעיניך?

<משה גפני:>
לא.

<היו"ר דוד רותם:>
תלך לוועדת המדע.

<משה גפני:>
מה אתה רוצה? היא מדברת בעדינות. דודו, היא מדברת בעדינות.
<היו"ר דוד רותם:>
אתה מוכן ללכת לוועדת המדע, כי בעוד שנייה אני אשלח אותך לוועדת המדע?
<משה גפני:>
זה איום בלתי קונבנציונאלי...
<יעקב אשר:>
כל עוד שאתה לא שולח אותו לחלל, אתה עדיין בבעיה, הוא בשטח.
<היו"ר דוד רותם:>
בחלל הוא כבר נמצא ממילא.

<יעקב אשר:>
לא בטוח. לא בטוח מי נמצא איפה, דוד.

<אורית סטרוק:>
אני יכולה להמשיך בבקשה?

<היו"ר דוד רותם:>
כן.

<אורית סטרוק:>
תודה רבה לכם. אנחנו בפירוט שלפיו קובעים את חברי המותב. לפי ההסתייגות שלי זה רק חבר מותב אחד לעומת ההצעה של חבר הכנסת אלעזר שטרן, שמדברת על שני חברים נוספים, חוץ מזה שממנה אותם. הוא נקב בשני תנאים, תנאי אחד: "דיין גיור, מי שכיהן כדיין גיור" וכו' וכו' "או מי שהוא כשיר להתמנות כדיין לפי חוק הדיינים". תנאי שני: "דיין גיור או מי שהוא כשיר לכהן כדיין גיור". ואני רוצה להוסיף כאן תנאי שלישי: "חבר המותב השלישי" – פה אני מוסיפה – "ייבחר על-ידי הרב הראשי לישראל, והכול מקרב הכשירים לכהן כדייני גיור". זאת אומרת, למעשה הרכב בית הדין יקבע שניים. שניים זה אותו רב מקומי שממנה גם את השני, והשלישי ממונה על-ידי הרב הראשי לישראל.

אפשרות שנייה. במקום שהדבר הזה יופיע כפסקה (3), לעשות בסעיף קטן (ב) רק סעיף אחד.
<משה גפני:>
לא צריך אישור מאף אחד. יש בעיה שמציע החוק לא יודע מה כתוב בחוק.
<היו"ר דוד רותם:>
גפני, למי יש בעיה?

<אורי מקלב:>
איך הוא יכול לדעת? הוא צודק. אתה יודע איך השתנו הדברים פה? 

<יעקב אשר:>
אדוני יושב-ראש הוועדה, הוא ודאי יודע מה יש בחוק.
<היו"ר דוד רותם:>
אני יודע בדיוק מה יש בחוק.
<אורי מקלב:>
גם היושב-ראש לא בטוח שיודע.

<אברהם מיכאלי:>
אתה יודע מה רצית שיהיה.

<אורי מקלב:>
האנשים הממונים המקצועיים לא יודעים על מה מדובר - - -
<אברהם מיכאלי:>
על יושב-ראש הוועדה - - -

<אורי מקלב:>
תשובות לא קיבלנו.

<אברהם מיכאלי:>
על יושב-ראש הוועדה אפשר לומר שהוא מומחה גדול בניסוח של החוק הזה, אבל בקדנציה הקודמת. 

<אורי מקלב:>
הוא דיבר על מי שקיבל על עצמו עול תורה ומצוות, על זה הוא דיבר בחוק הקודם, וזה לא נמצא פה. זה היה החוק שלו, עם כל הכבוד.

<אורית סטרוק:>
אפשר להתקדם? אפשרות שנייה לעשות סעיף קטן (ב), פסקה (1), ובה ייכתב: "הרב המקומי יבחר את שני חברי המותב הנוספים, שיהיו מקרב רבני עיר מכהנים". כלומר, אם יש שלושה חברי מותב, שכל שלושתם רבני עיר מכהנים, זה יכול לבוא כתחליף לכך שחבר המותב השלישי יהיה רב שימונה באופן ישיר על-ידי הרב הראשי לישראל. זאת אומרת, יש לנו שתי אפשרויות, או שיהיה מותב של שלושה, שמקים אותו רב מקומי, והוא ממנה עוד אחד, אבל השלישי, הוא יהיה ממונה ישירות על-ידי הרב הראשי, או אפשרות שנייה, שהרב המקומי הוא זה שמקים את כל המותב, את כל שלושת החברים במותב הזה, אבל אז כל שלושתם צריכים להיות רבני עיר מכהנים. בסדר?
עכשיו אני עוברת להסתייגות הבאה. ההסתייגות הבאה היא הסתייגות לסעיף - - -
<משה גפני:>
בהסתייגויות האלה היתה הסכמה, אלעזר שטרן?
<היו"ר דוד רותם:>
בהסתייגות הזאת את גומרת.

<משה גפני:>
רגע. רגע.

<היו"ר דוד רותם:>
אל תגיד לי רגע, כי אני כבר אוציא אותך, רק בשביל החוצפה שלך.

<משה גפני:>
למה הוא מאיים עלי כל הזמן. עשיתי לך משהו רע?
<יעקב אשר:>
בגלל שאתה מפחד מזה, זה הכול.
<משה גפני:>
שאלתי אם היתה הסכמה בין הרב אלי - - -
<היו"ר דוד רותם:>
לא צריך הסכמות. אני הולך להצביע על החוק גם בלי הסכמות.

<משה גפני:>
אמרת את זה 16 פעם היום.
<היו"ר דוד רותם:>
אז אתה תשמע את זה גם 17 פעם.

<אורית סטרוק:>
זו לא השאלה שהוא שואל, סליחה.

<משה גפני:>
אני שואל אם היו הסכמות.
<אורית סטרוק:>
במחילה, זאת לא השאלה. הוא שואל האם בשלב שבו ניסו לחוקק את החוק הזה מתוך הסכמות, האם היתה הסכמה על הדבר הזה.
<משה גפני:>
בדיוק. בדיוק זה מה ששאלתי.

<אורית סטרוק:>
זו שאלה מאוד הגיונית. למה אתה עונה לו במין – זו שאלה, דרך אגב, לרב אלי בן-דהן.

<משה גפני:>
לא, הוא גם עונה לי בלי - - -

<היו"ר דוד רותם:>
אני עונה לו, לא שלא לעניין, כי כך אני רוצה לענות, מה אני אעשה.

<אורית סטרוק:>
זו שאלה לרב אלי בכלל. לא אלי ולא אליך, אלא לרב אלי, והרב אלי יכול לענות לו.
<משה גפני:>
הוא נציג הממשלה כאן.
<היו"ר דוד רותם:>
תודה.
<משה גפני:>
מה "תודה"?

<יעקב אשר:>
תאפשר לו לענות.

<אורית סטרוק:>
הרב אלי, היתה על זה הסכמה?

<משה גפני:>
היתה הסכמה והוא שינה את זה.

<סגן שר לשירותי דת אלי בן-דהן:>
על מה?

<משה גפני:>
לגבי ההסתייגות.

<היו"ר דוד רותם:>
אני לא מבין, אתה פה באמצע חקירה?
<אורי מקלב:>
תשובה. תן לו תשובה.

<משה גפני:>
תשובה. אני רוצה לדעת. אני מקפיד על עבודת הממשלה. אני רוצה לדעת האם היתה הסכמה עם סגן השר שמופקד על זה. זה הכול.
<היו"ר דוד רותם:>
הכול תלוי בבוז'י...
<משה גפני:>
ואחמד טיבי, עוד לא אמרת.
<היו"ר דוד רותם:>
כן, אתה ואחמד טיבי.

<משה גפני:>
יש כמה שמות שאתה אומר.

<היו"ר דוד רותם:>
וזהבה גלאון.
<משה גפני:>
זהבה גלאון. מה עוד? היו כמה שמות. תאמין לי, הם פי אלף יותר טובים מכם.

<היו"ר דוד רותם:>
אתה צודק.

<משה גפני:>
פי אלף. הוא כל הזמן מזכיר את זהבה גלאון, אחמד טיבי, בוז'י הרצוג. מה יש לכם, אתם?

<היו"ר קארין אלהרר:>
נו, אפשר להתקדם?

<היו"ר דוד רותם:>
כן, אנחנו מתקדמים. אורית גומרת בעוד דקה אחת.

<משה גפני:>
מה אמרת לגבי בוז'י הרצוג?

<היו"ר דוד רותם:>
ראש הממשלה הבא. אורית, נא לגמור.
<משה גפני:>
הפרוטוקול לא מזהה צחוק.

<היו"ר קארין אלהרר:>
אני לא רוצה שהוא יזהה צחוק. אני יודע שאתה תומך בו. ואם אתה תומך במישהו, הוא בטוח לא יהיה.

<משה גפני:>
הוא בטוח לא יהיה?
<היו"ר דוד רותם:>
כן.

<משה גפני:>
העבר הוכיח את ההיפך, אבל עכשיו נראה. תמכתי בביבי נתניהו, הוא נהיה ראש ממשלה. עכשיו אני לא אתמוך בו, הוא לא יהיה. 
<היו"ר דוד רותם:>
אנחנו נראה.

<משה גפני:>
תראה מה שהיה בעבר. מי שתמכנו – נהיה, ומי שלא תמכנו בו – לא היה.
<היו"ר קארין אלהרר:>
אנחנו לא בבחירות.

<היו"ר דוד רותם:>
די. אורית.

<משה גפני:>
תמכנו בראש הממשלה נתניהו שלוש פעמים, הוא נבחר, עכשיו לא נתמוך בו, הוא לא ייבחר.
<היו"ר דוד רותם:>
תודה רבה לך, גפני.

<אורית סטרוק:>
גפני, אני רק רוצה להגיד לך שיש דברים שקשורים לחילול השם, שאי-אפשר לעבור עליהם - - -

<היו"ר דוד רותם:>
בסדר. יש עוד דקה אחת, ואת גומרת.

<אורית סטרוק:>
יש דברים שלא מופיעים בהסתייגויות, שאי-אפשר לעבור עליהם לסדר-היום. גפני, זה חילול השם. אתה לא יכול להגיד דבר כזה. מי שקובע מי יהיה ראש הממשלה, זה לא אתה, זה לא אני , זה הקדוש ברוך הוא.

<משה גפני:>
נכון.

<היו"ר דוד רותם:>
אורית, תודה רבה. אורית, תודה רבה. אני מבקש ממך לגמור את הצגת ההסתייגויות.
<אורית סטרוק:>
אני משתדלת מאוד. לא אני מפריעה. 
<היו"ר דוד רותם:>
את מדברת עם גפני במקום לגמור.

<אורית סטרוק:>
סליחה, לא דיברתי עם גפני דקה, אבל כשהוא אמר משהו, והוא עכשיו הסכים אתי שזה היה חשש חס ושלום לחילול השם, הייתי צריכה לתקן. נכון?
<משה גפני:>
כן, כן. קיבלתי את התיקון הזה.

<היו"ר דוד רותם:>
תודה רבה.

<משה גפני:>
כשאני מדבר עם דודו אני לא חושב מספיק...

<היו"ר דוד רותם:>
תודה רבה.

<משה גפני:>
אני רוצה להגיש הסתייגויות, אבל הם קודם.

<היו"ר דוד רותם:>
אתה תיכף תגיש את ההסתייגויות שלך. כן, אורית.

<אורית סטרוק:>
אנחנו עכשיו בסעיף 12 של מותב בית הדין. ההסתייגות הבאה שלי היא נוגעת לסעיף קטן (ד). בסעיף קטן (ד) כתוב כרגע – הרב אלי, איפה זה נמצא בכחול? באיזה מקום בכחול? 
<סגן שר לשירותי דת אלי בן-דהן:>
אני אגיד לך מייד. ב-12(ב).

<אורית סטרוק:>
אני מנסה להבין את הבלגן שהולך לי פה. כרגע בסעיף 12, בסעיף קטן (ד) - - -

<אורי מקלב:>
הוא מדבר על הגיור של הרב הצבאי.

<אורית סטרוק:>
בנוסח של חבר הכנסת אלעזר שטרן כתוב כך - - -

<היו"ר דוד רותם:>
כן.

<אורית סטרוק:>
"בכל מותב של בית דין לגיור שקבע הרב הצבאי הראשי, יישב דיין גיור אחד שייבחר על ידי ראש מערך הגיור או הרב הצבאי הראשי, והוא יהיה ראש ההרכב, ושני רבנים צבאיים שהם דייני גיור או כשירים לכהן כדייני גיור, שייבחרו על ידי הרב הצבאי הראשי." זה הנוסח של חבר הכנסת אלעזר שטרן.

מה שאני מציעה בהסתייגות שלי זה כך: " בכל מותב של בית דין לגיור שקבע הרב הצבאי הראשי, יישב דיין גיור אחד שייבחר על ידי ראש מערך הגיור, מקרב דייני הגיור המכהנים, והוא יהיה ראש ההרכב, ושני רבנים צבאיים, לרבות במילואים או בדימוס, שהם דייני גיור או כשירים לכהן כדייני גיור, או שני דיינים מקרב דייני הגיור שייבחרו על ידי הרב הצבאי הראשי ויאושרו על-ידי הרב הראשי לישראל." יש כאן שינוי מאוד משמותי. השינוי המשמעותי הוא שאנחנו אומרים שרבנים שמצטרפים להרכב, קודם כול הם יכולים להיות רבנים במילואים או בדימוס. למה זה בא? כיוון שאנחנו רוצים לייצר אפשרות לרבנים שלא נמצאים כחיילים בקבע או בסדיר, אלא הם באים מהעולם האזרחי. בעולם האזרחי הם הוכשרו להיות דייני גיור, יש להם כל היכולת ההלכתית המתאימה לעניין הזה, ואז הם מצטרפים לאותו מותב שיושב בבית הדין הצבאי לגיור. זאת אפשרות אחת.
והאפשרות השנייה היא, שיצטרפו שני דיינים ומי שיבחר אותם יהיה הרב הצבאי הראשי, אבל הם יאושרו על-ידי הרב הראשי לישראל, וממילא הם גם יעמדו בקריטריונים וביכולות ההלכתיות שדיברנו עליהם לאורך כל הקו.
במה מדובר? מדובר כאן על כך שלא יהיה בצבא ההגנה לישראל מערך גיור שהוא מנותק לחלוטין ממערך הגיור הממלכתי של מדינת ישראל, ולא עומד באותם תנאים ולא עומד באותן יכולות הלכתיות ולא עומד באותם קריטריונים הלכתיים, שאנחנו רוצים לעגן כאן בחוק. 
מה שמציע חבר הכנסת שטרן, ולצערי הוא לא נמצא כאן, ליצור מערך גיור צבאי שונה לחלוטין, הוא פשוט עולם בפני עצמו. הצבא הוא אקס טריטוריה של מדינת ישראל, שם מתנהלים גיורים לפי חוקים אחרים, לי כללים אחרים, לפי רבנים אחרים, ואין שום קשר בין מערך הגיור הממלכתי, שאנחנו רוצים שיתנהל על-פי ההלכה לבין מה שקורה בצבא. בצבא כאילו יש תורה אחרת, יש הלכה אחרת, יש כללים אחרים. מה שאנחנו באים לעשות בהסתייגות הזאת זה לומר שגם מה שקורה בצבא יהיה תואם את מה שקורה בבית הדין.
<סגן שר לשירותי דת אלי בן-דהן:>
יהיה בפיקוח הרב הראשי.
<משה לאופר:>
זה מה שכתוב בחוק וזה מה שקורה היום.

<אורית סטרוק:>
זה מה שקורה היום, נכון מאוד. ולכן כל המשנה, ידו על התחתונה. בא אלעזר שטרן – אדוני היושב-ראש, אתה לא מקשיב לי. אדוני היושב-ראש - -

<היו"ר דוד רותם:>
כן.

<אורית סטרוק:>
- - בא אלעזר שטרן, והנה כאן עזר לי משה - - -

<סגן שר לשירותי דת אלי בן-דהן:>
משה לאופר הוא האחראי על הגיור בצבא.

<אורית סטרוק:>
בא משה לאופר שאחראי על הגיור בצבא, יישר כוח, וההסתייגות שלי באה לעגן את המצב הקיים היום, ואילו חבר הכנסת אלעזר שטרן, הוא זה שבא ומשנה. וכל המשנה כידוע, ידו על התחתונה.
<היו"ר דוד רותם:>
לא כשאנחנו מצביעים.

<אורית סטרוק:>
אני יודעת שאצלך זה שונה, אבל אני מדברת בכל אופן לפי ההלכה – כל המשנה – נכון הרב אלי? לפי ההלכה, כל המשנה, ידו על התחתונה. לא טעיתי בדבר הזה.
<היו"ר קארין אלהרר:>
בכנסת לא חל דין תורה, אורית.

תודה רבה.

<אורית סטרוק:>
אני מדברת על ההלכה.

<היו"ר קארין אלהרר:>
תודה רבה.

<אורית סטרוק:>
כרגע הגענו לסעיף - - -
<היו"ר דוד רותם:>
אורית, אנחנו גמרנו. סליחה, אני נורא מצטער - - -

<אורית סטרוק:>
אדוני היושב-ראש, אתה יכול לחתוך אותי, אז אני רק אציין - - -

<היו"ר דוד רותם:>
אני אחתוך אותך, ולא רק שאני אחתוך אותך, את גמרת - - -

<אורית סטרוק:>
אתה גם יכול להוציא אותי, אם אתה רוצה.

<היו"ר דוד רותם:>
אני אוציא אותך, אם צריך.

<אורית סטרוק:>
אני רוצה רק לציין שיש פה עוד 1, 2, 3 - - -

<היו"ר דוד רותם:>
אין לך יותר כלום, גמרנו את ההסתייגויות שלך. נתתי לך מספיק זמן.

<אורית סטרוק:>
תשע הסתייגויות, שלא נתת לי אפילו להקריא אותן.

<היו"ר דוד רותם:>
נתתי לך את כל ההסתייגויות. תודה רבה.

<אורית סטרוק:>
זה רק עדות לכך שהדיון הזה מתנהל בצורה מאוד-מאוד הוגנת...

<אורית סטרוק:>
שמעתי את כל מה שאת רוצה להגיד.

<אורית סטרוק:>
בכל מקרה כל תשע ההסתייגויות האלה נמסרו לאלעזר שטרן ביד טרם הדיון. אני חושבת שזה מעשה מאוד-מאוד לא הוגן.

אדוני היושב-ראש, אני חושבת שזה מעשה מאוד לא הוגן, שיש תשע הסתייגויות שהוכנו ואתה לא נותן אפילו להסביר אותן ולנמק אותם. אני חושבת שזה מאוד לא ראוי.

<היו"ר דוד רותם:>
תודה רבה לך. אני נורא מצטער, נגמר לך הזמן.
<אורית סטרוק:>
הצער שלך נודף למרחוק. 
<היו"ר דוד רותם:>
נגמר זמנך.

<אורית סטרוק:>
גם אני מצטערת. אני משתתפת בצערך על כך שאתה נאלץ לנהל דיון - - -
<היו"ר דוד רותם:>
חבר הכנסת גפני, יש לך - - -

<משה גפני:>
הם ביקשו לפני.
<היו"ר דוד רותם:>
אני לא יודע מי "הם", אל תדאג לי לסדר. אתה רוצה להסתייג?

<משה גפני:>
אורי מקלב ביקש ומיכאלי. הוא אמר את זה לפניך.

<היו"ר דוד רותם:>
אתה רוצה להסתייג?

<משה גפני:>
הם ביקשו קודם.

<היו"ר דוד רותם:>
יש לך חמש דקות.

<משה גפני:>
אוי, נו באמת.

<היו"ר דוד רותם:>
אתם רוצים לפניו? בבקשה. אורי מקלב, בבקשה.

<משה גפני:>
רגע, נו.

<היו"ר דוד רותם:>
אל תגיד לי "רגע", אני כבר אומר לך שאני זורק אותך מהחדר הזה בגלל חוצפתך.

<אורי מקלב:>
מה המילים האלה? מאיזה לקסיקון? 

<אברהם מיכאלי:>
בלי אלימות.

<היו"ר דוד רותם:>
חבר הכנסת מיכאלי.

<אברהם מיכאלי:>
אדוני היושב-ראש - - -
<היו"ר דוד רותם:>
בבקשה.

<אורי מקלב:>
בתקנון הכנסת כתוב "להוציא", לא כתוב "לזרוק". אותי הוא מוציא ואותו הוא זורק. 
<היו"ר דוד רותם:>
כן.

<אברהם מיכאלי:>
אדוני היושב-ראש, אני רוצה כמה הסתייגויות כלליות ואחר-כך אלעזר יגיד לי יעזור לי לנסח את זה. יש פה התנגדות טוטלית מצדנו לחוק הזה בכלל, ואני אתחיל בשפה של לחילופין. התנגדות טוטלית לחוק בכלל, לחילופין - - -
<אלעזר שטרן – הלשכה המשפטית:>
זה אי-אפשר כי אי-אפשר לכתוב הסתייגות ששוללת את מהותו של החוק.

<אברהם מיכאלי:>
לכן אני מתחיל מזה.

<משה גפני:>
זו הסתייגות כללית.

<אברהם מיכאלי:>
תנסה. תשבץ אחר-כך באיזה סעיף שאתה רוצה לשבץ, איפה שזה מתאים. לחילופין בלבד - - -

<אלעזר שטרן – הלשכה המשפטית:>
אני שוב מבהיר. אין הסתייגות ששוללת את מהותו של החוק. 

<אורי מקלב:>
לא לשנות את המצב הקיים. הוא רוצה לשנות את המצב הקיים, את רשות הגיור - - -

<היו"ר קארין אלהרר:>
שיהיה ספציפי, שיגיד מה הוא רוצה לשנות.

<אלעזר שטרן – הלשכה המשפטית:>
חברי הכנסת מקלב ומיכאלי, כהבעת עמדה, אתם יכולים להביע את זה, כהסתייגות, לפי התקנון אי-אפשר לכתוב הסתייגות ששוללת את מהותו של הצעת החוק, לכן אי-אפשר לכתוב הסתייגות כמו שהציע חבר הכנסת מיכאלי.

<אברהם מיכאלי:>
אני אתייחס ספציפית, ואני לא אפרט סעיף-סעיף, כי זה בהרבה סעיפים. לחילופין כל גיור שמוזכר בחוק זה יהיה גיור כהלכה. לחילופין נוסף, כל סמכות שתוקנה לרב עיר כזה או אחר, או לבית דין לגיור כזה או אחר, יהיה אך ורק על-פי החלטת הרבנות הראשית לישראל ובהסכמתו המלאה של נשיא בית הדין - - -
<אלעזר שטרן – הלשכה המשפטית:>
אין גוף של - - -

<אברהם מיכאלי:>
יש הגדרה.

<אלעזר שטרן – הלשכה המשפטית:>
יש או המועצה או - - -

<אברהם מיכאלי:>
ההגדרה שלך - - -

<אלעזר שטרן – הלשכה המשפטית:>
מועצת הרבנות.
<אברהם מיכאלי:>
שזה יהיה ובהסכמתו המלאה של נשיא בית הדין הרבני הגדול או הרב הראשי לישראל, לפי החלוקה שניסחנו פה בחוק. 
עוד הערת הסתייגות - - -
<אלעזר שטרן – הלשכה המשפטית:>
כל ההסתייגויות האלה הן לחילופין או כהסתייגות נפרדות?

<אברהם מיכאלי:>
אני כותב אותן כרגע לחילופין, אבל אתה יכול בנפרד לשים את זה בכל סעיף מתאים, כי הרי פיזרנו פה הרבה סעיפים, ואני גם לא יכול ללכת עם הנוסח, כי למדתי את הנוסח הכחול, והנוסח הכחול כבר לא תואם לנוסח של היום. לכן אני לא רוצה כרגע להטעות בסעיף ספציפי. 
כל רב שימונה יהיה רב מוסמך על-פי ההכשרה. גם בהסתייגויות של חברת הכנסת סטרוק זה פורט וגם הרב אלי בן-דהן ביקש שנכניס את זה בפנים – הסמכה ספציפית.
<אלעזר שטרן – הלשכה המשפטית:>
אתה מצטרף להסתייגויות של חברת הכנסת סטרוק?

<אברהם מיכאלי:>
כן. אני מצטרף לכל ההסתייגויות שהיא הגישה פה.

<אלעזר שטרן – הלשכה המשפטית:>
זה חוץ - - -

<אברהם מיכאלי:>
זו הוספה כללית, אני אגיד את זה בסוף. רב מוסמך וזה שעבר בחינות והוכשר להליכים של גיור ורב עיר בלבד או רב שהוסמך על-ידי הרב הראשי לישראל. כלומר, אני רוצה שלא יהיה מצב כפי שמשתמע מהחוק, שכל רב, ואז יכול להיות גם רב יישוב קטן בהכשרה מינימלית כזאת או אחרת.

אני מצטרף באמת לכל ההסתייגויות שעד עכשיו נומקו. חלק מהדברים אורית לא הספיקה לנמק, אני מוכן בזמן הקצר שהיושב-ראש מקצה לי לעבור על אותם סעיפים. אורית, את מרשה לי לעבור על כל הסעיפים שלא הספקת להגיע אליהם?
<אורית סטרוק:>
אני קוראת ליוני, הוא יבוא וינמק. נכון, יוני יכול לנמק את שאר ההסתייגויות שלי שאתה חתכת אותי, אדוני היושב-ראש?

<היו"ר דוד רותם:>
מי?

<אורית סטרוק:>
חבר הכנסת יוני שטבון, שהתבקש על-ידי חברת הכנסת שולי מועלם רפאלי להחליף אותה בוועדת החוקה, ונאלץ לצאת לטובת דיון אחר, הוא ביקש לבוא לפה ולנמק את ההסתייגויות האחרות - -
<היו"ר דוד רותם:>
אני מתכוון לגמור את הישיבה הזאת בזמן.

<אורית סטרוק:>
- - משום שהן הסתייגויות סיעתיות שלנו. אני שואלת האם הוא יכול לבוא ולנמק? זה המינימום. יש לנו פה שני נציגים בוועדת החוקה.

<אברהם מיכאלי:>
אני אשאיר את הזכות לחבר הכנסת יוני שטבון לנמק את זה, אבל כל ההסתייגויות שעולות עכשיו, אנחנו מצטרפים אליהן ונתמוך בהן. תודה.

<היו"ר דוד רותם:>
בבקשה, חבר הכנסת מקלב.
<אורי מקלב:>
תודה רבה. קיבלנו הודעה שהרביזיה ב-13:20 נדחתה.
<היו"ר דוד רותם:>
אני דחיתי את זה.

<אורי מקלב:>
דחית את זה.

<אורית סטרוק:>
מתי יש רביזיה?

<היו"ר דוד רותם:>
אני לא יודע.

<אורית סטרוק:>
אין ב-13:30?

<היו"ר דוד רותם:>
אין ב-13:30.

<אורית סטרוק:>
עכשיו לא יהיו הפתעות מהסוג שהיו קודם?

<היו"ר דוד רותם:>
יהיו הפתעות. איך שאני רוצה.

<אורי מקלב:>
אדוני היושב-ראש, אנחנו קודם כול מצטרפים להסתייגויות של הבית היהודי ושל חבר הכנסת מיכאלי. יכול להיות שיהיו הסתייגויות מסוימות של הבית היהודי, שאני אולי אמשוך, אבל זה בהמשך. כרגע, לאור זה שלא נתת למצות את הדיון בכל ההסתייגויות והיה קשה לרדת לגופן של ההסתייגויות, אנחנו באופן כללי מצטרפים.
<אלעזר שטרן – הלשכה המשפטית:>
אדוני, כשאתה אומר "אנחנו", אתה מתכוון לכל סיעת יהדות התורה?
<אורי מקלב:>
כל סיעת יהדות התורה. יהיו נימוקים שחבר הכנסת משה גפני יציג גם בשם הסיעה. כל אחד מציג חלק מההסתייגויות, לאור החוק המורכב והרחב הזה.
עד היום לא ברור – אני מודיע לפרוטוקול – לא ברור מה החוק. היו דברים שגם משרד המשפטים היה צריך לחזור אלינו. יש אי-בהירות בהגדרות. אי-בהירות מה הכוונה בהגדרה של החוק ובניסוח של הסעיפים, לכן אני לא יודע על איזה חוק להצביע. בניסוח הכולל צריך להביא את ההסכמות ואת הסיכומים של הדברים באופן מסודר לוועדה לפני שמצביעים על הנוסח.

ההסתייגות הראשונה היא כללית. אנחנו מבקשים לבטל את כל הסמכות, בכל סעיף שזה קיים, שנותנים למישהו שהוא לא רב עיר, והוא צריך להיות משלוש הערים הגדולות בלבד, או לחילופין רב ראשי לעיר מעל 200,000 תושבים שיש לו ותק של עשר שנים בתור רב עיר. זאת הסתייגות כוללת שצריך להכניס אותה. ברשותך, אדוני, אתה משפטן, ואני לא רוצה להאריך בזמן – להכניס אותה בכל הסעיפים הרלוונטיים. ודאי וודאי כשמדובר על הרב הראשי שעומד בראש המותב, ודאי וודאי שלא יכולים להכניס שום חבר לבית הדין לגיור אם אין לו כושר לדיינות. גם אם הוא לא דיין בפועל, בחוק צריך שיהיה לו כושר לדיינות.
<אלעזר שטרן – הלשכה המשפטית:>
כולל רב עיר?

<אורי מקלב:>
לא. רב עיר, אם יש לו כושר לדיינות, זה בסדר, אבל אם לא, צריך להיות רב עיר של יותר מ-200,000 תושבים ויש לו ותק של עשר שנים. 

<אלעזר שטרן – הלשכה המשפטית:>
אם יש לו כושר לדיינות הוא לא צריך את זה?

<אורי מקלב:>
אם יש לו כושר לדיינות, הוא לא צריך את זה. אם יש לו כושר לדיינות הוא יכול. אפשר למנות רבני עיר רק בעלי כושר לדיינות. אי-אפשר למנות דיינים שאין להם כושר לבתי הדין, גם אם הם עברו מבחן כזה או אחר במועצת הרבנות.
בכל הסעיפים שכתוב שהממשלה תקים, שראש מערך הגיור יקים – בכל הסעיפים שאנחנו נותנים אפשרות וסמכות להקים, לעשות ולפעול, זה צריך להיות בהסכמת הרבנים הראשיים, בכפוף להסכמת הרבנים הראשיים. יש כמה כאלה.
<אלעזר שטרן – הלשכה המשפטית:>
גם הקמה של הרכב על-ידי רב עיר?
<אורי מקלב:>
בסופו של דבר מי שיהיה - - -

<אברהם מיכאלי:>
הכול בהסכמת הרב הראשי.
<אורי מקלב:>
בהסכמת הרב הראשי. זה, אני חושב, מתאים למה שאמרת.

<אברהם מיכאלי:>
אנחנו רוצים להוסיף עוד סעיף שהיה בחוק הראשון, בחוק של דוד רותם, שלא יגויר מי שלא קיבל עליו עול תורה ומצוות. כל אחד שעובר את הגיור, צריך לקבל עליו עול תורה ומצוות.
<(היו"ר קארין אלהרר, 13:19)>
<אורי מקלב:>
אתה מוכן להגיד לנו, אדוני היושב-ראש - -
<היו"ר קארין אלהרר:>
אני מחליפה אותו.

<אורי מקלב:>
- - מה הניסוח שלך, המדויק? בחוק הקודם היה ניסוח, זה יכול להיות ממש צמוד לניסוח של חבר הכנסת דוד רותם.

<משה גפני:>
לאן הוא הלך? 
<היו"ר קארין אלהרר:>
אני מחליפה אותו, גפני.

<משה גפני:>
בסוף מכל האיומים שהוא יוציא אותי, הוא יצא בעצמו?
<אורי מקלב:>
הוא רוצה שהיא תוציא אותך. הרי הוא יודע שהיא לא תעשה את זה, אז הוא רוצה מצד אחד לשמר את הבטחתו, מצד שני לא להוציא אותך, אז הוא יצא מפה.
<היו"ר קארין אלהרר:>
מקלב, בבקשה.

<אורי מקלב:>
- - - צריך להיות יותר נינוח.

<היו"ר קארין אלהרר:>
אני סופר נינוחה. אל תגרמו לי להיות לא נינוחה.

<אורי מקלב:>
אין לממלא מקום יותר משיש ליושב-ראש. אין לשליח יותר ממה שיש למשלח.

<היו"ר קארין אלהרר:>
חבר הכנסת מקלב, אני מציעה שתמשיך.
<אורי מקלב:>
את, מה שנקרא, "ממלאת מקומו", אבל לא מעל מקומו. 
<היו"ר קארין אלהרר:>
אני לא מעל אף אחד. אני מציעה רק שתמשיך. תודה.

<אורי מקלב:>
ודאי. אני מקבל את ההצעה הזאת בכבוד ובהערכה.

אנחנו בסעיף 6, במערך הגיור. כאן צריך להיכנס כשרות לדיינות. פיקוח מינהלי על תהליך הגיור – צריך להיות גם פיקוח הלכתי, לא רק מינהלי. בסעיף 4, בסעיף 6. בסעיף 4 צריך להיות גם פיקוח הלכתי, לא רק פיקוח מינהלי. סעיף 6 אנחנו מציעים לבטל. ברישום הנישואים שמגיירים אין סמכות, לא תהיה סמכות לרשום לנישואים של אותם בתי דין לגיור. בתי דין לגיור זה בתי דין לגיור. לא יכול להיות שאתה נותן להם בדרך עקיפה את כל - - - 
<אלעזר שטרן – הלשכה המשפטית:>
זה לא לבתי הדין, זה למערך הגיור.

<אורי מקלב:>
מערך הגיור הוא גם הרישום לנישואים. כמובן כשהוא יגיע אני רוצה לתת הגבלה, שבמערך הגיור לא יוכל אותו רב בגלל ניגוד עניינים לגייר את מי שנמצא בעירו, כדי למנוע ניגוד עניינים והכרה, ואנחנו אף פעם לא יכולים לדעת והרב לא יכול לדעת איפה נוגע ניגוד העניינים, ואתם כתבתם ניגוד עניינים. אף פעם הוא לא יכול לדעת אם הרב הוא בן עירו, הוא לא יוכל לדעת מי זה, ולחילופין אנחנו מציעים שיוקמו חמישה מחוזות גדולים ושהם ייתנו מענה. לא כפי שמופיע, שבכל עיר יוקם מערך גיור, אלא שבסופו של דבר יוקמו חמישה מחוזות, ששם יוכלו להיות בתי הדין לגיור.
<שאול פרבר:>
אף אחד לא יוכל להתגייר במחוז שלו?

<אורי מקלב:>
אם זה במחוז, הוא יוכל, בגלל שאני אומר שגם אם יש לאותו רב עיר, אני מניח שיהיו שם עוד רבנים אחרים, וזה לא יהיה ניגוד עניינים. אנחנו רוצים למנוע ניגוד עניינים של רב, ובהחלט יכול להיות שהוא פעם סידר קידושין, הוא היה בתוך המשפחה, הוא לימד בר מצווה בתוך המשפחה, או בחלק השני, שאותו מתגייר, אחיו היה או כלתו לעתיד היתה, יכול להיות שהוא קשור, ואז יכול להיות - - -
<אלעזר שטרן – הלשכה המשפטית:>
לא הבנתי איך זה קשור לחילופין של חמישה מחוזות. ביקשת להוסיף סעיף של ניגוד עניינים - - -
<אורי מקלב:>
אני אומר שאף פעם ראש מערך גיור או רב עיר, הוא לא יוכל לגייר במערך הגיור מישהו שהוא בן עירו.

<אלעזר שטרן – הלשכה המשפטית:>
זה סעיף של ניגוד עניינים.

<היו"ר קארין אלהרר:>
רק עוד שלוש דקות.
<(היו"ר דוד רותם, 13:22)>
<אורי מקלב:>
אני גם רוצה לבטל, וזה לא סותר את האפשרות שמופיעה הלאה, שאין אזורי גיור, אלא כל המדינה פתוחה. לא כל אחד צריך להיות בתוך העיר שלו. הוא אומר שהוא לא יכול לגייר באותה עיר, ומצד אחד אתה אומר שכל אחד יכול רק לגייר את בני עירו. 

<אלעזר שטרן – הלשכה המשפטית:>
זאת אומרת, ההצעה שלך שרב עיר לא יוכל בצורה קטגורית לגייר אף אחד מבני עירו?
<אורי מקלב:>
לא יוכל. 
<אלעזר שטרן – הלשכה המשפטית:>
לא סעיף ניגוד עניינים כללי, אלא סעיף - - -

<אורי מקלב:>
בניגוד העניינים אני אומר עירו, אבל הוא יוכל בתוך מחוז. אם זה בתוך מחוז ועושים חמישה מחוזות, זה יכול להיות אחרת.

סעיף 6 אמרתי שאני מבטל. 

רב מקומי, דיברנו שזה צריך להיות עיר של 200,000 ושיש לו ניסיון של עשר שנים. 
כמובן פסקה (3) בסעיף 8 אנחנו מבקשים לבטל. 
<אלעזר שטרן – הלשכה המשפטית:>
סעיף 8(א)(3)?

<אורי מקלב:>
8(א)(3). בסעיף קטן (ב) רציתי להרחיק רב ראשי, אבל אני לא אעשה את זה. רציתי להרחיק רב ראשי לשעבר.

האווירה קצת יותר קלילה פה. 
<היו"ר קארין אלהרר:>
כן, זה בדיוק מה שקורה.

<אורי מקלב:>
אלעזר הבין את ההסתייגות הזאת שביטלתי. 

סעיף 9, מינוי דיין גיור – כמובן זה צריך להיות בהסכמת הרב הראשי, הרבנים הראשיים. כמובן זה גם בסעיף 11. זה הולך בכל הדברים האלה.
בעמוד 4, חברים במותב שקבע רב מקומי – לבטל את זה. אני מבין שסעיף 12 בא להוסיף. כאן הפסיקה אורית, אני חושב. מכאן ואילך כבר לא יכולנו להמשיך, אז בסעיף קטן (ג), אני לא יודע אם זה נמצא בהסתייגות שלה, לא עברתי על זה, אבל אני מבין שזה בא להוסיף כאלה שאין להם כושר לדיינות. נכון? להוסיף רבנים. אנחנו מבקשים לבטל אותו. אם הבנתי נכון את סעיף קטן (ג). לפי סעיף 12 יכול להיבחר כדיין רק מי שדיין. פסקה (1) ופסקה (2) מה אומרות? כושר דיינות. 
<אלעזר שטרן – הלשכה המשפטית:>
אנחנו מדברים על חברי המותב הנוספים שרב העיר בוחר.

<אורי מקלב:>
איפה נוספים חוץ מדיינים? בסעיף קטן (ג). איפה הוא מוסיף כאלה שעברו רק בחינות. יש לו כושר לבחינות, הוא לא דיין ואין לא כשירות, איפה הוא יכול להיות בתוך המותב הזה? 

<אלעזר שטרן – הלשכה המשפטית:>
אם רב העיר בוחר אותו.
<אורי מקלב:>
לפי איזה סעיף יש לו סמכות? סעיף קטן (ג).
<אלעזר שטרן – הלשכה המשפטית:>
לא. סעיף 12(ב) קובע שהוא יכול לבחור אותם. סעיף 12(ג) רק מבהיר שהוא לא צריך לעבור ועדה לאיתור והמינוי שעוברים דיינים רגילים. זו ההבהרה.

<אורי מקלב:>
יפה. אז יכול להיות גם מי שלא דיין. 
<אלעזר שטרן – הלשכה המשפטית:>
נכון.

<אורי מקלב:>
אז הבנתי נכון. סעיף קטן (ג) מכניס - - -

<אלעזר שטרן– הלשכה המשפטית:>
אתה רוצה למחוק אותו?
<אורי מקלב:>
צריך למחוק אותו כמובן. יפה.

בסעיף גם אמרנו שדיין גיור לא יכול לגייר בן אותו עיר. כאן נכנסים הדברים שאמרתי באופן כללי. וכמובן בסעיף 13 אנחנו רוצים ביטול, אנחנו רוצים ללכת רק לפי מחוזות, להקים חמישה מחוזות. 

<אלעזר שטרן – הלשכה המשפטית:>
אשמח אם תגיד לי אחרי זה איזה מחוזות, שאני אוכל לכתוב.
<אורי מקלב:>
בסמכות השר ביחד עם הרבנים הראשיים להקים חמישה מחוזות.

סעיף 18, כמובן שהסעיף הזה הוא אנמי. אנחנו מדברים על הכרה רק אם זה נעשה בארץ וכמובן לא לפי כל הוראת דין ודברים מינימליים - - -
<אלעזר שטרן – הלשכה המשפטית:>
לא הבנתי. סעיף 18, אתה רוצה למחוק?

<אורי מקלב:>
לא. רק אם זה היה בארץ. יוכר, אבל בהסתייגות, שרק אם זה נעשה בארץ. מובן?
<אלעזר שטרן – הלשכה המשפטית:>
כן.

<אורי מקלב:>
הרב גפני, עמדתי בלוח-הזמנים.
<סגן שר לשירותי דת אלי בן-דהן:>
לא הבנתי. מה הערת לגבי סעיף 18?

<אורי מקלב:>
זו גם הסתייגות שלכם. מכיוון שלא אמרתם אותה, אני אמרתי. 
<סגן שר לשירותי דת אלי בן-דהן:>
זה יוני יגיד.

<היו"ר דוד רותם:>
יוני, יש לך שבע דקות.

<אורי מקלב:>
אדוני היושב-ראש, עמדתי בלוח-הזמנים. גפני רוצה.
<היו"ר דוד רותם:>
ב-01:35 אני נועל את הישיבה. עד אז יש לך - - -
<יוני שטבון:>
יש לי עשר דקות להסביר את ההסתייגויות.

<אברהם מיכאלי:>
לא. הרב גפני, הוא לא דיבר.

<היו"ר דוד רותם:>
גפני גם ידבר.

<משה לאופר:>
גם אני רוצה הערה.

<היו"ר דוד רותם:>
הערה. יוני, בבקשה.

<יוני שטבון:>
לגבי סעיף 13(ב), כל מה שקשור להרכב, אנחנו רוצים להוסיף שבסוף הביקורת תהיה על-ידי הרבנות הראשית או מי שהוסמך על ידה. זה לגבי סעיף 13(ב).
13(ג) מדבר על תעודת ההמרה עצמה. הרב אלי, אני מבקש שתקשיב כדי שאני אדייק בדברים, מכיוון שאני לא בקיא.

<סגן שר לשירותי דת אלי בן-דהן:>
מאה אחוז.

<אלעזר שטרן:>
הרב אלי, תסביר לו מה להגיד...
<סגן שר לשירותי דת אלי בן-דהן:>
לא נותנים לי לדבר.

<אלעזר שטרן:>
קודם הסברת לו בשקט.

<יעקב אשר:>
תעשה לי טובה, תשאל את החברים שלך שהם יסבירו לך קודם.

<סגן שר לשירותי דת אלי בן-דהן:>
כמה אנשים מבינים פה מה שכתוב?
<יעקב אשר:>
בדיוק.

<סגן שר לשירותי דת אלי בן-דהן:>
אני לא צריך להגיד לך, אלעזר. באמת.

<אלעזר שטרן:>
שנינו מבינים?
<סגן שר לשירותי דת אלי בן-דהן:>
אתה יודע שמה שלמדתי פה ביזע ובדם זה לא הולך ברגל.
<יוני שטבון:>
אדוני היושב-ראש, הצעת החוק הממשלתית היתה מרגיעה פה את כל הרוחות. הכול היה נרגע פה.
<היו"ר דוד רותם:>
יוני, אתה רוצה להגיש את ההסתייגויות שלך, בבקשה. 
<יוני שטבון:>
להגיש את ההסתייגויות ולצרף דברי הסדר.

<היו"ר דוד רותם:>
את ההרצאות כבר שמענו מספיק.

<יוני שטבון:>
הבנתי שהוצאת את חברת הכנסת אורית סטרוק. 
לגבי סעיף 13(ג), לגבי תעודת ההמרה, אנחנו רוצים להוסיף שתעודת ההמרה תהיה חתומה על-ידי ראש מערך הגיור עצמו.
לגבי סעיף 15(א), אנחנו רוצים להוסיף את הנוסח "החלטת בית הדין לגיור ניתנת לערעור על-ידי המתגייר בתוך 45 יום מיום שהומצאה למבקש. המשמעות היא שכל אחד יכול - - -

<סגן שר לשירותי דת אלי בן-דהן:>
לא. "על-ידי מתגייר" זה הנוסח הקיים היום. אנחנו רוצים שלא רק המתגייר יוכל.
<יוני שטבון:>
כל אחד יכול לערער על ההחלטה.

<שאול פרבר:>
אתה רוצה לבטל גיור. פשוט תגיד את זה.

<יוני שטבון:>
לבטל גיור?

<שאול פרבר:>
אם בית הדין יכול לערער, שכל אחד יערער על גיור. אז אתה רוצה לבטל גיור.
<יעקב אשר:>
לבטל אי-גיור.
<סגן שר לשירותי דת אלי בן-דהן:>
מה האיומים? מה זה הדבר הזה?

<היו"ר דוד רותם:>
סליחה, אני מצטער. אף אחד לא מתערב.
<שאול פרבר:>
זה בדיוק מה שאני רוצה ביחס לגיור.
<יוני שטבון:>
לגבי 15(ב), הנוסח שאנחנו מובילים, "ערעור כאמור בסעיף קטן (ה), יידון בפני הרכב בית הדין הרבני הגדול שיקבע הרב הראשי", שזה בשינוי למה שכתוב ב-15(ב), שימנה ראש מערך הגיור. להחזיר את המנדט בהקשר הזה לרבנות הראשית ולרב הראשי.

ההסתייגות הבאה. סעיף 18, שזה אולי אחד הסעיפים היותר רגישים פה בחוק. סעיף 18 בנוסח המוצע כאן, של חבר הכנסת אלעזר שטרן, למעשה אנחנו מאפשרים גם לגיור רפורמי להיות רלוונטי וקיים. זה דבר שהוא לא רלוונטי לא בעם ישראל, לא בעם היהודי. אנחנו מבינים שמה ששמר - - -
<יזהר הס:>
 לא רלוונטי בעם ישראל?
<יוני שטבון:>
מה ששמר על העם היהודי לאורך השנים זו היכולת להתחתן אחד עם השני, להתגייר כמסורת ישראל אלפי שנים. להכניס בסעיף 18 את היכולת לאפשר גם גיורים של רפורמים, זה דבר שלא ייעשה. אנחנו מציעים לחדד את סעיף 18 בנוסח הבא: 18(א), יהיה סעיף שיסביר את הכותרת של 18, "בגיור בישראל יעסוק בית הדין לגיור בלבד, וגיורו בלבד יוכר לעניין כל דין; (ב) אין בחוק זה כדי לפגוע בהליכי רישום שאישורו עובר לחקיקתו לפי חוק מרשם האוכלוסין, תשכ"ה-1965". שוב פעם הנקודה המרכזית בצורה הכי פשוטה, שיש בית דין לפי מסורת ישראל, הוא בית הדין המוסמך מדורי דורות ואותו אנחנו רוצים לשמר. זה נושא בל יעבור. 

<סגן שר לשירותי דת אלי בן-דהן:>
זה תואם את החלטות הממשלה, שלא יהיו טענות. זה בדיוק החלטות הממשלה.
<היו"ר דוד רותם:>
יוני, קדימה. תגמור.
<יוני שטבון:>
לגבי סעיף 19, כיוון שזה סעיף יותר טכנוקרטי – נכון, הרב אלי? – סעיף 19(א), להוסיף את המילים "השר הממונה על ביצועו של פרק זה והוא רשאי להתקין תקנות בכל עניין הנוגע לביצועו, באישור ועדת החוקה, חוק ומשפט של הכנסת, ובכלל זה לקבוע אגרות". זה לעגן את תפקידו של השר הממונה, בהקשר הזה שר הדתות.
לגבי 19(ב) שעוסק בכללי האתיקה וכל מה שקשור להתנהלות של בתי הדין, שוב פעם אנחנו רוצים שמי שיקבע את סדרי הדין בנושא הזה לגיור, הוא רשאי לקבוע את כללי האתיקה. מדובר שזה יהיה הרב הראשי. בגלל זה אנחנו דורשים ב-19(ב), "הרב הראשי יקבע את סדרי הדין בבתי הדין לגיור, והוא רשאי לקבוע כללי אתיקה לדייני הגיור".
<היו"ר דוד רותם:>
תודה רבה.
<יוני שטבון:>
סעיף אחרון. בסעיף 4, הסתייגות נוספת. בסעיף 4(2) – זה סעיף שאני מבין שחבר הכנסת אלעזר שטרן לא אמור להתנגד לו – לעגן את החלטת הממשלה, שגם בתי הדין יהיו רלוונטיים בחוק הנוכחי. הנוסח שאנחנו מציעים, "יראו את בתי הדין המיוחדים לגיור ודייני הגיור שכיהנו לפני תחילתו של חוק זה מכוח החלטת ממשלה" וכו' וכו'. זאת אומרת, להוסיף שגם בתי הדין - - -
<אלעזר שטרן – הלשכה המשפטית:>
זאת אומרת, אותו דבר שכתוב היום בנוסח.
<יוני שטבון:>
הרב אלי, התייחסותך לסעיף 4(2).

<סגן שר לשירותי דת אלי בן-דהן:>
סעיף 4(1) ו-(2) עסק במערך הגיור ובדיינים. בבתי הדין אין התייחסות, אנחנו רוצים להוסיף גם את בתי הדין.
<אלעזר שטרן – הלשכה המשפטית:>
כי המונח "מערך הגיור" - - -

<סגן שר לשירותי דת אלי בן-דהן:>
נכון. בבתי הדין זה לא קיים. כדי שלא יהיו טענות, אנחנו מדגישים גם את בתי הדין.

<היו"ר דוד רותם:>
תודה רבה. חבר הכנסת גפני.

<משה גפני:>
תודה רבה, אדוני היושב-ראש, אני - - -

<היו"ר דוד רותם:>
יש לך בדיוק שבע דקות.
<משה גפני:>
שבע דקות. מה אני אספיק בשבע דקות? אבל בסדר.
<היו"ר דוד רותם:>
מה שתספיק, זה מה שתספיק.

<משה גפני:>
אני לא רב אתך, גמרנו. סיכמנו לפני שלוש דקות שלא רבים.

<היו"ר דוד רותם:>
אני צריך לעלות ב-13:45 לוועדת הכנסת.

<משה גפני:>
סעיף 6, מערך הגיור, אני מבקש לבטל. אני מבקש שיהיה כתוב שנשיא בית הדין הרבני הגדול יקבע את הדיינים על-פי קריטריונים שייקבעו על-ידי נשיא בית הדין הרבני הגדול, עם מועצת הרבנות הראשית. יהיו קריטריונים שדיין יוכל להיות דיין בגיור. נראה לי ממש מצחיק – כל הזמן יהיה כתוב "מינהלי", אבל כתוב שהם אחראים על שירותי מילה וטבילה ורישום נישואים, על תהליך הגיור בצבא. אנחנו מדברים על ערכאה שיפוטית לכל דבר ועניין. וכל הנושא הזה של המטרה, מה שחבר הכנסת אלעזר שטרן אמר קודם, שצריך להגביר את הגרים, אין דבר כזה ביהדות. מה זה להגביר את הגרים? מי שרוצה להתגייר, יכול להתגייר ולהסדיר את הדבר הזה כפי שצריך, שיהיה מאור פנים לרבנים ולדיינים, אפשר לכתוב אפילו בחוק, אבל מה זאת אומרת להגביר את הגיור? אנחנו מיסיונרים? אנחנו הולכים לבקש מגויים שהם יהיו - - -
<אורית סטרוק:>
אתה רוצה לכתוב בחוק שיהיה להם מאור פנים? 
<משה גפני:>
אפשר לכתוב שיהיה להם מאור פנים.

<אברהם מיכאלי:>
שיחייכו. למה לא?

<משה גפני:>
תכתוב, אדוני היועץ המשפטי - - -

<אברהם מיכאלי:>
חובה לחייך.

<אורית סטרוק:>
תכניס את זה עכשיו בתור ההסתייגות.
<משה גפני:>
הסתייגות. אני הולך להגיד הסתייגות חדשה. חשבתי על זה, אבל התביישתי.
<אורית סטרוק:>
אל תתבייש.

<יוני שטבון:>
מאור פנים של מלאך.
<משה גפני:>
הסתייגות נוספת, הדיין צריך - - -

<אלעזר שטרן – הלשכה המשפטית:>
חבר הכנסת גפני, רק שאני אבין, גם אתה רוצה לבטל את סעיף 6?

<משה גפני:>
כן. כן.

<אלעזר שטרן – הלשכה המשפטית:>
זאת אומרת, שלא יהיה מערך גיור.

<משה גפני:>
לא. במקום זה שיהיה כתוב "נשיא בית הדין הרבני הגדול, הוא יקבע את הדיינים על-פי קריטריונים שייקבעו, באישור מועצת הרבנות הראשית".

הסתייגות נוספת היא שהדיין, כשבא אליו מישהו להתגייר, צריך שיהיה לו מאור פנים, שהוא יקבל את הבא להתגייר בסבר פנים יפות. 

<היו"ר דוד רותם:>
אתה מתכוון שלא יהיו דיינים חרדים...
<אורית סטרוק:>
מה זה הדבר הזה?

<משה גפני:>
לצערי הרב יש הרבה חרדים שמחייכים כל הזמן. יש כאלה שהם בישראל ביתנו, והם לא מחייכים. 
אני מבקש לשנות את השם "המרת עדה, פרק א'". על המרת עדה אני מבקש שיהיה כתוב, "בתוך העם היהודי". מישהו נמצא בעדה אחת בעם היהודי, ועל-פי חוק זה - - -
<אלעזר שטרן – הלשכה המשפטית:>
זו בעיה. החוק הנוכחי, כל ארבעת הסעיפים שלו, כשאנחנו כותבים את הכותרת "פרק א'", מתעסקים בכל סוגי המרת הדת, לא רק ליהדות.
<משה גפני:>
המרת עדה.

<אלעזר שטרן – הלשכה המשפטית:>
המרת עדה. סליחה.

<משה גפני:>
בסדר, אז יש לי הסתייגות שכל מי שמתגייר לפי הצעת חוק זאת, זה יכול לחול רק על יהודי. זאת אומרת, אם יהודי רוצה להתגייר, ובמקום הונגרי להיות פולני, אז הוא יכול, אבל על-פי הצעת החוק הזאת גוי לא יכול להתגייר, בגלל שהוא לא נהיה יהודי.
<יעקב אשר:>
יש דבר כזה.
<משה גפני:>
אני רוצה להסביר לך, זה לא כל-כך משפטי - - -
<אלעזר שטרן – הלשכה המשפטית:>
לא הבנתי באמת. אני צריך להבין מה אני צריך לכתוב.
<יעקב אשר:>
אתה יודע מה זה להוציא הערת פנים מפולני להונגרי?

<משה גפני:>
הצעת החוק הזאת של אלעזר שטרן לא יכולה להפוך גוי ליהודי. לא יכולה. אין אפשרות בהלכה, מכיוון שהוא נותן את זה לכל אחד שהוא יכול לגייר, הוא לא יודע מהחיים שלו. איזה רב עיר באיזה מקום, ייקח שניים כאלה, הרי זאת הכוונה, אחרת אפשר לגייר היום, יש - - -
<אלעזר שטרן:>
הרב הראשי מבין?
<משה גפני:>
הרב הראשי לא חשוב, עכשיו אני מדבר אתך. מה החוק הזה עושה? בחוק בסופו של דבר, אם הולכים על-פי החוק הזה, כל אחד מאתנו ישאל: מישהו התגייר על-פי החוק של אלעזר שטרן - - -
<אלעזר שטרן – הלשכה המשפטית:>
הרב גפני, אני פשוט מנסה להבין מה אתה רוצה שאני אכתוב כהסתייגות.
<משה גפני:>
אני מסביר לך. אנחנו נשאל האם הוא התגייר על-פי החוק של אלעזר שטרן, ואז הוא נשאר גוי, הוא לא יהודי. לכן אני מציע לא לבייש את חבר הכנסת אלעזר שטרן, שהחוק שלו יהיה תקף, אבל יהיה תקף רק בתוך העם היהודי. למשל אם מישהו רוצה להתגייר, במקום להיות הונגרי, להיות פולני, הוא יכול. אתה הבנת את ההסתייגות? זה חל בתוך העם היהודי לא מחוץ לעם היהודי.
<אלעזר שטרן – הלשכה המשפטית:>
אין לזה משמעות בתוך פקודת העדה הדתית (המרה).
<משה גפני:>
מחוץ לעם היהודי לא חל החוק הזה. זאת אומרת, לא יכול מי שאיננו יהודי - - -

<היו"ר דוד רותם:>
גפני, יש לך בדיוק שתי דקות כדי לגמור.
<אלעזר שטרן – הלשכה המשפטית:>
אין משמעות לאמירה הזאת.

<משה גפני:>
זאת אמירה מאוד חשובה.

<היו"ר דוד רותם:>
כן, מאוד חשובה...

<משה גפני:>
תאר לעצמך - - -

<היו"ר דוד רותם:>
יש לך שתי דקות לגמור הכול.

<משה גפני:>
לא, אבל אני צריך להסביר.

<היו"ר דוד רותם:>
אתה כבר לא צריך להסביר כלום.

<משה גפני:>
בסדר, אני אסביר לך אחר-כך. זאת ההסתייגות הכי רצינית שיש היום.

<היו"ר דוד רותם:>
תודה.

<משה מזרחי:>
 - - - אם תגיד לו שמזרחי יכול להפוך לאשכנזי...
<משה גפני:>
שכחתי, מזרחי יכול להפוך לאשכנזי. תרשום. לא, אל תרשום.

<אלעזר שטרן:>
"המזרחי". הוא אמר: המזרחי...
<יעקב אשר:>
אדוני היושב-ראש, זה דבר רציני.
<היו"ר דוד רותם:>
איך יכול להיות משהו רציני של גפני?

<משה גפני:>
אני מבקש להוסיף הסתייגות. "כל מינוי של דיין וכל גיור צריך לעבור אישור של נשיא בית הדין הרבני הגדול או מי שהוסמך לכך על ידו." 

מה סוכם לגבי משמעת? חוק שירות המדינה יחול על חברי בית הדין לגיור – מה סוכם עם העניין הזה? הרי יש כאלה שאינם קשורים למשמעת של עובדי מדינה.
<אלעזר שטרן – הלשכה המשפטית:>
מי שהוא עובד מדינה באיזו צורה, חלה עליו בכל מקרה - - -

<משה גפני:>
ומי שאיננו עובד מדינה?
<אלעזר שטרן – הלשכה המשפטית:>
הצעת החוק מבחינה - - -

<משה גפני:>
רגע, רגע, זה מאוד חשוב לי.

<אלעזר שטרן:>
הוא יענה לך. זה נדון, רק לא היית פה.
<משה גפני:>
אלעזר, הייתי פה. תאמין לי, הייתי פה.

<אלעזר שטרן:>
לא כשזה נדון.

<משה גפני:>
רוחי היתה פה.

<אורית סטרוק:>
מי שהיה פה, אז מה?

<אלעזר שטרן:>
משרד המשפטים נתן תשובה וקיבלנו את זה.

<משה גפני:>
אם למשל רב באיזה עיר או מושב הוא לקח את החלבן במושב בתור דיין בבית הדין לגיור. חלה עליו משמעת? הוא מתעסק עם הפרות.
<אלעזר שטרן – הלשכה המשפטית:>
ברגע שהוא יושב כחלק מההרכב, וההרכב הזה - - -

<משה גפני:>
החלבן.

<אלעזר שטרן – הלשכה המשפטית:>
כן. הצעת החוק הזאת נותנת לו סמכות לשבת בהרכב, לרב לבחור. אם כמובן החלבן עומד בתנאי הכשירות - - -

<היו"ר דוד רותם:>
גפני, תודה רבה. 

<משה גפני:>
שנייה. לא, הוא אומר לי - - - 

<היו"ר דוד רותם:>
הוא שואל שאלה, שישאל שאלות את הרב שלו, לא אותי.
<משה גפני:>
לא, אלעזר אומר שהחלבן הוא חכם גדול. אני הייתי מוציא אותו על זה. מה אתה אומר?
<היו"ר דוד רותם:>
תודה רבה. 
<משה גפני:>
רגע, הגשתי הסתייגות.

<היו"ר דוד רותם:>
גמרתי את הישיבה. אני נועל את הישיבה.
<משה גפני:>
יש לי עוד הסתייגות. אחת. אחת. 
<היו"ר דוד רותם:>
אין יותר הסתייגויות. תודה רבה. אני עושה הפסקה בישיבה. אני אודיע לכם מתי היא תחודש.
<משה גפני:>
תודיע לנו בזמן סביר לפני זה בגלל שיכול להיות שנתחרט ונצביע אתך או שנצביע נגדך. 

<הישיבה ננעלה בשעה 13:41.>
